

Sirrul Assrar dari Syeikh Abdul Qadir Jailani 


1: UCAPAN UNTUK PARA PEMBACA 
(Petikan surat Syeikh Abdul Qadir al-Jilani) 

Sahabat-sahabatku yang dikasihi. Hati kamu adalah seumpama cermin yang 
berkilat. Kamu mesti membersihkannya daripada debu dan kekotoran yang 
menutupinya. Cermin hati kamu itu telah ditakdirkan untuk memancarkan 
cahaya rahsia-rahsia Ilahi. 

Bila cahaya dari " Allah adalah cahaya bagi semua langit dan bumi... " 

mula menyinari ruang hati kamu, lampu hati kamu akan menyala. Lampu 
hati itu "berada di dalam kaca, kaca itu sifatnya seumpama bintang 
berkilau-kilauan terang benderang..." Kemudian kepada hati itu anak panah 
penemuan-penemuan suci akan hinggap. Anak panah kilat akan 
mengeluarkan daripada awan petir maksud "bukan dari timur atau barat, 
dinyalakan dari pohon zaitun yang diberkati..." dan memancarkan cahaya ke 
atas pokok penemuan, sangat tulen, sangat lutsinar sehingga ia 
"memancarkan cahaya walaupun tidak disentuh oleh api". Kemudian lampu 
makrifat (hikmah kebijaksanaan) akan menyala sendiri. Mana mungkin ia 
tidak menyala sedangkan cahaya rahsia Allah menyinarinya? 

Sekiranya cahaya rahasia Ilahi bersinar ke atasnya, langit malam kepada 
rahsia-rahsia akan menjadi terang oleh ribuan bintang-bintang "...dan 
berpandukan bintang-bintang (kamu) temui jalan (kamu)..." . 
Bukanlah bintang yang memandu kita tetapi cahaya Ilahi. Lantaran Allah 
"...menghiaskan langit rendah dengan keindahan bintang-bintang". 
Sekiranya lampu rahsia-rahsia Ilahi dinyalakan di dalam diri batin kamu 
yang lain akan datang secara sekaligus atau beransur-ansur. Sebahagiannya 
kamu telah ketahui sebahagian yang lain akan kami beritahu di sini. Baca, 
dengar, cuba fahamkan. Langit ketidaksedaran (kelalaian) yang gelap akan 
dinyalakan oleh kehadiran Ilahi dan kedamaian serta keindahan bulan 
purnama yang akan naik dari ufuk langit memancarkan "cahaya di atas 
cahaya" berterusan meninggi di langit, melepasi peringkat yang ditentukan 
sebagaimana yang Allah telah tentukan bagi kerajaan-Nya, sehingga ia 
bersinar penuh kemuliaan di tengah-tengah langit, menghambat kegelapan 
kelalaian. "(Aku bersumpah) demi malam apabila ia senyap 
sepi. ..dengan cuaca pagi yang cemerlang..." malam ketidaksedaran 
kamu akan melihat terangnya hari siang. Kemudian kamu akan 
menghirup air wangi kenangan dan "bertaubat di awal pagi" terhadap 
ketidaksedaran (kelalaian) dan menyesali umur kamu yang dihabiskan di 
dalam lena. Kamu akan mendengar nyanyian burung bulbul di pagi hari dan 
kamu akan mendengarnya berkata: Mereka tidur sedikit sahaja di 


malam hari dan pada awal pagi mereka memohon keampunan Allah 
Allah bimbangkan kepada cahaya-Nya sesiapa yang Dia kehendaki. 

Kemudian kamu akan melihat di ufuk langit peraturan Ilahi akan matahari 
ilmu batin mula terbit. Ia adalah matahari kamu sendiri, Lantaran kamu 
adalah " yang Allah beri petunjuk" dan kamu "berada pada jalan yang 
benar" dan bukan "mereka yang Dia tinggalkan di dalam kesesatan". Dan 
kamu akan memahami rahsia: 

Tidak diizinkan matahari mengejar bulan dan tidak pula malam mendahului 
siang. Tiap sesuatu berjalan pada landasan (masing-masing). 

Akhirnya ikatan akan terurai selaras dengan "perumpamaan yang Allah 
adakan untuk insan dan Allah mengetahui tiap sesuatu", dan tabir-tabir akan 
terangkat dan kulit akan pecah, mendedahkan yang seni di bawah pada 
yang kasar. Kebenaran akan membuka tutupan mukanya. 

Semua ini akan bermula bila cermin hati kamu dipersucikan. Cahaya rahsia- 
rahsia Ilahi akan memancar Padanya jika kamu berhajat dan bermohon 
kepada-Nya, daripada-Nya, dengan-Nya. 

2: PENGENALAN 

Segala puji dan puja untuk Allah, Tuhan Yang Maha Pengasih lagi 
Maha Penyayang . Dia yang mengumpul segala pengetahuan di dalam Zat- 
Nya dan Dia jualah Pencipta segala pengetahuan dengan keabadian. Segala 
kewujudan bersumberkan Wujud-Nya. Segala puji bagi Allah lantaran Dia 
menghantarkan Quran yang mulia yang mengandungi di dalamnya sebab- 
sebab ia diturunkan iaitu untuk memperingatkan manusia tentang Allah. 
Dihantarkan-Nya kepada pembimbing yang memandu manusia pada jalan 
yang benar dengan yang paling Perkasa di antara agama-agama. Selawat 
dan salam ke atas Nabi Muhammad s. a. w yang tidak diajar oleh makhluk 
tetapi diajar oleh-Nya sendiri. Baginda s. a. w adalah nabi-Nya yang terakhir, 
penyambung terakhir pada rantaian kenabian yang diutus kepada dunia 
yang sedang hanyut di dalam huru hara, yang paling mulia di kalangan nabi- 
nabi-Nya, dimuliakan dengan kitab suci yang paling suci dan paling mulia. 
Keturunan baginda s. a. w adalah pembimbing bagi orang-orang yang 
mencari. Sahabat-sahabat baginda s. a. w adalah pilihan dari kalangan orang 
yang baik-baik dan murah hati. Semoga kesejahteraan dan keberkatan yang 
melimpah-limpah dikurniakan kepada ruh-ruh mereka. 

Tentu sekali yang paling berharga di antara yang berharga, paling tinggi, 
permata yang tidak ternilai, barang perniagaan yang paling menguntungkan 
manusia, adalah ilmu pengetahuan. Hanya dengan hikmah kebijaksanaan 
kita boleh mencapai keesaan Allah, Tuhan sekalian alam. Hanya dengan 


hikmah kebijaksanaan kita boleh mengikuti rasul-rasul-Nya dan nabi-nabi- 
Nya. Orang yang berpengetahuan, yang bijaksana, adalah hamba-hamba 
Allah yang tulen yang Dia pilih untuk menerima perutusan Ilahi. Dia lebihkan 
mereka daripada yang lain semata-mata dengan kebaikan rahmat-Nya yang 
Dia curahkan kepada mereka. Mereka adalah pewaris nabi-nabi, pembantu- 
pembantu mereka, yang dipilih oleh rasul-rasul-Nya untuk menjadi khalifah 
kepada sekalian manusia. Mereka berhubungan dengan nabi-nabi dengan 
perasaan yang amat seni dan kebijaksanaan yang sangat tinggi. 

Allah Yang Maha Tinggi memuji orang-orang yang memiliki hikmah 
kebijaksanaan: 

" Kemudian Kami wariskan Kitab itu kepada mereka yang Kami pilih 
daripada hamba-hamba Kami, tetapi sebahagian daripada mereka 
menganiayai diri mereka sendiri, dan sebahagian daripada mereka 
cermat, dan sebahagian daripada mereka ke hadapan dalam 
kebajikan-kebajikan dengan izin Allah, yang demikian adalah 
kurniaan yang besar". ( Surah Fatir, ayat 32). 

Nabi Muhammad s. a. w bersabda, " Pemegang hikmah kebijaksanaan 
adalah pewaris nabi-nabi. Penduduk langit mengasihi mereka dan di 
atas muka bumi ini ikan-ikan di laut bertasbih untuk mereka hingga 
kepada hari kiamat". 

Dalam ayat lain Allah Yang Maha Tinggi berfirman: " Tidak takut kepada 
Allah daripada hamba-hamba-Nya melainkan orang-orang yang 
berilmu Pengetahuan" (Surah Fatir, ayat 28). 

Nabi Muhammad s. a. w bersabda, "Pada hari pembalasan , Allah akan 
mengumpulkan sekalian manusia , kemudian mengasingkan yang berilmu di 
antara mereka dan berkata kepada mereka: 'Wahai orang-orang yang 
berilmu. Aku kurniakan kepada kamu ilmu-Ku kerana Aku mengenali kamu. 
Tidak aku kurniakan hikmah kebijaksanaan kepada kamu untuk Aku 
hukumkan kamu pada hari ini. Masuklah ke dalam syurga-syurga-Ku. Aku 
telah ampunkan kamu' ". 

Segala puji milik Allah, Tuhan sekalian alam lantaran Dia kurniakan makam 
yang tinggi kepada hamba-hamba-Nya yang taat dan memelihara mereka 
daripada dosa dan menyelamatkan mereka daripada diseksa. Dia berkati 
ahlul hikmah dengan menghampiri mereka. 

Sebahagian daripada murid-murid kami meminta supaya kami sediakan 
sebuah buku yang memadai buat mereka. Sesuai dengan permintaan dan 
keperluan mereka kami siapkan buku yang ringkas ini Semoga ia dapat 
mengubati dan memuaskan mereka serta yang lain juga. Kami namakan 


buku ini " Sirr al-asrar fi ma yahtaju Ilahi al-abrar " atau "rahasia dalam 
rahasia-rahasia yang Kebenarannya sangat diperlukan". Dalam pekerjaan ini 
kenyataan di dalam kepercayaan dan perjalanan kami dibukakan. Setiap 
orang memerlukannya. 

Dalam menyampaikan hasil kerja ini kami bahagikannya kepada 24 bab 
kerana terdapat 24 huruf di dalam pengakuan suci "La ilaha illah Llah, 
Muhammadun rasulu Llah" dan juga terdapat 24 jam dalam satu hari. 

3: PERMULAAN PENCIPTAAN 

Semoga Allah s. w. t memberikan kamu kejayaan di dalam amalan-amalan 
kamu yang disukai-Nya dan Semoga kamu memperolehi keredaan-Nya. 
Fikirkan, tekankan kepada pemikiran kamu dan fahamkan apa yang aku 
katakan. 

Allah Yang Maha Tinggi pada permulaannya menciptakan cahaya Muhammad 
daripada cahaya suci Keindahan-Nya. Dalam hadis Qudsi Dia berfirman: 

"Aku cipta kan ruh Muhammad daripada cahaya Wajah-Ku". 

Ini dinyatakan juga oleh Nabi Muhammad s. a. w dengan sabdanya: 

"Mula-mula Allah ciptakan ruhku. Pada permulaannya diciptakan- 
Nya sebagai ruh suci". 

"Mula-mula Allah ciptakan qalam". 

"Mula-mula Allah ciptakan akal". 

Apa yang dimaksudkan sebagai ciptaan permulaan itu ialah ciptaan hakikat 
kepada Nabi Muhammad s. a. w, Kebenaran tentang Muhammad yang 
tersembunyi. Dia juga diberi nama yang indah-indah. Dia dinamakan nur, 
cahaya suci, kerana dia dipersucikan dari kegelapan yang tersembunyi di 
bawah sifat jalai Allah. Allah Yang Maha Tinggi berfirman: "Sesungguhnya 
telah datang kepada kamu dari Allah, cahaya dan kitab yang 
menerangkan". (Al-Maaidah, ayat 15) 

Dia dinamakan akal yang meliputi (akal universal) kerana dia telah melihat 
dan mengenali segala-galanya. Dia dinamakan qalam kerana dia 
menyebarkan hikmah dan ilmu dan dia mencurahkan ilmu ke dalam huruf- 
huruf. 

Roh Muhammad adalah zat atau hakikat kepada segala kejadian, permulaan 
dan kenyataan alam maya. Baginda s. a. w menyatakan hal ini dengan 



sabdanya, "Aku daripada Allah dan sekalian yang lain daripadaku" . 

Allah Yang Maha Tinggi menciptakan sekalian roh-roh daripada roh baginda 
s. a. w di dalam alam kejadian yang pertama, dalam bentuk yang paling baik. 
'Muhammad' adalah nama kepada sekalian kemanusiaan di dalam alam 
arwah. Dia adalah sumber, asal usul dan kediaman bagi sesuatu dan segala- 
galanya. 

Empat ribu tahun selepas diciptakan cahaya Muhammad, Allah ciptakan 
arasy daripada cahaya mata Muhammad. Dia ciptakan makhluk yang lain 
daripada arasy. Kemudian Dia hantarkan roh-roh turun kepada peringkat 
penciptaan yang paling rendah, kepada alam kebendaan, alam jirim dan 
badan. 

"Kemudian Kami turunkan ia kepada peringkat yang paling rendah" . 
(Surah Tin, ayat 15) 

Dia hantarkan cahaya itu daripada tempat ia diciptakan, dari alam lahut, 
iaitu alam kenyataan bagi Zat Allah, bagi keesaan, bagi wujud mutlak, 
kepada alam nama-nama Ilahi, kenyataan sifat-sifat Ilahi, alam bagi akal 
asbab kepunyaan roh yang meliputi (roh universal). Di sana Dia pakaikan 
roh-roh itu dengan pakaian cahaya. Roh-roh ini dinamakan 'roh pemerintah'. 
Dengan berpakaian cahaya mereka turun kepada alam malaikat. Di sana 
mereka dinamakan 'roh rohani'. Kemudian Dia arahkan mereka turun 
kepada alam kebendaan, alam jirim, air dan api, tanah dan angin dan 
mereka menjadi 'roh manusia'. Kemudian daripada dunia ini Dia ciptakan 
tubuh yang berdaging, berdarah. 

"Kemudian Kami jadikan kamu dan kepadanya kamu akan 
dikembalikan dan daripadanya kamu akan dibangkitkan sekali lagi". 
(Surah Ta Ha, ayat 55) 

Selepas peringkat-peringkat ini Allah memerintahkan roh-roh supaya 
memasuki badan-badan dan dengan kehendak-Nya mereka pun masuk. 

"Maka apabila Aku sempurnakan kejadiannya dan Aku tiup padanya roh- 
Ku...". (Surah Shad, ayat 72) 

Sampai masanya roh-roh itu terikat dengan badan, dengan darah dan 
daging dan lupa kepada asal usul kejadian dan perjanjian mereka. Mereka 
lupa tatkala Allah ciptakan mereka pada alam arwah Dia telah bertanya 
kepada mereka: "Adakah aku Tuhan kamu? Mereka telah 

menjawab:Iya, bahkan!." 


Mereka lupa kepada ikrar mereka. Mereka lupa kepada asal usul mereka, 
lupa juga kepada jalan untuk kembali kepada tempat asal mereka. Tetapi 
Allah Maha Penyayang, Maha Pengampun, sumber kepada segala 
keselamatan dan pertolongan bagi sekalian hamba-hamba-Nya. Dia 
mengasihani mereka lalu Dia hantarkan kitab-kitab suci dan rasul-rasul 
kepada mereka untuk mengingatkan mereka tentang asal usul mereka. 

"Dan Sesungguhnya Kami telah utuskan Musa (membawa) ayat-ayat Kami 
(sambil Kami mengatakan): hendaklah kamu keluarkan kaum kamu dari 
kegelapan kepada cahaya , dan ingatkan mereka kepada hari-hari Allah". 

(Surah Ibrahim, ayat 5) 

Yaitu 'ingatkan roh-roh tentang hari-hari di mana mereka tidak terpisah 
dengan Allah'. 

Ramai rasul-rasul telah datang ke dunia ini, melaksanakan tugas mereka 
dan kemudian meninggalkan dunia ini. Tujuan semua itu adalah membawa 
kepada manusia perutusan, peringatan serta menyedarkan manusia dari 
kelalaian mereka. Tetapi mereka yang mengingati-Nya, yang kembali 
kepada-Nya, manusia yang ingin kembali kepada asal usul mereka, menjadi 
semakin berkurangan dan terus berkurangan ditelan zaman. 

Nabi-nabi terus diutuskan dan perutusan suci berterusan sehingga muncul 
roh Muhammad yang mulia, yang terakhir di kalangan nabi-nabi, yang 
menyelamatkan manusia daripada kehancuran dan kelalaian. Allah Yang 
Maha Tinggi mengutuskannya untuk membuka mata manusia iaitu 
membuka mata hati yang ketiduran. Tujuannya ialah mengejutkan manusia 
dari kelalaian dan ketidaksedaran dan untuk menyatukan mereka dengan 
keindahan yang abadi, dengan penyebab, dengan Zat Allah. Allah berfirman: 
"Katakan: Inilah jalanku yang aku dan orang-orang yang mengikuti 
daku kepada Aliah dengan pandangan yang jelas (basirah)". (Surah 
Yusuf, ayat 108). 

Ia menyatakan jalan Nabi Muhammad s. a. w. Baginda s. a. w dalam 
menunjukkan tujuan kita telah bersabda, "Sahabat-sahabatku adalah 
umpama bintang di langit. Sesiapa daripada mereka yang kamu ikuti kamu 
akan temui jalan yang benar". 

Pandangan yang jelas (basirah) datangnya daripada mata kepada roh. Mata 
ini terbuka di dalam jantung hati orang-orang yang hampir dengan Allah, 
yang menjadi sahabat Allah. Semua ilmu di dalam dunia ini tidak akan 
mendatangkan pandangan dalam (basirah). Seseorang itu memerlukan 
pengetahuan yang datangnya daripada alam ghaib yang tersembunyi 
pengetahuan yang mengalir daripada kesedaran Ilahi. 


"Dan Kami telah ajarkan kepadanya satu ilmu dari sisi Kami (ilmu 
iaduni)". (Surah Kahfi, ayat 65). 

Apa yang perlu seseorang lakukan ialah mencari orang yang mempunyai 
pandangan dalam (basirah) yang mata hatinya celik, dan cetusan serta 
perangsang daripada orang yang seperti ini adalah perlu. Guru yang 
demikian, yang dapat memupuk pengetahuan orang lain, mestilah seorang 
yang hampir dengan Allah dan berupaya menyaksikan alam mutlak. 

Wahai anak-anak Adam, saudara-saudara dan saudari-saudari! Bangunlah 
dan bertaubatlah kerana melalui taubat kamu akan memohon kepada Tuhan 
agar dikurniakan-Nya kepada kamu hikmah-Nya. Berusaha dan berjuanglah. 
Allah memerintahkan: 

"Dan beriumba-iumbaiah kepada keampunan Tuhan kamu dan 
syurga yang lebarnya (seluas) langit dan bumi, yang disediakan 
untuk orang-orang yang berbakti. Yang menderma di waktu senang 
dan susah, dan menahan marah, dan memaafkan manusia, dan Allah 
kasih kepada mereka yang berbuat kebajikan". (Surah Imraan, ayat 
133 & 134). 

Masuklah kepada jalan itu dan bergabunglah dengan kafilah kerohanian 
untuk kembali kepada Tuhan kamu. Pada satu masa nanti jalan tersebut 
tidak dapat dilalui lagi dan pengembara pada jalan tersebut tidak ada lagi. 
Kita tidak datang ke bumi ini untuk merosakkan dunia ini. Kita dihantar ke 
mari bukan untuk makan, minum dan berak. Roh penghulu kita 
menyaksikan kita. Baginda s. a. w berdukacita melihat keadaan kamu. 
Baginda s. a. w telah mengetahui apa yang akan berlaku kemudian hari 
apabila baginda s. a. w bersabda, "Dukacitaku adalah untuk umat yang 
aku kasihi yang akan datang kemudian". 

Apa sahaja yang datang kepada kamu datang dalam keadaan salah satu 
bentuk, secara nyata atau tersembunyi; nyata dalam bentuk peraturan 
syarikat dan tersembunyi dalam bentuk hikmah kebijaksanaan atau 
makrifat. Allah Yang Maha Tinggi memerintahkan kita supaya 
mensejahterakan zahir kita dengan mematuhi peraturan syarikat dan 
meletakkan batin kita dalam keadaan yang baik dan teratur dengan 
memperolehi hikmah kebijaksanaan atau makrifat. Bila zahir dan batin kita 
menjadi satu dan hikmah kebijaksanaan atau makrifat dengan peraturan 
agama (syarikat) bersatu, seseorang itu sampai kepada makam yang 
sebenarnya (hakikat). 


"Dia alirkan dua laut > padahal kedua-duanya bertemu. Antara dua itu 
ada dinding yang kedua-duanya tidak mampu melewatinya". (Surah 
Imraan , ayat 19 & 20). 

Kedua-duanya mesti menjadi satu. Kebenaran atau hakikat tidak akan 
diperolehi dengan hanya menggunakan pengetahuan melalui pancaindera 
dan deria-deria tentang alam kebendaan. Dengan cara tersebut tidak 
mungkin mencapai matlamat, sumber, iaitu Zat. Ibadat dan penyembahan 
memerlukan kedua-duanya iaitu peraturan syarikat dan makrifat. Allah 
berfirman tentang ibadat: 

"Dan tidak Aku jadikan jin dan manusia melainkan untuk 
mengabdikan diri kepada-Ku". (Surah Dzaariyat, ayat 56). 

Dalam lain perkataan, 'mereka diciptakan supaya mengenali Daku' . 

Jika seseorang tidak mengenali-Nya bagaimana dia boleh memuji-Nya 
dengan sebenar-benarnya, meminta pertolongan-Nya dan berkhidmat 
kepada-Nya? 

Makrifat yang diperlukan bagi mengenali-Nya boleh dicapai dengan 
menyingkap tabir hitam yang menutupi cermin hati seseorang , 
menyucikannya sehingga bersih dan menggilapkannya sehingga bercahaya. 
Kemudian perbendaharaan keindahan yang tersembunyi akan memancar 
pada rahasia cermin hati. 

Allah Yang Maha Tinggi telah berfirman melalui rasul-Nya: 

"Aku adalah perbendaharaan yang tersembunyi. Aku suka dikenali, 
lalu Aku ciptakan makhluk supaya Aku dikenali". 

Tujuan suci diciptakan manusia ialah supaya mereka mengenali Allah , 
memperolehi makrifat. 

Ada dua peringkat makrifat yang suci. Seseorang itu perlu mengenali sifat- 
sifat Allah dan dalil-dalil yang menjadi kenyataan atau penzahiran bagi sifat- 
sifat tersebut. Satu lagi ialah mengenali Zat Allah. Di dalam mengenali sifat- 
sifat Allah manusia secara zahirnya dapat menikmati kedua-duanya iaitu 
dunia dan akhirat. Makrifat yang memimpin kepada Zat Allah tidak 
diperolehi dengan diri zahir manusia. Ia terjadi di dalam jiwa atau roh suci 
manusia yang berada di dalam dirinya yang zahir ini. 

"Dan Kami telah perkuatkan dia (Isa) dengan roh kudus". (Surah 
Baqarah, ayat 87). 

Orang yang mengenali Zat Allah menemui kuasa ini melalui roh kudus (suci) 
yang dikurniakan kepada mereka. 


Kedua-dua makrifat tersebut diperolehi dengan hikmah kebijaksanaan yang 
mempunyai dua aspek; hikmah kebijaksanaan kerohanian yang di dalam 
dan pengetahuan zahir tentang benda-benda nyata. Kedua-duanya 
diperlukan untuk mendapatkaan kebaikan. Nabi s. a. w bersabda, 
"Pengetahuan ada dua bahagian. Satu pada lidah yang menjadi dalil tentang 
kewujudan Allah, satu lagi di dalam hati manusia. Inilah yang diperlukan 
bagi melaksanakan harapan kita". 

Pada peringkat permulaannya seseorang itu memerlukan pengetahuan 
syarikat. Ini memerlukan pendidikan yang mengenalkan dalil-dalil luar 
tentang Zat Allah yang menyata di dalam alam sifat-sifat dan nama-nama 
ini. Apabila bidang ini telah sempurna sampailah giliran pendidikan 
kerohanian tentang rahasia-rahasia, di mana seseorang itu masuk ke dalam 
bidang makrifat yang murni untuk mengetahui yang sebenarnya (hakikat). 
Pada peringkat yang pertama seseorang itu mestilah meninggalkan segala- 
galanya yang tidak dipersetujui oleh syariat malah, kesilapan di dalam 
melakukan perbuatan yang baik mestilah dihapuskan. Perbuatan yang baik 
mestilah dilakukan dengan cara yang betul, sebagaimana keperluan pada 
jalan sufi. Keadaan ini boleh dicapai dengan melatihkan diri dengan 
melakukan perkara-perkara yang tidak dipersetujui oleh ego diri sendiri dan 
melakukan amalan yang bertentangan dengan kehendak hawa nafsu. 
Berhati-hatilah di dalam beramal agar amalan itu dilakukan bukan untuk 
dipertontonkan atau diperdengarkan kepada orang lain. Semuanya mestilah 
dilakukan semata-mata kerana Allah, demi mencari keredaan-Nya. Allah 
berfirman: 

"Barangsiapa berharap menemui Tuhannya , hendaklah dia 

mengerjakan amal salih dan janganlah dia mempersekutukan 
sesuatu dengan Allah dalam ibadatnya kepada Tuhannya". (Surah 
Kahfi, ayat 110). 

Apa yang dihuraikan sebagai daerah makrifat itu adalah tahap penghabisan 
bagi daerah kejadian yang pertama. Ia adalah permulaan dan merupakan 
rumah yang setiap orang kembali ke sana . Di samalah roh suci dijadikan. 
Apa yang dimaksudkan dengan roh suci adalah roh insan. Ia dijadikan dalam 
bentuk yang paling baik. 

Kebenaran atau hakikat tersebut telah ditanam di tengah-tengah hati 
sebagai amanah Allah, diamanahkan kepada manusia agar disimpan dengan 
selamat. Ia bangkit dan menyata melalui taubat yang sungguh-sungguh dan 
usaha sebenar mempelajari agama. Keindahannya akan memancar ke 
permukaan apabila seseorang itu mengingati Allah terus menerus, 
mengulangi kalimah "La ilaha illah Llah" . Pada mulanya kalimah ini 


diucapkan dengan lidah. Bila hati sudah hidup ia diucapkan di dalam, dengan 
hati. 

Sufi menggambarkan keadaan kerohanian yang demikian dengan 
menganggapnya sebagai bayi, iaitu bayi yang lahir di dalam hati, dibela dan 
dibesarkan di sana . Hati memainkan peranan seperti ibu, melahirkannya, 
menyusun, memberi makan dan memeliharanya. Jika anak-anak diajarkan 
kepakaran keduniaan untuk kebaikannya, bayi hati pula diajarkan makrifat 
rohani. Sebagaimana kanak-kanak bersih daripada dosa, bayi hati adalah 
tulen, bebas daripada kelalaian, ego dan ragu-ragu. Kesucian bayi biasanya 
menyata dalam bentuk zahir yang cantik. Dalam mimpi, kesucian dan 
ketulenan bayi hati muncul dalam rupa malaikat. Manusia berharap 
mendapat ganjaran syurga sebagai balasan kepada perbuatan baik tetapi 
hadiah-hadiah yang didatangi dari syurga didatangkan ke mari melalui 
tangan-tangan bayi hati. 

"Dalam kebun-kebun kenikmatan. ..melayani mereka anak-anak 
muda yang tidak berubah keadaan mereka". (Surah Waqi'ah / ayat 12 
-17). 

"Melayani mereka adalah anak-anak muda laksana mutiara yang 
tersimpan". (Surah Tur, ayat 24). 

Mereka adalah anak-anak kepada hati, menurut yang diilhamkan kepada 
sufi, dipanggil anak-anak kerana keelokan dan ketulenan mereka. Keindahan 
dan ketulenan mereka menyata dalam kewujudan zahir, dalam darah 
daging, dalam bentuk manusia. Oleh kerana keelokan dan kelembutan 
sifatnya ia dinamakan anak-anak hati, tetapi dia adalah manusia sejati yang 
mampu mengubah bentuk kejadian atau ciptaan kerana dia berhubung erat 
dengan Pencipta sendiri. Dia adalah wakil sebenar kemanusiaan. Di dalam 
kesedarannya tidak ada sesuatu malah dia tidak melihat dirinya sebagai 
sesuatu. Tiada hijab, tiada halangan di antara kewujudannya dengan Zat 
Allah. 

Nabi Muhammad s. a. w menggambarkan suasana demikian sebagaimana 
sabda baginda s. a. w, " Ada masa aku dengan Allah di mana tiada malaikat 
yang hampir dan tidak juga nabi yang diutus". Maksud 'nabi' di sini ialah 
kewujudan lahiriah yang sementara bagi Rasulullah s. a. w sendiri. Malaikat 
yang paling hampir dengan Allah ialah cahaya suci Muhammad s. a. w, 
kejadian pertama. Dalam suasana kerohanian itu baginda s. a. w sangat 
hampir dengan Allah sehingga wujud zahirnya dan rohnya tidak 
berkesempatan menghijabkannya dengan Allah. Baginda s. a. w 

menggambarkan lagi suasana demikian, " Ada syurga Allah yang tidak 
ada mahligai dan taman-taman atau sungai madu dan susu, syurga 


yang di dalamnya seseorang hanya menyaksikan Wajah Allah Yang 
Maha Suci" . Allah s. w. t berfirman: "Beberapa muka pada hari itu 
berseri-seri. Kepada Tuhannya dia memandang". (Surah Qiamat / 
ayat 22 & 23). 

Pada suasana atau makam tersebut jika seseorang makhluk termasuklah 
malaikat mendekatinya kewujudan badannya akan terbakar menjadi abu. 
Allah s. w. t berfirman melalui rasul-Nya: 

"Jika Aku bukakan penutup sifat keperkasaan-Ku dengan bukaan 
yang sangat sedikit sahaja , semua akan terbakar sejauh yang dilihat 
oleh pandangan-Ku". 

Jibrail yang menemani Nabi Muhamamd s. a. w pada malam mikraj, apabila 
sampai di Sidratul Muntaha, telah mengatakan jika dia melangkah satu 
langkah sahaja lagi dia akan terbakar menjadi abu. 

4: MANUSIA KEMBALI KE KAMPUNG HALAMAN, KEPADA ASAL USUL / 
PERMULAAN MEREKA 

Manusia dipandang daripada dua sudut; wujud lahiriah dan wujud rohani. 
Dalam segi kewujudan lahiriah keadaan kebanyakan manusia adalah 
berlebih kurang saja di antara satu sama lain. Oleh yang demikian peraturan 
kemanusiaan yang umum boleh digunakan untuk sekalian manusia bagi 
urusan lahiriah mereka. Dalam sudut kewujudan rohani yang tersembunyi 
di sebalik wujud lahiriah, setiap manusia adalah berbeda. Jadi, peraturan 
yang khusus mengenai diri masing-masing diperlukan. 

Manusia boleh kembali kepada asalnya dengan mengikuti peraturan umum, 
dengan mengambil langkah-langkah tertentu. Dia mestilah mengambil 
peraturan agama yang jelas dan mematuhinya. Dengan demikian dia boleh 
maju ke hadapan. Dia boleh meningkat dari satu peringkat kepada peringkat 
yang lebih tinggi sehingga dia sampai dan memasuki jalan atau peringkat 
kerohanian, masuk ke daerah makrifat. Peringkat ini sangat tinggi dan dipuji 
oleh Rasulullah s. a. w, " Ada suasana yang semua dan segala-galanya 
berkumpul di sana dan ia adalah makrifat yang murni". 

Untuk sampai ke peringkat tersebut Perlulah dibuang kepura-puraan dan 
kepalsuan yang melakukan kebaikan kerana menunjuk-nunjuk. Kemudian 
dia perlu menetapkan tiga matlamat. Tiga matlamat tersebut sebenarnya 
adalah tiga jenis syurga. Yang pertama dinamakan Ma'wa - syurga tempat 
kediaman yang aman. Ia adalah syurga duniawi. Kedua, Na'im - taman 
keredaan Allah dan kurniaan-Nya kepada makhluk-Nya. Ia adalah syurga di 
dalam alam malaikat. Ketiga dinamakan Firdaus - syurga alam tinggi. Ia 
adalah syurga pada alam kesatuan akal asbab, rumah kediaman bagi roh- 


roh, medan bagi nama-nama dan sifat-sifat. Kesemua ini adalah balasan 
yang baik, keelokan Allah yang manusia berjasad akan nikmati dalam 
usahanya sepanjang tiga peringkat ilmu pengetahuan yang berturut-turut; 
usaha mematuhi peraturan syariat; usaha menghapuskan yang berbilang- 
bilang pada dirinya, melawan penyebab yang menimbulkan suasana 
berbilang-bilang itu, iaitu ego diri sendiri, bagi mencapai peringkat 
penyatuan dan kehampiran dengan Pencipta; akhirnya usaha untuk 
mencapai makrifat, di mana dia mengenali Tuhannya. Peringkat pertama 
dinamakan syariat, kedua tarekat dan ketiga makrifat. 

Nabi Muhammad s. a. w menyimpulkan keadaan-keadaan tersebut dengan 
sabda baginda s. a. w, " Ada suasana di mana semua dan segala-galanya 
dikumpulkan dan ia adalah hikmah kebijaksanaan (makrifat)". Baginda s. a. w 
juga bersabda, "Dengannya seseorang mengetahui kebenaran 
(hakikat), yang berkumpul di dalamnya sebab-sebab dan semua 
kebaikan. Kemudian seseorang itu mesti bertindak atas kebenaran 
(hakikat) tersebut. Dia juga perlu mengenali kepalsuan dan 
bertindak ke atasnya dengan meninggalkan segala yang demikian". 
Baginda s. a. w mendoakan, "Ya Allah, tunjukkan kepada kami yang 
benar dan jadikan pilihan kami mengikuti yang benar itu. Dan juga 
tunjukkan kepada kami yang tidak benar dan permudahkan kami 
meninggalkannya". Orang yang kenal dirinya dan menentang 
keinginannya yang salah dengan segala kekuatannya akan sampai kepada 
mengenali Tuhannya dan akan menjadi taat kepada kehendak-Nya. 

Semua ini adalah peraturan umum yang mengenai diri zahir manusia. 
Kemudian ada pula aspek diri rohani atau diri batin manusia yang 
merupakan insan yang tulen, suci bersih dan murni. Maksud dan tujuan diri 
ini hanya satu iaitu kehampiran secara keseluruhan kepada Allah s. w. t. Satu 
cara sahaja untuk mencapai suasana yang demikian, iaitu pengetahuan 
tentang yang sebenarnya (hakikat). Di dalam daerah wujud penyatuan 
mutlak, pengetahuan ini dinamakan kesatuan atau keesaan. 

Matlamat pada jalan tersebut harus diperolehi di dalam kehidupan ini. Di 
dalam suasana itu tiada beza di antara tidur dengan jaga kerana di dalam 
tidur roh berkesempatan membebaskan dirinya untuk kembali kepada 
asalnya, alam arwah, dan dari sana kembali semula ke sini dengan 
membawa berita-berita dari alam ghaib. Fenomena ini dinamakan mimpi. 
Dalam keadaan mimpi ia berlaku secara sebahagian-bahagian. Ia juga boleh 
berlaku secara menyeluruh seperti israk dan mikraj Rasulullah s. a. w. Allah 
berfirman: "Allah memegang jiwa-jiwa ketika matinya dan yang tidak 
mati, dalam tidurnya, lalu Dia tahan yang dihukumkan mati atasnya 
dan Dia lepaskan yang lain". (Surah Zumaar, ayat 42). 


Nabi s. a. w bersabda, "Tidur orang alim lebih baik daripada ibadat 
orang jahil" . Orang alim adalah orang yang telah memperolehi 
pengetahuan tentang hakikat atau yang sebenar, yang tidak berhuruf, tidak 
bersuara. Pengetahuan demikian diperolehi dengan terus menerus berzikir 
nama keesaan Yang Maha Suci dengan lidah rahsia. Orang alim adalah 
orang yang zat dirinya ditukarkan kepada cahaya suci oleh cahaya keesaan. 
Allah berfirman melalui rasul-Nya: "Insan adalah rahsia-Ku dan Aku 
rahsianya. Pengetahuan batin tentang hakikat roh adalah rahsia 
kepada rahsia-rahsia-Ku. Aku campakkan ke dalam hati hamba- 
hamba-Ku yang baik-baik dan tiada siapa tahu Keadaannya 
melainkan Aku. " 

"Aku adalah sebagaimana hamba-Ku mengenali Daku. Bila dia 
mencari-Ku dan ingat kepada-Ku, Aku besertanya. Jika dia mencari- 
Ku di dalam. Aku mendapatkannya dengan Zat-Ku. Jika dia ingat dan 
menyebut-Ku di dalam jemaah yang baik. Aku ingat dan 
menyebutnya di dalam jemaah yang lebih baik". 

Segala yang dikatakan di sini jika berhasrat mencapainya perlulah 
melakukan tafakur - cara mendapatkaan pengetahuan yang demikian jarang 
digunakan oleh orang ramai. Nabi s. a. w bersabda, "Satu saat bertafakur 
lebih bernilai daripada satu tahun beribadat". "Satu saat bertafakur 
lebih bernilai daripada tujuh puluh tahun beribadat". "Satu saat 
bertafakur lebih bernilai daripada seribu tahun beribadat". 

Nilai sesuatu amalan itu tersembunyi di dalam hakikat kepada yang 
sebenarnya. Perbuatan bertafakur di sini nampaknya mempunyai nilai yang 
berbeda. 

Sesiapa merenungi sesuatu perkara dan mencari penyebabnya dia akan 
mendapati setiap bahagian mempunyai bahagian-bahagian sendiri dan dia 
juga mendapati setiap satu itu menjadi penyebab kepada berbagai-bagai 
perkara lain. Renungan begini bernilai satu tahun ibadat. 

Sesiapa merenungi kepada pengabdiannya dan mencari penyebab dan 
alasan dan dia dapat mengetahui yang demikian, renungannya bernilai lebih 
daripada tujuh puluh tahun ibadat. 

Sesiapa merenungkan hikmah kebijaksanaan Ilahi dan bidang makrifat 
dengan segala kesungguhannya untuk mengenal Allah Yang Maha Tinggi, 
renungannya bernilai lebih daripada seribu tahun ibadat kerana ini adalah 
ilmu pengetahuan yang sebenarnya. 


Pengetahuan yang sebenarnya adalah suasana keesaan. Orang arif yang 
menyintai menyatu dengan yang dicintainya. Daripada alam kebendaan 
terbang dengan sayap kerohanian meninggi hingga kepada puncak 
pencapaian. Bagi ahli ibadat berjalan di dalam syurga, sementara orang arif 
terbang kepada kedudukan berhampiran dengan Tuhannya. Para pencinta 
mempunyai mata pada hati mereka mereka memandang sementara yang 
lain terpejam sayap yang mereka miliki tanpa daging tanpa darah mereka 
terbang ke arah malaikat Tuhan jualah yang dicari! 

Penerbangan ini terjadi di dalam alam kerohanian orang arif. Para arifbillah 
mendapat penghormatan dipanggil insan sejati, menjadi kekasih Allah, 
sahabat-Nya yang akrab, pengantin-Nya. Bayazid al-Bustami berkata, "Para 
Pemegang makrifat adalah pengantin Allah Yang Maha Tinggi". 

Hanya pemilik-pemilik 'pengantin yang pengasih' mengenali mereka dengan 
dekat dan secara mesra.. Orang-orang arif yang menjadi sahabat akrab 
Allah, walaupun sangat cantik, tetapi ditutupi oleh keadaan luaran yang 
sangat sederhana, seperti manusia biasa. Allah berfirman melalui rasul-Nya: 

" Para sahabat-Ku tersembunyi di bawah kubah-Ku. Tiada yang 
mengenali mereka kecuali Aku". 

Kubah yang di bawahnya Allah sembunyikan sahabat-sahabat akrab-Nya 
adalah keadaan mereka yang tidak terkenal, rupa yang biasa sahaja, 
sederhana dalam segala hal. Bila melihat kepada pengantin yang ditutupi 
oleh tabir perkahwinan, apakah yang dapat dilihat kecuali tabir itu? 

Yahya bin Muadh al-Razi berkata, " Para kekasih Allah adalah air wangi Allah 
di dalam dunia. Tetapi hanya orang-orang yang beriman yang benar dan 
jujur sahaja dapat menciumnya". Mereka mencium keharuman baunya lalu 
mereka mengikuti bau itu. Keharuman itu mengwujudkan kerinduan 
terhadap Allah dalam hati mereka. Masing-masing dengan cara tersendiri 
mempercepatkan langkahnya, menambahkan usaha dan ketaatannya. 
Darjah kerinduannya, keinginannya dan kelajuan perjalanannya bergantung 
kepada berapa ringan beban yang dibawanya, sejauh mana dia telah 
melepaskan diri kebendaan dan keduniaannya. Semakin banyak seseorang 
itu menanggalkan pakaian dunia yang kasar ini semakin dia merasakan 
kehangatan. Penciptanya dan semakin hampirlah kepada permukaan akan 
muncul diri rohaninya. Kehampiran dengan yang sebenar (hakikat) 
bergantung kepada sejauh mana seseorang itu melepaskan kebendaan dan 
keduniaan yang menipu daya. 

Penanggalan aspek yang berbilang-bilang pada diri membawa seseorang 
hampir dengan satu-satunya kebenaran. Orang yang akrab dengan Allah 
adalah orang yang telah membawa dirinya kepada keadaan kekosongan. 


Hanya selepas itu baharulah dia dapat melihat kewujudan yang sebenarnya 
(hakikat). Tidak ada lagi kehendak pada dirinya untuk dia membuat 
sebarang pilihan. Tiada lagi 'aku' yang tinggal, kecuali kewujudan satu- 
satunya iaitu yang sebenarnya (hakikat). Walaupun berbagai-bagai 
kekeramatan yang muncul melalui dirinya sebagai membuktikan 
kedudukannya, dia tidak ada kena mengena dengan semua itu. Di dalam 
suasananya tidak ada pembukaan terhadap rahsia-rahsia kerana membuka 
rahsia Ilahi adalah kekufuran. 

Di dalam buku yang bertajuk "Mirsad" ada dituliskan, 'Semua orang yang 
kekeramatan zahir melalui mereka adalah ditutup daripadanya dan tidak 
memperdulikan keadaan tersebut. Bagi mereka masa kekeramatan muncul 
melalui mereka dianggap sebagai masa perempuan keluar darah haid. Wali- 
wali yang hampir dengan Allah perlu mengembara sekurang-kurangnya 
seribu peringkat, yang pertamanya ialah pintu kekeramatan. Hanya mereka 
yang dapat melepasi pintu ini tanpa dicederakan akan meningkat kepada 
peringkat-peringkat lain yang lebih tinggi. Jika mereka leka mereka tidak 
akan sampai ke mana-mana. 

5: PENURUNAN MANUSIA KE PERINGKAT RENDAH YANG PALING 
BAWAH 

Allah Yang Maha Tinggi menciptakan roh suci sebagai ciptaan yang 
paling sempurna , yang pertama diciptakan, di dalam alam kewujudan 
mutlak bagi Zat-Nya. Kemudian Dia berkehendak menghantarkannya 
kepada alam rendah. Tujuan Dia berbuat demikian ialah bagi mengajar 
roh suci mencari jalan kembali kepada yang sebenar di tahap Maha 
Kuasa , mencari kedudukannya yang dahulu yang hampir dan akrab 
dengan Allah. Dihantarkan-Nya roh suci kepada perhentian utusan-utusan- 
Nya, wali-wali-Nya, kekasih-kekasih dan sahabat-sahabat-Nya. Dalam 
perjalanannya, Allah menghantarkannya mula-mula kepada kedudukan akal 
asbab bagi keesaan, bagi roh universal, alam nama-nama dan sifat-sifat 
Ilahi, alam hakikat kepada Muhammad s. a. w. Roh suci memiliki dan 
membawa bersama-samanya benih kesatuan. Apabila melalui alam ini ia 
dipakaikan cahaya suci dan dinamakan 'roh sultan'. Apaabila melalui alam 
malaikat yang menjadi perantaraan kepada mimpi-mimpi, ia mendapat 
nama 'roh perpindahan'. Bila akhirnya ia turun kepada dunia kebendaan ini 
ia dibaluti dengan daging yang Allah ciptakan untuk kesesuaian makhluk- 
Nya. Ia dibaluti oleh jirim yang kasar bagi menyelamatkan dunia ini kerana 
dunia kebendaan jika berhubung secara langsung dengan roh suci maka 
dunia kebendaan akan terbakar menjadi abu. Dalam hubungannya dengan 
dunia ini ia dikenali sebagai kehidupan, roh manusia. 


Tujuan roh suci dihantar ke tempat ciptaan yang paling rendah ini ialah 
supaya ia mencari jalan kembali kepada kedudukannya yang asal, makam 
kehampiran, ketika ia masih di dalam bentuk berdaging dan bertulang ini. Ia 
sepatutnya datang ke alam benda yang kasar ini, dan dengan melalui 
hatinya yang berada di dalam mayat ini, menanamkan benih kesatuan dan 
menunbuhkan pokok keesaan di dalam dunia ini. Akar pokok masih berada 
pada tempat asalnya. Dahannya memenuhi ruang kebahagiaan, dan di sana 
demi keredaan Allah, mengeluarkan buah kesatuan. Kemudian di dalam 
bumi hati roh itu menanamkan benih agama dan bercita-cita menumbuhkan 
pokok agama agar diperolehi buahnya, tiap satunya akan menaikkannya 
kepada peringkat yang lebih hampir dengan Allah. 

Allah membuatkan jasad-jasad atau tubuh-tubuh untuk dimasuki oleh roh- 
roh dan bagi roh-roh ini masing-masing mempunyai nama yang berbeza- 
beza. Dia bena ruang penyesuaian di dalam tubuh. Diletakkan-Nya roh 
manusia, roh kehidupan di antara daging dan darah. Diletakkan-Nya roh suci 
di tengah-tengah hati, di mana dibena ruang bagi jirim yang sangat seni 
untuk menyimpan rahasia di antara Allah dengan hamba-Nya. Roh-roh ini 
berada pada tempat yang berbeda-beda dalam tubuh, dengan tugas yang 
berbeda, urusan yang berbeda, masing-masing umpama membeli dan 
menjual barang yang berlainan, mendapat faedah yang berbeda. Perniagaan 
mereka sentiasa membawakan kepada mereka banyak manfaat dalam 
bentuk nikmati dan rahmat Allah. "Daripada apa yang Kami berikan 
kepada mereka, secara sembunyi atau terang-terang, (mereka) 
mengharapkan perniagaan yang tidak akan rugi". (Surah Fatir, ayat 
29). 

Layaklah bagi setiap manusia mengetahui urusannya di dalam alam 
kewujudan dirinya sendiri dan memahami tujuannya. Dia mestilah faham 
bahawa dia tidak boleh meminda apa yang telah dihukumkan sebagai benar 
untuknya dan digantungkan dilehernya. Bagi orang yang mahu meminda 
apa yang telah dihukumkan untuknya, yang terikat dengan cita-cita dan 
dunia ini Allah berkata: "Tidaklah (mahu) dia ketahui (bagaimana 
keadaan) apabila dibongkarkan apa-apa yang di dalam kubur? Dan 
dizahirkan apa-apa yang di dalam dada?" (Surah 'Aadiyat, ayat 9). 
"Dan tiap-tiap manusia Kami gantungkan (catatan) amalannya pada 
tengkuknya..." (Surah Bani Israil, ayat 13). 

Sirrul Assrar dari Syeikh Abdul Qadir Jailani 6/27 

6: TEMPAT ROH-ROH DI DALAM BADAN 

Tempat roh manusia, roh kehidupan, di dalam badan ialah dada. 
Tempat ini berhubung dengan pancaindera dan deria-deria. Urusan 


atau bidangnya ialah agama. Pekerjaannya ialah mentaati perintah 

Allah . Dengan peraturan-peraturan yang ditentukan-Nya, Allah memelihara 
dunia nyata ini dengan teratur dan harmoni. Roh itu bertindak menurut 
kewajipan yang ditentukan oleh Allah, tidak menganggap perbuatannya 
sebagai perbuatannya sendiri kerana dia tidak berpisah dengan Allah. 
Perbuatannya daripada Allah; tidak ada perpisahan di antara 'aku' dengan 
Allah di dalam tindakan dan ketaatannya. "Barangsiapa percaya akan 
pertemuan Tuhannya hendaklah mengerjakan amal salih dan 
janganlah ia sekutu ka n sesuatu dalam ibadat kepada Tuhannya". 
(Surah Kahfi, ayat 110). 

Allah adalah esa dan Dia mencintai yang bersatu dan satu. Dia mahu semua 
penyembahan dan semua amal kebaikan, yang Dia anggap sebagai 
pengabdian kepada-Nya, menjadi milik-Nya semata-mata, tidak dikongsikan 
dengan apa sahaja. Jadi, seseorang tidak memerlukan kelulusan atau 
halangan daripada sesiapa pun di dalam pengabdiannya kepada Tuhannya, 
juga amalannya bukan untuk kepentingan duniawi. Semuanya semata-mata 
kerana Allah. Suasana yang dihasilkan oleh petunjuk Ilahi seperti 
menyaksikan bukit-bukti kewujudan Allah di dalam alam nyata ini; 
kenyataan sifat-sifat-Nya, kesatuan di dalam yang banyak, hakikat di sebalik 
yang nyata, kehampiran dengan Pencipta, semuanya adalah ganjaran bagi 
amalan kebaikan yang benar dan ketaatan tanpa mementingkan diri sendiri. 
Namun, semuanya itu di dalam taklukan alam benda, daripada bumi yang di 
bawah tapak kaki kita sehinggalah kepada langit-langit. Termasuk juga di 
dalam taklukan alam dunia ialah kekeramatan yang muncul melalui 
seseorang, misalnya berjalan di atas air, terbang di udara, berjalan dengan 
pantas, mendengar suara dan melihat gambaran dari tempat yang jauh atau 
boleh membaca fikiran yang tersembunyi. Sebagai ganjaran terhadap 
amalan yang baik manusia juga diberikan nikmati di akhirat seperti syurga, 
khadam-khadam, bidadari, susu, madu, arak dan lain-lain. Semuanya itu 
merupakan nikmati syurga tingkat pertama, syurga dunia. 

Tempat 'roh perpindahan atau roh peralihan' ialah di dalam hati. 

Urusannya ialah pengetahuan tentang jalan kerohanian. Kerjanya berkait 
dengan empat nama-nama pertama bagi nama-nama Allah yang indah. 
Sebagaimana dua belas nama-nama yang lain empat nama tersebut tidak 
termasuk di dalam sempadan suara dan huruf. Jadi, ia tidak boleh disebut. 
Allah Yang Maha Tinggi berfirman: 

"Dan bagi Allah jualah nama-nama yang baik, jadi serulah Dia 
dengan nama-nama tersebut". (Surah A'raaf, ayat 180). 

Firman Allah di atas menunjukkan tugas utama manusia adalah mengetahui 
nama-nama Tuhan. Ini adalah pengetahuan batin seseorang. Jika mampu 


memperolehi pengetahuan yang demikian dia akan sampai kepada makam 
makrifat. Di samalah pengetahuan tentang nama keesaan sempurna. 

Nabi s. a. w bersabda, " Allah Yang Maha Tinggi mempunyai sembilan 
puluh sembilan nama, siapa mempelajarinya akan masuk syurga" . 
Baginda s. a. w juga bersabda, " Pengetahuan adalah satu. Kemudian 
orang arif jadikannya seribu" . Ini bermakna nama kepunyaan Zat 
hanyalah satu. Ia memancar sebagai seribu sifat kepada orang yang 
menerimanya. 

Dua belas nama-nama Ilahi berada di dalam lengkungan sumber pengakuan 
tauhid "La ilaha illa Llah" . Tiap satunya adalah satu daripada dua belas 
huruf dalam kalimah tersebut. Allah Yang Maha Tinggi mengurniakan nama 
masing-masing bagi setiap huruf di dalam perkembangan hati. Setiap satu 
daripada empat alam yang dilalui oleh roh terdapat tiga nama yang 
berlainan. Allah Yang Maha Tinggi dengan cara ini memegang erat hati para 
pencinta-Nya, dalam kasih sayang-Nya. Firman-Nya: "Allah tetapkan 
orang-orang yang beriman dengan perkataan yang tetap di 
Penghidupan dunia dan akhirat". (Surah Ibrahim, ayat 27). 

Kemudian dikurniakan kepada mereka kehampiran-Nya. Dia sediakan pokok 
keesaan di dalam hati mereka, pokok yang akarnya turun kepada tujuh lapis 
bumi dan Dahannya meninggi kepada tujuh lapis langit, bahkan meninggi 
lagi hingga ke arasy dan mungkin lebih tinggi lagi. Allah berfirman: 

"Tidakkah engkau perhatikan bagaimana Allah adakan misal, satu 
kalimah yang baik seperti pohon yang baik, pangkalnya tetap dan 
cabangnya ke langit . (Surah Ibrahim, ayat 24). 

Tempat 'roh perpindahan atau roh peralihan' adalah di dalam nyawa kepada 
hati. Alam malaikat berterusan di dalam penyaksiannya. Ia boleh melihat 
syurga alam tersebut, penghuninya, cahayanya dan semua malaikat di 
dalamnya. Kalam 'roh peralihan' adalah bahasa alam batin, tanpa huruf 
tanpa suara. Perhatiannya berterusan menyentuh soal-soal rahsia-rahsia 
maksud yang tersembunyi. Tempatnya di akhirat apabila kembali ialah 
syurga Na'im, taman kegembiraan kurniaan Allah. 

Tempat 'roh sultan' di mana ia memerintah, adalah di tengah-tengah hati, 
jantung kepada hati. Urusan roh ini ialah makrifat. Kerjanya ialah 
mengetahui semua pengetahuan ketuhanan yang menjadi perantaraan bagi 
semua ibadat yang sebenar-benarnya diucapkan dalam bahasa hati. Nabi 
s. a. w bersabda, "Ilmu ada dua bahagian. Satu pada lidah, yang 
membuktikan kewujudan Allah. Satu lagi di dalam hati. Inilah yang perlu 
bagi menyedarkan tujuan seseorang". Ilmu yang sebenar-benarnya 
bermanfaat berada di dalam sempadan kegiatan hati. Nabi s. a. w bersabda, 



"Qurart yang mulia mempunyai makna zahir dan makna batin" . Allah 
Yang Maha Tinggi membukakan Quran kepada sepuluh lapis makna yang 
tersembunyi. Setiap makna yang berikutnya lebih bermanfaat daripada yang 
sebelumnya kerana ia semakin hampir dengan sumber yang sebenarnya. 
Dua belas nama kepunyaan Zat Allah adalah umpama dua belas mata air 
yang memancar dari batu apabila Nabi Musa a. s menghentamkan batu itu 
dengan tongkatnya. 

"Dan (ingatlah) tatkala Musa mintakan air bagi kaumnya, maka 
Kami berkata, 'Pukullah batu itu dengan tingkat kamu'. Lantas 
terpancar daripadanya dua belas mata air yang sesungguhnya setiap 
golongan itu mengetahui tempat minumnya". (Surah Baqarah, ayat 
60) . 

Pengetahuan zahir adalah umpama air hujan yang datang dan pergi 
sementara pengetahuan batin umpama mata air yang tidak pernah kering. 

"Dan satu tanda untuk mereka, ialah bumi yang mati (lalu) Kami 
hidupkannya dan Kami keluarkan daripadanya biji-bijian, lalu 
mereka memakannya". (Surah Yaa Si n, ayat 33). 

Allah jadikan satu bijian, sebiji benih di langit. Benih itu menjadi kekuatan 
kepada kehaiwanan di dalam diri manusia. Dijadikan-Nya juga sebiji benih di 
dalam alam roh-roh (alam al-anfus); menjadi sumber kekuatan, makanan 
roh. Bijian itu dijiruskan dengan air dari sumber hikmah. Nabi s. a. w 
bersabda, "Jika seseorang menghabiskan empat puluh hari dalam 
keikhlasan dan kesucian sumber hikmah akan memancar dari 
hatinya kepada lidahnya". 

Nikmat bagi 'roh sultan ialah kelazatan dan kecintaan yang dinikmatinya 
dengan menyaksikan kenyataan keelokan, kesempurnaan dan kemurahan 
Allah Yang Maha Tinggi. Firman Allah: "Dia telah diajar oleh yang 
bersangatan kekuatannya, yang berupa bagus, lalu ia menjelma 
dengan sempurnanya padahal ia di pehak atas yang paling tinggi. 
Kemudian ia mendekati rapat (kepadanya), maka adalah (rapatnya) 
itu kadar dua busur panah atau lebih dekat (lagi). Lalu Ia wahyukan 
kepada hamba-Nya apa yang Ia mahu wahyukan. Hatinya tidak 
mendusta apa yang dia lihat". (Surah Najmi, ayat 5-11). 

Nabi s. a. w menggambarkan suasana demikian dengan cara lain, "Yang 
beriman ( yang sejahtera ) adalah cermin kepada yang beriman ( yang 
sejahtera)" . Dalam ayat ini yang sejahtera yang pertama ialah hati orang 
yang beriman yang sempurna, sementara yang sejahtera kedua itu ialah 
yang memancar kepada hati orang yang beriman itu, tidak lain daripada 
Allah Yang Maha Tinggi sendiri. Allah menamakan Diri-Nya di dalam Quran 
sebagai Yang Mensejahterakan. "Dia jualah Allah yang tiada Tuhan 


melainkan Dia... Yang Mensejahterakan (Pemelihara iman). 
Pemelihara segala-galanya" . (Surah Hasyr, ayat 23). 

Kediaman 'roh sultan' di akhirat ialah syurga Firdaus, syurga yang tinggi. 

Setesen di mana roh-roh berhenti adalah tempat rahsia yang Allah buatkan 
untuk Diri-Nya di tengah-tengah hati, di mana Dia simpankan rahsia-Nya 
(Sirr) untuk disimpan dengan selamat. Keadaan roh ini diceritakan oleh Allah 
melalui pesuruh-Nya: 

"Insan adalah rahsia-Ku dan Aku rahsianya". 

Urusannya ialah kebenaran (hakikat) yang diperolehi dengan mencapai 
keesaan; mencapai keesaan itulah tuagsnya. Ia membawa yang banyak 
kepada kesatuan dengan cara terus menerus menyebut nama-nama 
keesaan di dalam bahasa rahsia yang suci. Ia bukan bahasa yang berbunyi 
di luar. 

"Dan jika engkau nyaringkan perkataan, maka Sesungguhnya Dia 
mengetahui rahsia dan yang lebih tersembunyi". (Surah Ta Ha, ayat 
7) 

Hanya Allah mendengar bahasa roh suci dan hanya Allah mengetahui 
keadaannya. 

Nikmat bagi roh ini ialah penyaksian terhadap ciptaan Allah yang pertama. 
Apa yang dilihatnya ialah keindahan Allah. Padanya terdapat penyaksian 
rahsia. Pandangan dan pendengaran menjadi satu. Tidak ada perbandingan 
dan tidak ada persamaan tentang apa yang disaksikanya. Dia menyaksikan 
sifat Allah, keperkasaan dan kekerasan-Nya sebagai esa dengan keindahan, 
kelembutan dan kemurahan-Nya. 

Bila manusia temui matlamatnya, tempat kediamannya, bila dia temui akal 
asbab, pertimbangan keduniaannya yang memandunya selama ini akan 
tunduk kepada Perintahnya; hatinya akan rasa gentar bercampur hormat, 
lidahnya terkunci. Dia tidak berupaya menceritakan keadaan tersebut 
kerana Allah tidak menyerupai sesuatu. 

Bila apa yang diperkatakan di sini sampai ke telinga orang yang berilmu, 
mula-mula cubalah memahami tahap pengetahuan sendiri. Tumpukan 
perhatian kepada kebenaran (hakikat) mengenai perkara-perkara yang 
sudah diketahui sebelum mendongak ke ufuk yang lebih tinggi, sebelum 
mencari peringkat baharu, semoga mereka memperolehi pengetahuan 
tentang kehalusan perlaksanaan Ilahi. Semoga mereka tidak menafikan apa 
yang sudah diperkatakan, tetapi sebaliknya mereka mencari makrifat, 
kebijaksanaan untuk mencapai keesaan. Itulah yang sangat diperlukan. 


7: ILMU PENGETAHUAN DAN PERKEMBANGAN KEROHANIAN 


Ilmu pengetahuan zahir mengenai benda-benda yang nyata dibahagikan 
kepada dua belas bahagian dan ilmu pengetahuan batin juga dibahagikan 
kepada dua belas bahagian. Bahagian-bahagian tersebut dibahagikan di 
kalangan orang awam dan orang khusus, hamba-hamba Allah yang sejati, 
menurut kadar keupayaan dan kebolehan mereka. 

Bagi tujuan yang berkaitan dengan kita pembicaraan ilmiah mengenai ini 
dibuat dalam empat bahagian. Bahagian pertama melibatkan peraturan 
agama , mengenai kewajipan dan larangan berhubung dengan perkara- 
perkara dan peraturan-peraturan di dalam dunia ini. Kedua menyentuh soal 
pengertian atau maksud dalaman serta tujuan kepada peraturan-peraturan 
tersebut dan bahagian ini dinamakan bidang kerohanian yaitu pengetahuan 
mengenai perkara-perkara yang tidak nyata. Ketiga mengenai hakikat 
kerohanian yang tersembunyi yang dinamakan kearifan. Keempat 
mengenai hakikat dalaman kepada hakikat yaitu mengenai kebenaran yang 
sebenar-benarnya. Manusia yang sempurna perlu mempelajari semua 
bidang atau bahagian tersebut dan mencari jalan ke arahnya. 

Nabi s. a. w bersabda, " Agama ialah pokok, kerohanian adalah 
dahannya, kearifan (makrifat) adalah daunnya, kebenaran (hakikat) 
adalah buahnya. Quran dengan ulasannya, keterangannya, 
terjemahannya dan ibarat-ibaratnya mengandungi semuanya itu" . 

Di dalam buku al-Najma perkataan-perkataan tafsir, ulasan dan takwil serta 
terjemahan melalui ibarat dimengertikan sebagai: ulasan terhadap Quran 
adalah keterangan dan perincian bagi faedah kefahaman orang awam, 
sementara terjemahan melalui ibarat adalah keterangan tentang maksud 
yang tersirat yang boleh diselami melalui tafakur yang mendalam serta 
memperolehi ilham sebagaimana yang dialami oleh orang-orang beriman 
yang sejati. Terjemahan yang demikian adalah untuk hamba-hamba Allah 
yang khusus lagi teguh, berterusan di dalam suasana kerohanian mereka 
dan teguh dengan pengetahuan yang membolehkan mereka membuat 
pertimbangan yang benar. Kaki mereka teguh berpijak di atas bumi 
sementara hati dan fikiran mereka menjulang kepada ilmu ketuhanan. 
Dengan rahmat Allah keadaan berterusan begini yang tidak bercampur 
dengan keraguan di tempatkan di tengah-tengah hati mereka. Hati yang 
teguh dalam suasana ini bersesuaian dengan bahagian kalimah tauhid "La 
ilaha illa Llah" , pengakuan terakhir keesaan. 

"Dia jualah yang menurunkan Kitab kepada kamu. Sebahagiannya 
adalah ayat-ayat yang menghukum, yaitu ibu-ibu bagi Kitab, dan 
(sebahagian) yang lain adalah ayat-ayat yang perlukan takwil. 
Adapun orang-orang yang di hati mereka ada kesesatan mencari- 


cari apa yang ditakwil daripadanya kerana hendak membuat fitnah 
dan kerana hendak membuat takwilnya sendiri padahal tidak 
mengetahui takwilnya melainkan Allah dan orang-orang yang teguh 
kuat di dalam ilmu berkata, 'Kami beriman kepadanya (kerana) 
semua itu daripada Tuhan kami', dan tidak mengerti melainkan 
orang-orang yang mempunyai fikiran". (Surah Imraan , ayat 7) 

Jika pintu kepada ayat ini terbuka akan terbuka juga semua pintu-pintu 
kepada alam rahasia batin. 

Hamba Allah yang sejati berkewajipan melaksanakan perintah-perintah-Nya 
dan menjauhkan diri daripada larangan-Nya. Dia juga perlu menentang ego 
dirinya dan membendung kecenderungan jasad yang tidak sehat. Asas 
penentangan ego terhadap agama adalah dalam bentuk khayalan dan 
gambaran yang bercanggah dengan kenyataan. Pada peringkat kerohanian 
ego yang khianat itu menggalakkan seseorang supaya memperakui dan 
mengikuti sebab-sebab dan rangsangan yang hanya hampir dengan 
kebenaran (bukan kebenaran yang sejati), walaupun ianya risalat nabi dan 
fatwa wali yang telah diubah, juga mengikuti guru yang pendapatnya salah. 
Pada peringkat makrifat ego cuba menggalakkan seseorang supaya 
memperakui kewalian dirinya sendiri malah ego juga mengheret seseorang 
kepada mengakui ketuhanannya - dosa paling besar menganggapkan diri 
sendiri sebagai bersekutu dengan Allah. Allah berfirman: "Tidakkah 

engkau perhatikan orang yang mengambil hawa nafsunya sebagai 
tuhan.." (Surah Furqaan, ayat 43). 

Tetapi peringkat kebenaran sejati adalah berbeda. Ego dan iblis tidak boleh 
sampai ke sana . Malah malaikat juga tidak sampai ke sana . Sesiapa sahaja 
kecuali Allah jika sampai ke sana pasti terbakar. Jibrail berkata kepada Nabi 
Muhamamd s. a. w pada sempadan peringkat ini, "Jika aku mara satu langkah 
lagi aku akan terbakar menjadi abu". 

Hamba Allah yang sejati bebas daripada perlawanan egonya dan iblis kerana 
dia dilindungi oleh perisai keikhlasan dan kesucian. "Ia (iblis) berkata: 
Oleh itu demi kemuliaan-Mu, aku akan sesatkan mereka semuanya, 
kecuali di antara mereka hamba-hamba-Mu yang dibersihkan" . 
(Surah Shad, ayat 82 & 83). 

Manusia tidak dapat mencapai hakikat kecuali dia suci murni kerana sifat- 
sifat keduniaannya tidak akan meninggalkannya sehinggalah hakikat 
menyata dalam dirinya. Ini adalah keikhlasan sejati. Kejahilannya hanya 
akan meninggalkannya bila dia menerima pengetahuan tentang Zat Allah. 
Ini tidak dapat dicapai dengan pelajaran; hanya Allah tanpa pengantaraan 
boleh mengajarnya. Bila Allah Yang Maha Tinggi sendiri yang menjadi Guru, 


Dia kurniakan ilmu yang daripada-Nya sebagaimana Dia lakukan kepada 
Khaidhir. Kemudian manusia dengan kesedaran yang diperolehinya sampai 
kepada peringkat makrifat di mana dia mengenali Tuhannya dan 
menyembah-Nya yang dia kenal. 

Orang yang sampai kepada suasana ini memiliki penyaksian roh suci dan 
dapat melihat kekasih Allah, Nabi Muhamamd s. a. w. Dia boleh bercakap 
dengan baginda s. a. w mengenai segala perkara daripada awal hingga ke 
akhirnya dan semua nabi-nabi yang lain memberikannya khabar gembira 
tentang janji penyatuan dengan yang dikasihi. Allah menggambarkan 
suasana ini: "Kerana Barangsiapa taat kepada Allah dan rasul-Nya, 
maka mereka beserta orang-orang yang diberi nikmat daripada nabi- 
nabi, siddiqin, syuhada dan salihin dan Alangkah baiknya mereka ini 
sebagai sahabat rapat". (Surah Nisaa' ,ayat 69). 

Orang yang tidak boleh menemui pengetahuan ini di dalam dirinya tidak 
akan menjadi arif walaupun dia membaca seribu buah buku. Nikmat yang 
boleh diharapkan oleh orang yang mempelajari ilmu zahir ialah syurga; di 
sana semua yang dapat dilihat adalah kenyataan sifat-sifat Ilahi dalam 
bentuk cahaya. Tidak kira bagaimana sempurna pengetahuannya tentang 
perkara nyata yang boleh dilihat dan dipercayai, ia tidak membantu 
seseorang untuk masuk kepada suasana kesucian dan mulia, iaitu 
kehampiran dengan Allah, kerana seseorang itu perlu terbang ke tempat 
tersebut dan untuk terbang perlu kepada dua sayap. Hamba Allah yang 
sejati adalah yang terbang ke sana dengan menggunakan dua sayap, iaitu 
pengetahuan zahir dan pengetahuan batin, tidak pernah berhenti di tengah 
jalan, tidak tertarik dengan apa sahaja yang ditemui dalam perjalanannya. 
Allah berfirman melalui rasul-Nya: "Hamba-Ku, jika kamu ingin masuk 
kepada kesucian berhampiran dengan-Ku jangan pedulikan dunia ini 
ataupun alam tinggi para malaikat, tidak juga yang lebih tinggi di 
mana kamu boleh menerima sifat-sifat-Ku yang suci". 

Dunia kebendaan ini menjadi godaan dan tipu daya syaitan kepada orang 
yang berilmu. Alam malaikat menjadi rangsangan kepada orang yang 
bermakrifat dan suasana sifat-sifat Ilahi menjadi godaan kepada orang yang 
memiliki kesedaran terhadap hakikat. Sesiapa yang berpuas hati dengan 
salah satu daripada yang demikian akan terhalang daripada kurniaan Allah 
yang membawanya hampir dengan Zat-Nya. Jika mereka tertarik dengan 
godaan dan rangsangan tersebut mereka akan berhenti, mereka tidak boleh 
maju ke hadapan, mereka tidak boleh terbang lebih tinggi. Walaupun 
matlamat mereka adalah kehampiran dengan Pencipta mereka tidak lagi 
boleh sampai ke sana . Mereka telah terpedaya, mereka hanya memiliki satu 
sayap. 


Orang yang mencapai kesedaran tentang hakikat yang sebenar, menerima 
rahmat dan kurniaan dari Allah yang tidak pernah mata melihatnya dan 
tidak pernah telinga mendengarnya dan tidak pernah hati mengetahui 
namanya. Inilah syurga kehampiran dan keakraban dengan Allah. Di sana 
tidak ada mahligai permata juga tidak ada bidadari yang cantik sebagai 
pasangan. Semoga manusia mengetahui nilai dirinya dan tidak berkehendak, 
tidak menuntut apa yang tidak layak baginya. Saidina Ali r. a berkata, 
"Semoga Allah merahmati orang yang mengetahui harga dirinya, yang tahu 
menjaga diri agar berada di dalam sempadannya, yang memelihara 
lidahnya, yang tidak menghabiskan masanya dan umurnya di dalam sia-sia". 

Orang yang berilmu mestilah menyedari bahawa bayi roh yang lahir dalam 
hatinya adalah pengenalan mengenai kemanusiaan yang sebenar, iaitu insan 
yang sejati. Dia patut mendidik bayi hati, ajarkan keesaan melalui 
berterusan menyedari tentang keesaan - tinggalkan keduniaan kebendaan 
ini yang berbilang-bilang, cari alam kerohanian, alam rahsia di mana tiada 
yang lain kecuali Zat Allah. Dalam kenyataannya di sana bukan tempat, ia 
tidak ada permulaan dan tidak ada penghujung. Bayi hati terbang melepasi 
padang yang tiada berkesudahan itu, menyaksikan perkara-perkara yang 
tidak pernah dilihat mata sebelumnya, tiada sesiapa bercerita mengenainya, 
tiada sesiapa boleh menggambarkannya. Tempat yang menjadi rumah 
kediaman bagi mereka yang meninggalkan diri mereka dan menemui 
keesaan dengan Tuhan mereka, mereka yang memandang dengan 
pandangan yang sama dengan Tuhan mereka, pandangan keesaan. Bila 
mereka menyaksikan keindahan dan kemuliaan Tuhan mereka tidak ada apa 
lagi yang tinggal dengan mereka. Bila dia melihat matahari dia tidak dapat 
melihat yang lain, dia juga tidak dapat melihat dirinya sendiri. Bila 
keindahan dan kemurahan Allah menjadi nyata apa lagi yang tinggal dengan 
seseorang? Tidak ada apa-apa! 

Nabi s. a. w bersabda, "Seseorang perlu dilahirkan dua kali untuk 
sampai kepada alam malaikat". Ia adalah kelahiran maksud daripada 
perbuatan dan kelahiran rohani daripada jasad. Kemungkinan yang demikian 
ada dengan manusia. Ini adalah keanehan rahsia manusia. Ia lahir daripada 
percampuran pengetahuan tentang agama dan kesedaran terhadap hakikat, 
sebagaimana bayi lahir hasil daripada percampuran dua titik air. 

"Sesungguhnya Kami telah jadikan manusia daripada setitik (mani) 
yang bergiliran, yang Kami berikan percubaan kepada mereka, iaitu 
Kami jadikan dia mendengar dan melihat". (Surah Insaan, ayat 2). 

Bila maksud menjadi nyata dalam kewujudan ia menjadi mudah untuk 
melepasi bahagian yang cetek dan masuk ke dalam laut penciptaan dan 
membenamkan dirinya ke dasar hukum-hukum peraturan Allah. Sekalian 


alam kebendaan ini hanyalah satu titik jika dibandingkan dengan alam 
kerohanian. Hanya bila semua ini difahamkan maka kuasa kerohanian dan 
cahaya keajaiban yang bersifat ketuhanan, hakikat yang sebenar-benarnya, 
memancar ke dalam dunia tanpa perkataan tanpa suara. 

8: TAUBAT DAN PENGAJARAN MELALUI PERKATAAN 

Tahap-tahap dan peringkat-peringkat perubahan kerohanian telah pun 
disebut. Perlu ditegaskan bahawa setiap peringkat dicapai terutamanya 
dengan taubat. Bolehlah dipelajari cara bertaubat dengan orang yang 
mengetahui cara berbuat demikian dan yang telah sendirinya bertaubat. 
Taubat yang sebenar dan menyeluruh merupakan langkah pertama di dalam 
perjalanan. "(Ingatlah) tatkala orang-orang kafir itu adakan dalam 
hati mereka kesombongan (ia itu) kesombongan jahiliah. Lalu Allah 
turunkan ketenteraman atas rasui-Nya dan atas mukmin. Dan Dia 
wajibkan mereka (ucapkan) perkataan menjaga keselamatan 
(taubat) kerana mereka lebih berhak dengan itu , dan memang 
(mereka) ahlinya, dan adalah Allah mengetahui tiap sesuatu". 
(Surah Fath, ayat 26). 

Keadaan takutkan Allah mempunyai maksud yang sama dengan kalimah " 

La iiaha iiia Liah" - tiada Tuhan, tiada apa-apa, kecuali Allah. Bagi 
orang yang mengetahui ini akan ada perasaan takut kehilangan-Nya , 
kehilangan perhatian-Nya, cinta-Nya, keampunan-Nya; dia takut dan 
malu melakukan kesalahan sedangkan Dia melihat, dan takutkan 
azab-Nya. Jika seseorang itu tidak berkeadaan demikian dia perlu 
mendapatkaan orang yang takutkan Allah dan menerima keadaan 
takutkan Allah itu daripada orang berkenaan. 

Sumber dari mana perkataan itu diterima mestilah bersih dan suci daripada 
segala-galanya kecuali Allah, dan sesiapa yang menerimanya mestilah ada 
kebolehan untuk membezakan antara perkataan orang yang suci hatinya 
dengan perkataan orang awam. Penerimanya mestilah sedar cara perkataan 
itu diucapkan, kerana perkataan yang bunyinya sama mungkin mempunyai 
maksud yang jauh berbeza. Tidak mungkin perkataan yang datangnya 
daripada sumber yang asli sama dengan perkataan yang datangnya 
daripada sumber lain. 

Hatinya menjadi hidup bila dia menerima benih tauhid daripada hati yang 
hidup kerana benih yang demikian sangat subur, itulah benih kehidupan. 
Tidak ada yang tumbuh daripada benih yang kering lagi tiada kehidupan. 
Kalimah suci "La iiaha illa Llah" disebut dua kali di dalam Quran menjadi 
bukti. "(Kerana) apabila dikata kepada mereka "Tiada Tuhan 
melainkan Allah" mereka menyombong. Dan mereka berkata. 


'Apakah kami mesti tinggalkan tuhan-tuhan kami buat (mengikut) 
seorang ahli syair dan gila?" (Surah Shaaffaat. Ayat 35 & 36). 

Ini adalah keadaan orang awam yang baginya rupa luar termasuk 
kewujudan zahirnya adalah tuhan-tuhan. "Oleh itu Ketahuilah bahawa 
tidak ada Tuhan melainkan Allah. Dan mintalah perlindungan bagi 
buah amal kamu f dan bagi mukmin dan mukminat, dan Allah 
mengetahui tempat usaha kamu (di siang hari) dan tempat kembali 
kamu (pada malam hari)". (Surah Muhammad, ayat 19). 

Firman Allah ini menjadi panduan kepada orang-orang beriman yang tulen 
yang takutkan Allah. 

Saidina Ali r.a meminta Rasulullah s. a. w mengajarkan kepadanya cara yang 
mudah, paling bernilai, paling cepat kepada keselamatan. Baginda s. a. w 
menanti Jibrail memberikan jawapannya daripada sumber Ilahi. Jibrail 
datang dan mengajarkan baginda s. a. w mengucapkan "La ilaha" sambil 
memusingkan mukanya yang diberkati ke kanan, dan mengucapkan " i 1 1 a 
Llah" sambil memusingkan mukanya ke kiri, ke arah hati sucinya yang 
diberkati. Jibrail mengulanginya tiga kali; Nabi s. a. w mengulanginya tiga kali 
dan mengajarkan yang demikian kepada Saidina Ali r.a dengan 
mengulanginya tiga kali juga. Kemudian baginda s. a. w mengajarkan yang 
demikian kepada sahabat-sahabat baginda. Saidina Ali r.a merupakan orang 
yang pertama bertanya dan menjadi orang yang pertama diajarkan. 

Kemudian satu hari selepas kembali daripada peperangan, Nabi s. a. w 
berkata kepada pengikut-pengikut baginda, "Kita baharu kembali 
daripada peperangan yang kecil untuk menghadapi peperangan yang 
besar" . Baginda s. a. w merujukkan kepada perjuangan dengan ego diri 
sendiri, keinginan yang rendah yang menjadi musuh kepada penyaksian 
kalimah tauhid. Baginda s. a. w bersabda, "Musuh kamu yang paling besar 
ada di bawah rusuk kamu 

Cinta Ilahi tidak akan hidup sehinggalah musuhnya, hawa nafsu badaniah 
kamu, mati dan meninggalkan kamu. 

Mula-mulanya kamu mesti bebas daripada ego kamu yang mengheret kamu 
kepada kejahatan. Kemudian kamu akan mula memiliki suara hati yang 
belum penuh, walaupun kamu masih belum bebas sepenuhnya daripada 
dosa. Kamu akan memiliki perasaan mengkritik diri sendiri - tetapi ia belum 
mencukupi. Kamu mesti melepasi tahap tersebut kepada peringkat di mana 
hakikat yang sebenarnya dibukakan kepada kamu, kebenaran tentang benar 
dan salah. Kemudian kamu akan berhenti melakukan kesalahan dan akan 
hanya melakukan kebaikan. Dengan demikian diri kamu akan menjadi 


bersih. Di dalam menentang hawa nafsu dan tarikan badan kamu, kamu 
mestilah melawan nafsu kehaiwanan - kerakusan, terlalu banyak tidur, 
pekerjaan yang sia-sia - dan menentang sifat-sifat haiwan liar di dalam diri 
kamu - kekejian, marah, kasar dan berkelahi. Kemudian kamu mesti 
usahakan membuang perangai-perangai ego yang jahat, takabur, sombong, 
dengki, dendam, tamak dan lain-lain penyakit tubuh dan hati kamu. Cuma 
orang yang berbuat demikian yang benar-benar bertaubat dan menjadi 
bersih, suci murni dan tulen. "Sesungguhnya Allah kasih kepada orang 
yang bertaubat dan memelihara kesuciannya". (Surah Baqarah, ayat 
222 ). 

Dalam melakukan taubat seseorang itu mestilah mengambil perhatian 
supaya penyesalannya tidak samar-samar dan tidak juga secara umum agar 
dia tidak jatuh ke dalam ancaman Allah: "Tidak kira berapa banyak 
mereka bertaubat mereka tidak sebenarnya menyesal. Taubat 
mereka tidak diterima". 

Ini ditujukan kepada mereka yang hanya mengucapkan kata-kata taubat 
tetapi tidak tahu sejauh mana dosa mereka, malah tidak mengambil 
tindakan pembaikan dan pencegahan. Itulah taubat yang biasa, taubat zahir 
yang tidak menusuk kepada punca dosa. Ia adalah umpama orang yang 
cuba menghapuskan rumput dengan memotong bahagian di atas tanah 
tetapi tidak mencabut akarnya yang di dalam bumi. Tindakan yang demikian 
membantu rumput untuk tumbuh dengan lebih segar. Orang yang bertaubat 
dengan mengetahui kesalahannya dan punca kesalahan itu berazam tidak 
mengulanginya dan membebaskan dirinya daripada kesalahan itu, mencabut 
akar pokok yang merosakkan itu. Cangkul yang digunakan untuk menggali 
akarnya, punca kepada dosa-dosa, ialah pengajaran kerohanian daripada 
guru yang benar. Tanah mestilah dibersihkan sebelum ditanam pokok orkid. 

"Dan Kami bawakan perumpamaan kepada manusia supaya mereka 
memikirkannya". (Surah Hasyr, ayat 21). 

"Dia jualah Penerima taubat hamba-hamba-Nya dan mengampunkan 
dosa, dan Dia mengetahui apa yang kamu kerjakan". (Surah Syura, 
ayat 25). 

"Kecuali orang yang bertaubat dan beriman dan mengerjakan amal 
salih, maka mereka itu Allah tukarkan kejahatan mereka dengan 
kebaikan kerana adalah Allah itu Pengampun, Penyayang". (Surah 
Furqaan, ayat 70). 

Ketahuilah taubat yang diterima tandanya ialah seseorang itu tidak lagi 
jatuh ke dalam dosa tersebut. 


Ada dua jenis taubat , taubat orang dan taubat mukmin sejati . Orang 
awam berharap meninggalkan kejahatan dan masuk kepada kebaikan 
dengan cara mengingati Allah dan mengambil langkah usaha bersungguh- 
sungguh, meninggalkan hawa nafsunya dan kesenangan badannya dan 
menekankan egonya. Dia mesti meninggalkan keegoannya yang ingkar 
terhadap peraturan Allah dan masuk kepada taat. Itulah taubatnya yang 
menyelamatkannya dari neraka dan memasukkannya ke dalam syurga. 

Orang mukmin sejati, hamba Allah yang tulen, berada di dalam suasana 
yang jauh berbeza. Mereka berada pada makam makrifat yang jauh lebih 
tinggi daripada makam orang awam yang paling baik. Sebenarnya bagi 
mereka tidak ada lagi anak tangga untuk dipanjat; mereka telah sampai 
kepada kehampiran dengan Allah. Mereka telah meninggalkan kesenangan 
dan nikmat dunia ini dan menikmati kelazatan alam kerohanian - rasa 
kehampiran dengan Allah, nikmat menyaksikan Zat-Nya dengan mata 
keyakinan. 

Perhatian orang awam tertuju kepada dunia ini dan kesenangan mereka 
adalah merasai nikmat kebendaan dan kewujudan kebendaannya. Malah, 
jika kewujudan kebendaan manusia dan dunia merupakan satu kesilapan 
begitu jugalah nikmat dan kecacatan yang paling baik daripadanya. Kata- 
kata yang diucapkan oleh orang arif, "Kewujudan dirimu merupakan 
dosa, menyebabkan segala dosa menjadi kecil jika dibandingkan 
dengannya" . Orang arif selalu mengatakan bahawa kebaikan yang 
dilakukan oleh orang baik-baik tidak mencapai kehampiran dengan Allah 
tidak lebih daripada kesalahan orang yang hampir dengan-Nya. Jadi, bagi 
mengajar kita memohon keampunan terhadap kesalahan yang tersembunyi 
yang kita sangkakan kebaikan, Nabi s. a. w yang tidak pernah berdosa 
memohon keampunan daripada Allah sebanyak seratus kali sehari. Allah 
Yang Maha Tinggi mengajarkan kepada rasul-Nya: "Pintalah perlindungan 
bagi buah amal kamu dan bagi mukmin dan mukminat". (Surah 
Muhamamd, ayat 19). 

Dia jadikan rasul-Nya yang suci murni sebagai teladan tentang cara 
bertaubat - dengan merayu kepada Allah supaya menghilangkan ego 
seseorang, sifat-sifatnya dan dirinya, semuanya pada diri seseorang, 
mencabut kewujudan diri seseorang. Inilah taubat yang sebenarnya. 

Taubat yang demikian meninggalkan segala-galanya kecuali Zat Allah, dan 
berazam untuk kembali kepada-Nya, kembali kepada kehampiran-Nya untuk 
melihat Wajah Ilahi. Nabi s. a. w menjelaskan taubat yang demikian dengan 
sabda baginda s. a. w, " Ada sebahagian hamba-hamba Allah yang tulen yang 
tubuh mereka berada di sini tetapi hati mereka berada di sana , di bawah 
arasy". Hati mereka berada pada langit kesembilan, di bawah arasy Allah 


kerana penyaksian suci terhadap Zat-Nya tidak mungkin berlaku pada alam 
bawah. 

Di sini hanya kenyataan atau penzahiran sifat-sifat suci-Nya yang dapat 
disaksikan, memancar ke atas cermin yang bersih kepunyaan hati yang suci. 
Saidina Umar r.a berkata, "Hatiku melihat Tuhanku dengan cahaya 
Tuhanku". Hati yang suci adalah cermin di mana keindahan, kemuliaan dan 
kesempurnaan Allah memancar. Nama lain yang diberi kepada suasana ini 
ialah pembukaan (kasyaf), menyaksikan sifat-sifat Ilahi yang suci. 

Bagi memperolehi suasana tersebut, untuk membersihkan dan menyinarkan 
hati, perlulah kepada guru yang matang, yang di dalam keesaan dengan 
Allah, yang disanjung dan dimuliakan oleh semua, dahulu dan sekarang. 
Guru berkenaan mestilah telah sampai kepada makam kehampiran dengan 
Allah dan dihantar balik ke alam rendah oleh Allah untuk membimbing dan 
menyempurnakan mereka yang layak tetapi masih mempunyai kecacatan. 

Di dalam penurunan mereka untuk melakukan tugas tersebut wali-wali Allah 
mestilah berjalan Sesuai dengan sunnah Rasulullah s. a. w dengan mengikuti 
teladan baginda s. a. w, tetapi tugas mereka berlainan dengan tugas rasul. 
Rasul diutuskan untuk menyelamatkan orang ramai dan juga orang-orang 
yang beriman. Guru-guru tadi pula tidak dihantar untuk mengajar semua 
orang tetapi hanyalah sebilangan yang dipilih sahaja. Rasul-rasul diberi 
kebebasan dalam menjalankan tugas mereka, sementara wali-wali yang 
mengambil tugas sebagai guru mesti mengikuti jalan rasul-rasul dan nabi- 
nabi. 

Guru kerohanian yang mengaku diri mereka merdeka, menyamakan dirinya 
dengan nabi, jatuh kepada kesesatan dan kekufuran. Bila Nabi s. a. w 
mengatakan sahabat-sahabat baginda yang arif adalah umpama nabi-nabi 
Bani Israil, baginda memaksudkan lain daripada ini - kerana nabi-nabi yang 
datang selepas Musa a. s semuanya mengikuti prinsip agama yang dibawa 
oleh Musa a. s. Mereka tidak membawa peraturan baharu. Mereka mengikuti 
undang-undang yang sama. Seperti mereka juga orang-orang arif dari 
kalangan umat Nabi Muhammad s. a. w yang bertugas membimbing 
sebahagian daripada orang-orang suci yang dipilih, mengikuti kebijaksanaan 
Nabi s. a. w, tetapi menyampaikan perintah dan larangan dengan cara baharu 
yang berbeza, terbuka dan jelas, menunjukkan kepada murid-murid mereka 
dengan perbuatan yang mereka kerjakan pada masa dan keadaan yang 
berlainan. Mereka memberi dorongan kepada murid-murid mereka dengan 
menunjukkan kelebihan dan keindahan prinsip-prinsip agama. Tujuan 
mereka ialah membantu pengikut-pengikut mereka menyucikan hati yang 
menjadi tapak untuk membena tugu makrifat. 


Dalam semua itu mereka mengikut teladan daripada pengikut-pengikut 
Rasulullah s. a. w yang terkenal sebagai 'golongan yang memakai baju bulu' 
yang telah meninggalkan semua aktiviti keduniaan untuk berdiri di pintu 
Rasulullah s. a. w dan berada hampir dengan baginda. Mereka menyampaikan 
khabar sebagaimana mereka menerimanya secara langsung daripada mulut 
Rasulullah s. a. w. Dalam kehampiran mereka dengan Rasulullah s. a. w 
mereka telah sampai kepada peringkat di mana mereka boleh bercakap 
tentang rahsia israk dan mikraj Rasulullah s. a. w sebelum baginda membuka 
rahsia tersebut kepada sahabat-sahabat baginda. 

Wali-wali yang menjadi guru memiliki kehampiran yang serupa dengan Nabi 
s. a. w dengan Tuhannya. Amanah dan penjagaan terhadap ilmu ketuhanan 
yang serupa dianugerahkan kepada mereka. Mereka merupakan Pemegang 
sebahagian daripada kenabian, dan diri batin mereka selamat di bawah 
penjagaan Rasulullah s. a. w. 

Tidak semua orang yang memiliki ilmu berada di dalam keadaan tersebut. 
Mereka yang sampai ke situ adalah yang lebih hampir kepada Rasulullah 
s. a. w daripada anak-anak dan keluarga mereka sendiri dan mereka adalah 
umpama anak-anak kerohanian Rasulullah s. a. w yang hubungannya lebih 
erat daripada hubungan darah. Mereka adalah pewaris sebenar kepada Nabi 
s. a. w. Anak yang sejati memiliki zat dan rahsia bapanya pada rupa zahirnya 
dan juga pada batinnya. Nabi s. a. w menjelaskan rahasia ini, "Ilmu khusus 
adalah umpama khazanah rahasia yang hanya mereka yang 
mengenali Zat Allah boleh mendapatkannya. Namun bila rahasia itu 
dibukakan orang yang mempunyai kesedaran dan ikhlas tidak 
menafikannya 

Ilmu tersebut dimasukkan kepada Nabi s. a. w pada malam baginda s. a. w 
mikraj kepada Tuhannya. Rahsia itu tersembunyi di dalam diri baginda di 
sebalik tiga ribu tabir hijab. Baginda s. a. w tidak membuka rahsianya 
melainkan kepada sebahagian pengikut baginda yang sangat hampir dengan 
baginda. Melalui penyebaran dan keberkatan rahsia inilah Islam akan terus 
memerintah sehingga ke hari kiamat. 

Pengetahuan batin tentang yang tersembunyi membawa seseorang kepada 
rahsia tersebut. Sains, kesenian dan kemahiran keduniaan adalah umpama 
kerangka kepada pengetahuan batin. Mereka yang memiliki pengetahuan 
kerangka itu bolehlah mengharapkan satu hari nanti mereka diberi 
kesempatan untuk memiliki apa yang di dalam kerangka. Sebahagian 
daripada mereka yang berilmu memiliki apa yang patut dimiliki oleh seorang 
manusia secara umumnya sementara sebahagian yang lain menjadi ahli dan 
memelihara ilmu tersebut daripada hilang. Ada golongan yang menyeru 
kepada Allah dengan nasihat yang baik. Sebahagian daripada mereka 


mengikuti sunnah Nabi s. a. w dan dipimpin oleh Saidina Ali r.a. yang menjadi 
pintu kepada gedung ilmu yang melaluinya masuklah mereka yang 
menerima undangan dari Allah. "Serulah ke jalan Tuhanmu dengan 
bijaksana dan nasihat dan bantahlah mereka dengan cara yang lebih 
baik" . (Surah Nahl, ayat 125). 

Maksud dan perkataan mereka adalah sama. Perbezaan pada zahirnya 
hanyalah pada perkara-perkara terperinci dan cara pelaksanaannya. 

Sebenarnya ada tiga makna yang kelihatan sebagai tiga jenis ilmu yang 
berbeza - dilakukan secara berbeza, tetapi menjurus kepada yang satu 
Sesuai dengan sunnah Rasulullah s. a. w. Ilmu dibahagikan kepada tiga yang 
tidak ada seorang manusia boleh menanggung keseluruhan beban ilmu itu 
juga tidak berupaya mengamalkan dengan sekaliannya. 

Bahagian pertama ayat di atas "Serulah ke jalan Tuhanmu dengan 
bijaksana (hikmah)" , Sesuai dengan makrifat, zat dan permulaan kepada 
segala sesuatu, pemiliknya mestilah sebagaimana Nabi s. a. w beramal Sesuai 
dengannya. Ia hanya dikurniakan kepada lelaki sejati yang berani, tentera 
kerohanian yang akan mempertahankan kedudukannya dan menyelamatkan 
ilmu tersebut. Nabi s. a. w bersabda, "Kekuatan semangat lelaki sejati 
mampu menggoncang gunung" . Gunung di sini menunjukkan keberatan 
hati sesetengah manusia. Doa lelaki sejati yang menjadi tentera kerohanian 
dimakbulkan. Bila mereka menciptakan sesuatu ia berlaku, bila mereka 
mahukan sesuatu hilang maka ia pun hilang. "Dia kurniakan hikmah 
kepada sesiapa yang Dia kehendaki, dan Barangsiapa dikurniakan 
hikmah maka sesungguhnya dia telah diberi kebajikan yang 
banyak". (Surah Baqarah, ayat 269). 

Jenis kedua ialah ilmu zahir yang disebut Quran sebagai "seruan yang baik". 
Ia menjadi kulit kepada hikmah kebijaksanaan rohani. Mereka yang 
memilikinya menyeru kepada kebaikan, mengajar manusia berbuat baik dan 
meninggalkan larangan-Nya. Nabi s. a. w memuji mereka. Orang yang 
berilmu menyeru dengan lemah lembut dan baik hati, sementara yang jahil 
menyeru dengan kasar dan kemarahan. 

Jenis ketiga ialah ilmu yang menyentuh kehidupan manusia di dalam dunia. 
Ia disebut sebagai ilmu agama (syariat) yang menjadi sarang kepada 
hikmah kebijaksanaan (makrifat). Ia adalah ilmu yang diperuntukkan 
kepada mereka yang menjadi pemerintah manusia; menjalankan keadilan 
ke atas sesama manusia; pentadbiran manusia ke atas sesama manusia. 
Bahagian terakhir ayat Quran yang di atas tadi menceritakan tugas mereka 
"dan berbincanglah dengan mereka dengan cara yang lebih baik". Mereka ini 
menjadi kenyataan kepada sifat Allah "al-Qahhar" Yang Maha Keras. Mereka 


berkewajipan menjaga peraturan di kalangan manusia selaras dengan 
hukum Tuhan, seumpama sabut melindungi tempurung dan tempurung 
melindungi isi. 

Nabi s. a. w menasihatkan, "Biasakan dirimu berada di dalam majlis 
orang-orang arif, taatlah kepada pemimpin kamu yang adil. Allah 
Yang Maha Tinggi menghidupkan hati dengan hikmah seperti Dia 
jadikan bumi yang mati hidup dengan tumbuh-tumbuhan dengan 
menurunkan hujan" . Baginda s. a. w juga bersabda , "Hikmah adalah 
harta yang hilang bagi orang yang beriman, dikutipnya di mana 
sahaja ditemuinya". 

Malah perkataan yang diucapkan oleh manusia biasa datangnya daripada 
Loh Terpelihara menurut hukum Allah terhadap segala perkara daripada 
awal hingga akhir. Loh itu disimpan pada alam tinggi pada akal asbab tetapi 
perkataan diucapkan menurut makam seseorang. Perkataan mereka yang 
telah mencapai makam makrifat adalah secara langsung daripada alam 
tersebut, makam kehampiran dengan Allah. Di sana tidak ada perantaraan. 

Ketahuilah bahawa semua akan kembali kepada asal mereka. Hati, zat, 
mesti dikejutkan; jadikan ianya hidup untuk mencari jalan kembali kepada 
asalnya yang suci murni. Ia mesti mendengar seruan. Seseorang mesti 
mencari orang yang orang yang daripadanya seruan itu muncul, melaluinya 
zahir seruan. Itulah guru yang sebenar. Ini merupakan kewajipan bagi kita. 
Nabi s. a. w bersabda, "Menuntut ilmu wajib bagi setiap orang Islam lelaki 
dan perempuan". Ilmu tersebut merupakan peringkat terakhir semua ilmu, 
itulah ilmu makrifat, ilmu yang akan membimbing seseorang kepada 
asalnya, yang sebenar (hakikat). Ilmu yang lain perlu menurut sekadar 
mana keperluannya. Allah menyukai mereka yang meninggalkan cita-cita 
dan angan-angan kepada dunia, kemuliaan dan kebesarannya, kerana 
kepentingan duniawi ini menghalang seseorang kepada Allah. "Katakanlah: 
"Aku tidak meminta kepadamu upah atas (menyampaikan)nya, 
kecuali percintaan (kepadaku) lantaran kerabat". (Surah Syura, ayat 
23 ). 

Ditafsirkan maksud perkataan "apa yang hampir dengan kamu" ialah datang 
hampir dengan kebenaran. 

9: KEROHANIAN ISLAM DAN AHLI SUFI 

Sufi adalah perkataan Arab - saf, yang bererti tulen. Alam batin sufi 
dipersucikan, menjadi tulen dan diterangi oleh cahaya makrifat, 
penyatuan dan keesaan. 


Istilah sufi dikaitkan juga dengan bidang kerohanian mereka yang sentiasa 
berhubung dengan sahabat-sahabat Rasulullah s. a. w yang dikenali sebagai 
'puak yang memakai baju bulu'. Saf, pakaian bulu yang kasar 
menggambarkan keadaan mereka yang miskin lagi hina. Kehidupan dunia di 
dalam kesempatan. Mereka berjimat cermat di dalam makanan, minuman 
dan lain-lain. Dalam buku 'al-Majm' ada dikatakan, "Apa yang terjadi 
kepada ahli suluk yang suci ialah pakaian dan kehidupan mereka 
sangat sederhana dan hina". Walaupun mereka kelihatan tidak menarik 
secara keduniaan tetapi hikmah kebijaksanaan (makrifat) mereka ternyata 
pada sifat mereka yang lemah lembut dan halus, yang menjadikan mereka 
menarik kepada sesiapa yang mengenali mereka. Mereka menjadi contoh 
kepada alam manusia. Mereka berpandukan ilmu Ilahi. Pada pandangan 
Tuhan mereka berada pada martabat pertama kemanusiaan. Dalam 
pandangan mereka yang mencari Tuhan puak sufi ini kelihatan cantik 
walaupun pada zahirnya buruk. Mereka mesti dikenali dan berupaya 
mengenali, dan mereka dengan mesti dengan cara itu iaitu satu dan semua, 
kerana mereka semua berada pada makam keesaan dan mesti nyata 
sebagai satu. 

Dalam bahasa Arab perkataan tasawwuf, kerohanian Islam, terdiri daripada 
empat huruf - 'ta', 'sin ’, 'wau' dan 'pa' ( t, s, w, f ). Huruf pertama , t, 
bermaksud taubat . Ini adalah langkah pertama perlu diambil pada 
jalan ini. Ia adalah seolah-olah dua langkah, satu zahir dan satu 
batin . Taubat zahir dalam perkataan ; perbuatan dan perasaan , menjaga 
kehidupan agar bebas daripada dosa dan kesalahan dan cenderung untuk 
berbuat kebaikan dan ketaatan; meninggalkan keingkaran dan penentangan , 
mencari kesejahteraan dan kedamaian . Taubat batin dilakukan oleh hati. 
Penyucian hati daripada hawa nafsu duniawi yang huru hara dan hati bulat 
berazam mahu mencapai alam ketuhanan. Taubat - mengawasi kesalahan 
dan meninggalkannya , menyedari kebenaran dan berjuang ke arahnya - 
membawa seseorang kepada langkah kedua. 

Langkah kedua ialah keadaan aman dan sejahtera, saf a . Huruf 's' 
adalah simbolnya . Dalam peringkat ini juga ada dua langkah perlu 
diambil. Pertama ialah ke arah kesucian di dalam hati dan kedua pula 
ke arah pusat hati. Hati yang tenang datang daripada hati yang bebas 
daripada kesusahan, keresahan yang disebabkan oleh masalah semua 
kebendaan ini, masalah makan, minum, tidur, perkataan yang sia-sia. Dunia 
ini seumpama tenaga tarikan bumi, menarik hati ke bawah, dan untuk 
membebaskan hati daripada masalah tersebut menyebabkan berlaku 
tekankan kepada hati. Di sana ada pula ikatan-ikatan - hawa nafsu dan 
kehendak, pemilikan, kasihkan keluarga dan anak-anak - yang mengikat 
hati seni kepada bumi dan menghalangnya terbang tinggi. 


Cara membebaskan hati, bagi menyucikannya, adalah dengan mengingati 
Allah. Pada permulaan ingatkan ini berlaku secara luaran, dengan 
mengulangi nama-nama Tuhan, menyebutnya kuat-kuat sehingga kamu dan 
orang lain boleh mendengarnya. Apabila ingatkan kepada-Nya sudah 
berterusan ingatkan tersebut masuk ke dalam hati dan berlaku di dalam 
senyap. Allah berfirman: "Sesungguhnya orang mukmin itu ialah 
mereka yang apabila disebut (nama) Allah, takutlah hati-hati 
mereka, dan apabila dibacakan ayat-ayat Allah menambahkan lagi 
keimanan mereka, dan kepada Tuhan merekalah mereka kembali" . 
(Surah Anfaal, ayat 2). 

Takutkan Allah dalam ayat tersebut bermaksud takut dan harap, hormat dan 
kasihkan Allah. Dengan ingatan dan ucapan nama-nama Allah hati menjadi 
jaga dari ketiduran dan kelalaian, menjadi suci bersih dan bersinar. 
Kemudian bentuk dan rupa dari alam ghaib menyata di dalam hati. Nabi 
s. a. w bersabda, "Ahli ilmu zahir mendatangi dan menerkam sesuatu 
dengan akal fikirannya sementara ahli ilmu batin sibuk 
membersihkan dan menggilap hati mereka". 

Kesejahteraan pada pusat rahsia bagi hati diperolehi dengan membersihkan 
hati daripada segala sesuatu dan menyediakannya untuk menerima Zat 
Allah semata-mata yang memenuhi ruang hati apabila hati sudah 
diperindahkan dengan kecintaan Allah. Alat pembersihannya ialah 
berterusan mengingati dan menyebut di dalam hati, dengan lidah rahsia 
akan kalimah tauhid "La ilaha illa Llah". Bila hati dan pusat hati berada 
dalam suasana tenang dan damai maka peringkat kedua yang 
disimbolkan sebagai huruf 's' selesai. 

Huruf ketiga 'w' bermaksud wilayah, suasana kesucian dan keaslian 
pencinta-pencinta Allah dan sahabat-sahabat-Nya Keadaan ini 
bergantung kepada kesucian batin. Allah menggambarkan sahabat-sahabat- 
Nya dengan firman-Nya: "Ketahuilah, sesungguhnya pembantu- 

pembantu Allah tidak ada ketakutan atas mereka dan tidak mereka 
berdukacita. Bagi merekalah kegembiraan di penghidupan dunia dan 
akhirat...". (Surah Yunus, ayat 62 - 64). 

Seseorang yang di dalam kesucian menyedari sepenuhnya tentang Allah, 
mencintai-Nya fan berhubungan dengan-Nya. Hasilnya dia diperelokkan 
dengan peribadi, akhlak dan perangai yang terbaik. Ini merupakan hadiah 
suci yang dikurniakan kepada mereka. Nabi s. a. w bersabda, 
"Perhatikanlah akhlak yang mulia dan berbuatlah sesuai dengannya" 
. Dalam peringkat ini orang yang di dalam kesedaran tersebut meninggalkan 
sifat-sifat keduniaannya yang sementara dan kelihatanlah dia diliputi oleh 
sifat-sifat Ilahi yang suci. Dalam hadis Qudsi Allah berfirman: "Bila Aku 


kasihkan hamba-Ku, Aku menjadi pendengarannya, penglihatannya, 
percakapannya, pemegangnya dan perjalanannya". 

Keluarkan segala-galanya dari hati kamu dan biarkan Allah sahaja yang 
berada di sana . "Dan katakanlah telah datang kebenaran dan telah 
lenyap kepalsuan kerana sesungguhnya kepalsuan itu akan lenyap". 
(Surah Bani Israil, ayat 81). 

Bila kebenaran telah datang dan kepalsuan telah lenyap maka selesailah 
peringkat wilayah. 

Huruf keempat 'f' bermakna fana, lenyap diri sendiri ke dalam 
ketiadaan. Diri yang palsu akan hancur dan hilang apabila sifat-sifat 
yang suci memasuki seseorang, dan apabila sifat-sifat serta 
keperibadian yang banyak menghalang tempatnya akan diganti oleh 
satu sahaja sifat keesaan. 

Dalam kenyataan hakikat sentiasa hadir. Ia tidak hilang dan tidak juga 
berkurangan. Apa yang berlaku adalah orang yang beriman menyedari dan 
menjadi satu dengan yang menciptakannya. Dalam suasana berada dengan- 
Nya orang yang beriman memperolehi kurniaan-Nya; manusia yang 
sementara menemui kewujudan yang sebenar dengan menyedari rahsia 
abadi. "Semua akan binasa kecuali Wajah-Nya". (Surah Qasas, ayat 
88 ). 

Cara untuk menyedari hakikat ini ialah melalui anugerah-Nya, dengan 
kehendak-Nya. Bila kamu berbuat kebaikan semata-mata kerana-Nya dan 
bersesuaian dengan kehendak-Nya kamu akan menjadi hampir dengan 
hakikat-Nya, Zat-Nya. Kemudian semua akan lenyap kecuali Yang Esa yang 
meredai dan yang Dia diredai, bersatu. Perbuatan baik adalah ibu yang 
melahirkan bayi kebenaran; kehidupan dalam kesedaran bagi manusia yang 
sebenar-benarnya. 

"Perkataan yang baik dan perbuatan yang baik naik kepada Allah" . 
(Surah Fatir, ayat 10). 

Jika seseorang berbuat sesuatu dan jika kewujudannya bukan untuk Allah 
sahaja maka dia mengadakan sekutu bagi Allah, dia meletakkan yang lain 
pada tempat Allah - dosa yang tidak diampunkan yang akan 
memusnahkannya, lambat atau cepat. Tetapi bila diri dan kepentingan diri 
fana seseorang itu mencapai peringkat bersatu dengan Allah. Allah 
menggambarkan makam tersebut: "Sesungguhnya orang-orang yang 
berbakti (adalah) dalam kebun-kebun dan (dekat) sungai-sungai. Di 


tempat duduk kebenaran, di sisi Raja Agung yang sangat berkuasa". 
(Surah Qamar, ayat 54 & 55). 

Tempat itu ialah tempat bagi hakikat yang penting, hakikat kepada hakikat- 
hakikat, tempat penyatuan dan keesaan. Ia adalah tempat yang disediakan 
untuk nabi-nabi, untuk mereka yang dikasihi oleh Allah, untuk para sahabat- 
Nya. Allah beserta orang-orang yang benar. Bila kewujudan bersatu dengan 
wujud yang abadi ia tidak boleh dipandang sebagai kewujudan yang 
terpisah. Bila semua ikatan keduniaan ditanggalkan dan seseorang itu dalam 
suasana kesatuan dengan Allah, dengan kebenaran (hakikat) Ilahi, dia 
menerima kesucian yang abadi, tidak akan tercemar lagi, dan masuk ke 
dalam golongan: "Mereka itu ahli syurga yang kekal di dalamnya". 
(Surah A'raaf, ayat 42). 

Mereka adalah: "Orang-orang yang beriman dan beramal sal ih" . 
(Surah A'raaf, ayat 42). 

Bagaimanapun: " Kami tidak memberatkan satu diri melainkan 
sekadar kuasanya" . (Surah A'raaf, ayat 42). 

Tetapi seseorang memerlukan kesabaran yang kuat: "Dan Allah beserta 
orang yang sabar" . (Surah Anfaai, ayat 66). 

10: ZIKIR 

Allah Yang Maha Tinggi menunjukkan jalan kepada para pencari supaya 
mengingati-Nya: "Dan hendaklah kamu sebut Dia sebagaimana Dia 
pimpin kamu. (Surah Baqaraah, ayat 198). 

Ini bermakna Pencipta kamu telah membawa kamu ke peringkat kesedaran 
dan keyakinan yang tertentu dan kamu hanya boleh mengingati-Nya 
menurut kadar keupayaan tersebut. Nabi s. a. w bersabda, "Ucapan zikir 
yang paling baik adalah yang aku dan sekalian nabi-nabi bawa, 
itulah kalimah "La i la ha illa Liah". 

Terdapat berbagai-bagai peringkat zikir dan masing-masing ada cara yang 
berlainan. Ada yang diucap dengan lidah secara kuat dan ada pula yang 
diucapkan secara senyap, dari lubuk hati. Pada peringkat permulaan 
seseorang perlu menyebutkan ucapan zikirnya dengan lidahnya secara 
berbunyi. Kemudian peringkat demi peringkat zikir mengalir ke dalam diri, 
turun kepada hati, naik kepada roh dan seterusnya pergi semakin jauh iaitu 
kepada bahagian rahsia-rahsia, pergi lagi kepada yang lebih jauh iaitu 
bahagian yang tersembunyi sehinggalah kepada yang paling tersembunyi 
daripada yang tersembunyi. Sejauh mana zikir masuk ke dalam, peringkat 


yang dicapainya, bergantung kepada sejauh mana Allah dengan kemurahan- 
Nya membimbing seseorang. 

Zikir yang diucapkan dengan perkataan menjadi kenyataan bahawa hati 
tidak lupa kepada Allah. Zikir secara senyap di dalam hati adalah pergerakan 
perasaan. Zikir hati adalah dengan cara merasakan di dalam hati tentang 
kenyataan tentang keperkasaan dan keelokan Allah. Zikir adalah melalui 
pancaran cahaya suci yang dipancarkan oleh keperkasaan dan keelokan 
Allah. Zikir pada tahap rahsia ialah melalui keghairahan (zauk) yang 
diterima daripada pemerhatian rahsia suci itu. Zikir pada bahagian 
tersembunyi membawa seseorang kepada: "Di tempat duduk yang hak, 
di sisi Raja Agung yang sangat berkuasa". (Surah Qamar, ayat 55). 

Zikir peringkat terakhir yang dipanggil khafi al-khafi - yang paling 
tersembunyi daripada yang tersembunyi - membawa seseorang kepada 
suasana fana diri sendiri dan penyatuan dengana yang hak. Dalam 
kenyataannya tiada sesiapa kecuali Allah yang mengetahui keadaan orang 
yang telah masuk ke dalam alam yang mengandungi semua pengetahuan, 
kesudahan kepada semua dan segala perkara. "Dia mengetahui rahsia 
dan yang lebih tersembunyi" . (Surah Ta Ha, ayat 7). 

Bila seseorang telah melepasi tahap zikir-zikir tersebut suasana jiwa yang 
berlainan seolah-olah roh lain lahir dalam diri seseorang. Roh ini lebih tulen 
dan seni daripada roh-roh yang lain. Ia adalah bayi kepada hati, bayi kepada 
hakikat. Ketika dalam bentuk benih bayi ini mengajak dan menarik orang 
lain untuk mencari dan menemui yang hak. Setelah ia lahir bayi ini 
menggesa orang lain supaya mendapatkaan Zat Allah Yang Maha Tinggi. 
Roh baharu ini yang dinamakan bayi kepada hati dan juga benih serta 
keupayaannya tidak terdapat pada semua orang. Ia hanya terdapat pada 
orang mukmin yang tulen. "Dia jualah yang tinggi darjat-Nya , yang 
memiliki arasy. Dia kirim roh dari perintah-Nya kepada sesiapa yang 
Dia kehendaki:. (Surah Mukmin, ayat 15). 

Roh khusus ini dihantar daripada makam Yang Maha Perkasa dan diletakkan 
di dalam alam maya yang nyata di mana sifat-sifat Pencipta menyata pada 
penciptaan, tetapi roh ini adalah kepunyaan alam yang hak. Ia tidak 
berminat dan tidak memperdulikan apa sahaja melainkan Zat Allah. Nabi 
s. a. w bersabda, "Dunia ini tidak disukai dan tidak dihajati oleh orang 
yang inginkan akhirat. Akhirat pula tidak dihajati oleh orang yang 
inginkan dunia, dan ia tidak akan diberi kepada mereka. Tetapi bagi 
roh yang mencari Zat Allah dunia dan akhirat tidak menarik 
perhatiannya" . Roh untuk yang hak. Orang yang memilikinya akan 
mencari, menemui dan bersama Tuhannya. 


Apa sahaja yang kamu buat di sini zahir kamu mestilah menurut jalan yang 
lurus. Ia hanya mungkin dengan mengikuti dan mematuhi serta memelihara 
peraturan dan hukum agama. Untuk berbuat demikian seseorang haruslah 
menyedari, mengingati Allah malam dan siang, zahir dan batin, berterusan. 
Bagi mereka yang menyaksikan yang hak mengingati Allah adalah wajib 
sebagaimana perintah-Nya: " Maka hendaklah kamu ingat kepada Allah 
sambil berdiri dan sambil duduk dan sambil (berbaring) atas rusuk- 
rusuk kamu" . (Surah Nisaa', ayat 103). 

"Yang mengingati Allah sambil berdiri dan sambil duduk dan sambil 
berbaring dan memikirkan tentang kejadian langit-langit dan bumi 
(sambil berkata), 'Wahai Tuhan kami. Engkau tidak jadikan (semua) 
ini dengan sia-sia. Maha Suci Engkau'" . (Surah Imraan, ayat 191). 

11: SYARAT YANG PERLU UNTUK MELAKUKAN ZIKIR 

Salah satu syarat menyediakan seseorang untuk berzikir ialah 
berada di dalam keadaan berwuduk; basuh dan bersihkan tubuh 
badan dan sucikan hati . Pada peringkat permulaan, supaya zikir itu 
berkesan, perlulah disebut kuat-kuat akan perkataan dan ayat yang 
dijadikan zikir - kalimah tauhid, sifat-sifat Allah. Bila perkataan tersebut 
diucapkan usahakan agar kamu berada di dalam kesedaran (tidak lalai). 
Dengan cara ini hati mendengar ucapan zikir dan diterangi oleh apa yang 
dizikirkan. Ia menerima tenaga dan menjadi hidup - bukan sahaja hidup di 
dunia ini bahkan juga hidup abadi di akhirat. "Mereka tidak akan merasa 
padanya kematian, hanya kematian pertama , dan Dia pelihara 
mereka daripada azab jahanam". (Surah Dukhaan, ayat 56). 

Nabi s. a. w menceritakan bahawa keadaan orang mukmin yang mencapai 
yang hak melalui zikir, "Orang mukmin tidak mati. Mereka hanya 
meninggalkan hidup yang sementara ini dan pergi kepada kehidupan 
abadi" . Dan mereka lakukan di sana apa yang mereka lakukan dalam 
dunia. Nabi s. a. w bersabda, "Nabi-nabi dan orang-orang yang hampir 
dengan Allah terus beribadat di dalam kubur seperti yang mereka 
lakukan di dalam rumah mereka". Ibadat yang dimaksudkan itu 
adalah penyerahan dan merendahkan diri rohani kepada Allah bukan 
sembahyang yang lima waktu sehari. Tawadu k yang di dalam diri, 
dengan diam, adalah nilai utama yang menunjukkan iman yang 
sejati. 

Makrifat tidak dicapai oleh manusia dengan usaha tetapi ia adalah anugerah 
dari Allah. Setelah dinaikkan kepada makam tersebut orang arif menjadi 
akrab dengan rahsia-rahsia Allah. Allah membawa seseorang kepada rahsia- 
rahsia-Nya apabila hati orang itu hidup dan sedar dengan zikir atau ingatan 


kepada-Nya dan jika hati yang sedar itu bersedia menerima yang hak. Nabi 
s. a. w bersabda, " Mataku tidur tetapi hatiku jaga". 

Pentingnya memperolehi makrifat dan hakikat diterangkan oleh Nabi s. a. w, 

"Jika seseorang berniat mempelajari dan beramal menurut 
keinginannya itu tetapi mati sebelum mencapai tujuannya, Allah 
melantik dua orang malaikat sebagai guru yang mengajarnya ilmu 
dan makrifat sampai ke hari kiamat. Orang itu dibangkitkan dari 
kuburnya sebagai orang arif yang telah memperolehi hakikat" . 

Dua orang malaikat di sini menunjukkan roh Nabi Muhammad s. a. w dan 
cahaya cinta yang menghubungkan insan dengan Allah. Pentingnya niat dan 
hajat selanjutnya diceritakan oleh Nabi s. a. w, "Ramai yang berniat 
belajar tetapi mati ketika masih di dalam kejahilam tetapi mereka 
bangkit daripada kubur pada hari pembalasan sebagai orang arif. 
Ramai ahli ilmu dibangkitkan pada hari itu dalam keadaan rosak 
akhlak hilang segalanya dan jahil keseluruhannya" . 

Mereka adalah orang-orang yang bermegah dengan ilmu mereka, yang 
menuntut ilmu kerana muslihat duniawi dan berbuat dosa. Mereka diberi 
a mara n: "Dan (ingatkanlah mereka) hari yang akan dibawa orang- 
orang kafir ke neraka (dan dikata), ' Kami telah habiskan bahagian 
kamu yang baik di dalam penghidupan dunia. Dan kamu telah 
bersuka-sukaan dengannya. Maka pada hari ini kamu akan dibalas 
dengan azab yang keji lantaran kamu pernah berlaku sombong di 
dunia secara tidak benar dan lantaran kamu telah melewati batas" . 
(Surah Ahqaaf, ayat 20). 

Nabi s. a. w bersabda, "Setiap amal bergantung pada niat. Niat dan 
tujuan orang beriman lebih baik dan bernilai pada pandangan Allah 
daripada amalannya. Niat orang yang tidak beriman lebih buruk 
daripada apa yang nyata dengan amalannya" . Niat adalah asas 
amalan. Nabi s. a. w, "Adalah baik membena kerja kebajikan di atas 
tapak yang baik, dan dosa adalah perbuatan yang dibina di atas 
tapak yang jahat". "Barangsiapa hendak ke taman akhirat Kami 
tambah untuknya pada ke tamannya, dan barangsiapa mahu ke 
taman dunia Kami akan beri kepadanya sebahagian daripadanya, 
tetapi tidak ada baginya bahagian akhirat". (Surah Syura, ayat 20). 

Cara terbaik ialah mencari guru kerohanian yang akan membawa hati kamu 
hidup. Ini akan menyelamatkan kamu di akhirat. Ini adalah penting; ia mesti 
dilakukan segera ketika masih hidup. Dunia ini kebun akhirat. Orang yang 
tidak menanam di sini tidak boleh menuai di sana . Jadi, bercucuk tanamlah 


di dalam dunia ini dengan benih yang diperlukan untuk kesejahteraan hidup 
di sini dan juga di akhirat. 

12: MENYAKSIKAN ALLAH: SAMPAI KEPADA MAKAM MELIHAT 

KENYATAAN ZAT YANG MAHA SUCI. 

Melihat Allah ada dua jenis: Pertama melihat sifat keindahan Allah yang 
sempurna secara langsung di akhirat' dan satu lagi melihat sifat- 
sifat ketuhanan yang dipancarkan ke atas cermin yang jernih 
kepunyaan hati yang tulen di dalam kehidupan ini . Dalam hal tersebut 
penyaksian kelihatan sebagai penzahiran cahaya keluar daripada keindahan 
Allah yang sempurna dan dilihat oleh mata hati yang hakiki. "Hati tidak 
menafikan apa yang dia lihat" . (Surah Najmi, ayat 11). 

Mengenai melihat kenyataan Allah melalui perantaraan, Nabi s. a. w 
bersabda, "Yang beriman adalah cermin kepada yang beriman" . Yang 
beriman yang pertama, cermin dalam ayat ini, adalah hati yang beriman 
yang suci murni, sementara yang beriman kedua adalah Yang Melihat 
bayangan-Nya di dalam cermin itu, Allah Yang Maha Tinggi. Sesiapa yang 
sampai kepada makam melihat kenyataan sifat Allah di dalam dunia ini akan 
melihat Zat Allah di akhirat, tanpa rupa tanpa bentuk. 

Kenyataan ini disahkan oleh Saidina Umar r. a dengan katanya, "Hatiku 
melihat Tuhanku dengan cahaya Tuhanku" . Saidina Ali r.a berkata, 
"Aku tidak menyembah Allah kecuali aku melihat-Nya" . Mereka 
berdua tentu telah melihat sifat-sifat Allah dalam kenyataan. Jika seseorang 
melihat cahaya matahari masuk melalui jendela dan dia berkata, "Aku 
melihat matahari", dia bercakap benar. 

Allah memberi gambaran yang jelas tentang kenyataan sifat-sifat-Nya: " 

Allah itu nur bagi langit-langit dan bumi. Bandingan nur-Nya 
(adalah) seperti satu kurungan pelita yang di dalamnya ada pelita 
(sedang) pelita itu dalam satu kaca, (dan) kaca itu sebagai bintang 
yang seperti mutiara, yang dinyalakan (dengan minyak) dari pohon 
yang banyak faedah (ia itu) zaitun yang bukan bangsa timur dan 
bukan bangsa barat, yang minyaknya (sahaja) hampir menerangi, 
walaupun tidak disentuh api, nur atas nur, Allah pimpin kepada nur- 
Nya siapa yang Dia kehendaki, dan Allah mengadakan perumpamaan 
bagi manusia, dan Allah mengetahui tiap sesuatu" . (Surah Nuur, 
ayat 35). 

Perumpamaan dalam ayat ini adalah hati yang yakin penuh di kalangan 
orang yang beriman. Lampu yang menerangi bekas hati itu ialah hakikat 
atau intipati kepada hati, sementara cahaya yang dipancarkan ialah rahsia 


Tuhan, 'roh sultan'. Kaca adalah lutsinar dan tidak memerangkap cahaya di 
dalamnya tetapi ia melindunginya sambil menyebarkannya kerana ia 
umpama bintang. Sumber cahaya adalah pohon Ilahi. Pohon itu adalah 
makam atau suasana keesaan, menjalar dengan dahan dan akarnya, 
memupuk prinsip-prinsip iman, berhubung tanpa perantaraan dengan 
bahasa yang asli. 

Secara langsung, melalui bahasa yang asli itulah Nabi s. a. w menerima 
pembukaan al-Quran. Dalam kenyataan Jibrail membawa firman Tuhan 
hanya setelah firman tersebut diterima - ini adalah untuk faedah kita 
supaya kita boleh mendengarnya dalam bahasa manusia. Ini juga 
memperjelaskan siapakah yang tidak percaya dan munafik dengan memberi 
mereka peluang untuk menafikannya seperti mereka tidak percaya kepada 
malaikat. " Dan sesungguhnya diwahyukan kepada kamu Quran (ini) 
dari sisi (Tuhan) yang bijaksana, yang mengetahui" . (Surah Naml, 
ayat 6). 

Oleh kerana Nabi s. a. w menerima pembukaan sebelum Jibrail membawanya 
kepada baginda, setiap kali Jibrail membawa ayat-ayat suci itu Nabi s. a. w 
mendapatinya di dalam hatinya dan membacanya sebelum ayat itu 
diberikan. Inilah alasan bagi ayat: 

" Dan janganlah engkau terburu-buru dengan Quran sebelum habis 
diwahyukan kepada kamu" . (Surah Ta Ha, ayat 114). 

Keadaan ini menjadi jelas sewaktu Jibrail menemani Nabi s. a. w pada malam 
mikraj, Jibrail tidak terdaya untuk pergi lebih jauh daripada Sidratul 
Muntaha. Dia berkata, "Jika aku ambil satu langkah lagi aku akan 
terbakar" . Jibrail membiarkan Nabi s. a. w meneruskan perjalanan seorang 
diri. 

Allah menggambarkan pokok zaitun yang diberkati, pokok keesaan, bukan 
dari timur dan bukan dari barat. Dalam lain perkataan ia tidak ada 
permulaan dan tidak ada kesudahan, dan cahayanya yang menjadi sumber 
tidak terbit dan tidak terbenam. Ia kekal pada masa lalu dan tiada 
kesudahan pada masa akan datang. Kedua-dua Zat Allah dan sifat-sifat-Nya 
adalah kekal abadi. Kedua-dua kenyataan Zat-Nya dan kenyataan sifat-Nya 
bergantung kepada Zat-Nya. 

Penyembahan yang sebenar hanya boleh dilakukan apabila hijab yang 
menutup hati tersingkap agar cahaya abadi menyinarinya. Hanya selepas itu 
hati menjadi terang dengan cahaya Ilahi. Hanya selepas itu roh 
menyaksikan perumpamaan Ilahi itu. 


Tujuan diciptakan alam maya adalah untuk ditemui khazanah rahsia itu. 
Allah berfirman melalui Rasul-Nya: "Aku adalah Perbendaharaan Yang 
Tersembunyi. Aku suka dikenali lalu Aku ciptakan makhluk agar Aku 
dikenali". 

Ini bermakna Dia boleh dikenali di dalam dunia ini melalui sifat-sifat-Nya. 
Tetapi untuk melihat dan mengenali Zat-Nya sendiri hanyalah boleh terjadi 
di akhirat. Di sana melihat Allah adalah secara langsung sebagaimana yang 
Dia kehendaki dan yang melihatnya adalah mata bayi hati. "Beberapa 
muka pada hari itu berseri-seri. Kepada Tuhannya mereka melihat". 
(Surah Qiamat, ayat 22 & 23). 

Nabi s. a. w bersabda, "Aku melihat Tuhanku di dalam rupa jejaka 
tampan" . Mungkin ini adalah bayangan bayi hati. Bayangan adalah cermin. 
Ia menjadi alat untuk menzahirkan yang ghaib. Hakikat Allah Yang Maha 
Tinggi tidak menyerupai sesuatu samada bayangan atau bentuk. Bayangan 
adalah cermin, walaupun yang kelihatan bukanlah cermin dan bukan juga 
orang yang melihat ke dalam cermin. Fikirkan tentang itu dan cubalah 
memahaminya kerana ia adalah hakikat kepada alam rahasia-rahasia. 

Tetapi semuanya berlaku pada makam sifat. Pada makam Zat semua 
kenyataan hilang, lenyap. Orang yang di dalam makam Zat itu sendiri 
lenyap tetapi mereka merasai zat itu dan tiada yang lain. Betapa jelas Nabi 
s. a. w menggambarkannya, "Aku daripada Allah dan yang beriman 
daripadaku" . Dan Allah berfirman melalui Rasul-Nya: " Aku ciptakan 
cahaya Muhammad daripada cahaya Wujud-Ku sendiri". 

Maksud Wujud Allah adalah Zat-Nya Yang Maha Suci, menyata di dalam 
sifat-sifat-Nya Yang Maha Mengasihani. Ini dinyatakan-Nya melalui Rasul- 
Nya: "Rahmat-Ku mendahului murka-Ku". 

Rasul yang dikasihi Allah adalah cahaya kebenaran sebagaimana Allah 
berfirman: "Tidak Kami utuskan engkau melainkan menjadi rahmat 
kepada seluruh alam" . (Surah Anbiyaa ', ayat 107). 

"Sesungguhnya telah datang kepada kamu rasul Kami, menerangkan 
kepada kamu beberapa banyak dari (isi Kitab) yang kamu 
sembunyikan, dan ia tidak ambil tahu berapa banyak. Sesungguhnya 
telah datang kepada kamu cahaya dari Allah dan Kitab yang 
menerangkan". (Surah Maaidah, ayat 15). 

Pentingnya utusan Allah yang dikasihi-Nya itu jelas dengan firman-Nya 
kepada baginda, "Jika tidak kerana engkau Aku tidak ciptakan 
makhluk". 


13: TABIR CAHAYA DAN KEGELAPAN 


Allah berfirman: "Sesiapa yang buta di dunia buta juga di akhirat". 
(Surah Bani Israii, ayat 72). 

Bukan buta mata yang di kepala tetapi buta mata yang di hati yang 
menghalang seseorang daripada melihat cahaya hari akhirat. Firman Allah: 

" Bukan matanya yang buta tetapi hatinya yang di dalam dada". 
(Surah Hajj, ayat 46). 

Hati menjadi buta disebabkan oleh kelalaian, yang membuat seseorang lupa 
kepada Allah dan lupa kepada kewajipan mereka, tujuan mereka, ikrar 
mereka dengan Allah, ketika mereka masih berada di dalam dunia. Sebab 
utama kelalaian adalah kejahilam terhadap hakikat (kebenaran) undang- 
undang dan peraturan Tuhan. Apa yang menyebabkan seseorang itu 
berterusan di dalam kejahilam ialah kegelapan yang menyeluruh menutupi 
seseorang dari luar dan sepenuhnya menguasai batinnya. Sebahagian 
daripada nilai-nilai itu yang mendatangkan kegelapan ialah sifat-sifat 
angkuh, sombong, megah, dengki, bakhil, dendam, bohong, mengumpat, 
fitnah dan lain-lain sifat keji. Sifat-sifat yang keji itulah yang merendahkan 
ciptaan Tuhan yang sangat baik sehingga jatuh kepada tahap yang paling 
rendah. 

Untuk membebaskan seseorang daripada kejahatan itu dia perlu 
menyucikan dan menyinarkan cermin hatinya. Penyucian ini dilakukan 
dengan mendapatkan pengetahuan, dengan beramal menurut pengetahuan 
itu, dengan usaha dan keberanian, melawan ego diri, menghapuskan yang 
banyak pada diri, mencapai keesaan. Perjuangan ini berterusan sehingga 
hati menjadi hidup dengan cahaya keesaan - dan dengan cahaya keesaan 
itu mata bagi hati yang suci akan melihat hakikat sifat-sifat Allah di 
sekeliling dan pada dirinya. 

Hanya selepas itu baharu kamu ingat akan kediaman kamu yang sebenar 
yang darinya kamu datang. Kemudian kamu akan ada rasa kerinduan dan 
keinginan untuk kembali kepada rumah kediaman yang sebenar, dengan 
pertolongan Yang Maha Mengasihani roh suci pada diri kamu akan menyatu 
dengan-Nya. 

Bila sifat-sifat kegelapan terangkat cahaya mengambil alih tempatnya dan 
orang yang memiliki mata rohani akan melihat. Dia mengenali apa yang dia 
lihat dengan cahaya nama-nama sifat Ilahiah. Kemudian dirinya dibanjiri 
oleh cahaya dan bertukar menjadi cahaya. Cahaya ini masih lagi hijab 
menutupi cahaya suci Zat, tetapi masanya akan sampai bila ini juga akan 
terangkat, yang tinggal hanya cahaya suci Zat itu sendiri. 


Hati mempunyai dua mata, satu yang sempat dan satu lagi yang luas. 
Dengan mata yang sempat seseorang boleh melihat kenyataan sifat-sifat 
dan nama-nama Allah. Penglihatan ini berterusan sepanjang perkembangan 
kerohaniannya. Mata yang luas melihat hanya kepada apa yang dijadikan 
kelihatan oleh cahaya keesaan dan yang esa. Hanya bila seseorang sampai 
kepada daerah kehampiran dengan Allah dia akan melihat, di dalam alam 
penghabisan bagi kenyataan Zat Allah, Yang Esa dan Mutlak. 

Bagi mencapai makam-makam ini ketika masih di dalam dunia, di dalam 
kehidupan ini kamu mestilah membersihkan diri kamu daripada sifat-sifat 
keduniaan, yang ego dan keegoan. Jarak yang kamu mengembara di dalam 
kenaikan kamu ke arah makam-makam tersebut bergantung kepada sejauh 
mana kamu mengasingkan diri daripada hawa nafsu yang rendah dan ego 
diri kamu. 

Pencapaian kamu kepada matlamat yang kamu inginkan bukanlah seperti 
barang kebendaan sampai ke tempat kebendaan. Ia juga bukan ilmu yang 
membawa seseorang kepada sesuatu yang menjadi diketahui (daripada 
tidak tahu), juga bukan pertimbangan yang memperolehi apa yang 
difikirkan, bukan juga khayalan yang menyatu dengan apa yang 
dikhayalkan. Matlamat yang kamu ingin capai ialah kesedaran tentang 
ketiadaan (kekosongan) kamu daripada segala sesuatu kecuali Zat Allah. 
Pencapaian ini adalah perubahan suasana yang terjadi, bukan perubahan 
pada sesuatu yang nyata. Di sana tiada jarak, tiada dekat atau jauh, tiada 
kesampaian, tiada ukuran, tiada arah, tiada ruang. 

Dia Maha Besar, segala puji untuk-Nya. Dia Maha Pengampun. Dia menjadi 
nyata dalam apa yang Dia sembunyikan daripada kamu. Dia menyatakan 
Diri-Nya sebagaimana Dia melabuhkan tirai di antara Dia dengan kamu. 
Pengenalan tentang Diri-Nya tersembunyi di dalam ketidakupayaan 
mengenali-Nya. 

Jika ada di antara kamu yang sampai kepada cahaya yang diterangkan 
dalam buku ini ketika kamu masih lagi berada di dalam dunia, buatlah 
muhasabah (hisab) terhadap diri kamu, buku catatan kamu tentang amalan 
kamu. Hanya di bawah cahaya kamu boleh melihat apa yang kamu sudah 
buat dan sedang buat; buat kiraan kamu, seimbangkannya. Kamu akan 
membaca buku catatan kamu di hadapan Tuhan kamu pada hari 
pembalasan. Itu adalah muktamad. Kamu tidak ada peluang 
mengimbanginya di sana . Jika kamu lakukan di sini ketika kamu masih ada 
masa, kamu akan termasuk ke dalam golongan yang diselamatkan. Jika 
tidak azab dan seksa menjadi bahagian kamu di akhirat. Hidup ini akan 
berakhir. Di sana ada azab di dalam kubur, ada hari pembalasan, ada 
neraka yang menimbang sehingga kepada dosa yang paling kecil dan 


kebaikan yang paling kecil. Kemudian ada jambatan yang lebih halus 
daripada rambut dan lebih tajam daripada mata pedang, penghujungnya 
ialah taman, sementara di bawahnya ialah neraka yang penuh dengan 
kecelakaan, penderitaan, semuanya adalah berkekalan apabila kehidupan 
yang singkat ini berakhir. 

14: KEBAHAGIAAN KERANA BERAMAL SALIH DAN KESENGSARAAN 
KERANA INGKAR 

Kamu patut tahu bahawa manusia akan termasuk kepada salah satu 
daripada dua golongan, golongan pertama ialah yang berada dalam 
kedamaian, keimanan, bahagia dalam melakukan ketaatan kepada 
Allah , sementara golongan kedua berada dalam keadaan tidak 
selamat, keraguan dan kerisauan dalam keingkaran terhadap 
peraturan Tuhan. Kedua-dua nilai, ketaatan dan keingkaran, ada di dalam 
diri seseorang. Jika kesucian, kebaikan dan keikhlasan lebih menguasai, 
sifat-sifat mementingkan diri akan bertukar menjadi suasana kerohanian dan 
bahagian diri yang ingkar akan dikalahkan oleh bahagian diri yang baik. 
Sebaliknya jika seseorang mengikuti hawa nafsu yang rendah dan 
kesenangan ego dirinya, sifat-sifat ingkar akan menguasai bahagian diri 
yang satu lagi untuk menjadikannya ingkar dan jahat. Jika kedua-dua sifat 
yang berlawanan itu sama-sama kuat diharapkan yang baik itu boleh 
menang, sebagaimana yang dijanjikan: "Barangsiapa kerjakan kebaikan 
maka baginya (ganjaran) sepuluh kali ganda, dan barangsiapa 
kerjakan kejahatan maka Tidaklah dibalas dia melainkan sebanyak 
(kejahatannya) itu, dan mereka tidak akan diniayai. (Surah An'aam, 
ayat 160). 

Dan jika Allah kehendaki ditambah-Nya lagi ganjaran atas kebaikan. Namun 
orang yang kebajikan dan kejahatannya sama banyak mesti lulus 
perbicaraan pada hari pembalasan. Orang yang berjaya mengubah sifat 
mementingkan diri kepada tidak mementingkan diri, hawa nafsu yang 
rendah kepada cita-cita kerohanian, baginya tiada hisab, tiada catatan akan 
diberikan kepadanya. Dia akan memasuki syurga tanpa melalui huru hara 
hari kiamat. "Oleh sebab itu barangsiapa berat (timbangan) 
kebaikannya maka dia di dalam kehidupan (akhirat) yang sentosa" . 
(Surah (jari 'ah , ayat 6 & 7). 

Orang yang kejahatannya lebih berat daripada kebaikannya akan dihukum 
menurut kadar kejahatannya. Kemudian dia dikeluarkan daripada neraka, 
jika dia beriman, dan akan masuk syurga. 

Taat dan ingkar bermakna baik dan jahat. Kedua-dua ini ada dalam diri 
seseorang manusia. Yang baik boleh berubah menjadi jahat dan yang jahat 


boleh berubah menjadi baik. Nabi s. a. w bersabda, "Orang yang kebaikan 
menguasainya menemui keselamatan, keimanan dan kegembiraan 
dan menjadi baik. Orang yang kejahatan lebih menguasai kebaikan, 
dia menjadi ingkar dan jahat. Orang yang menyedari kesalahannya 
dan bertaubat dan mengubah haluannya akan mendapati suasana 
ingkar akan bertukar menjadi taat dan beribadat". 

Telah menjadi ketentuan bahawa baik dan jahat, kehidupan yang diberkati 
bagi orang yang taat dan kesengsaraan bagi yang ingkar, adalah keadaan 
yang setiap orang dilahirkan dengannya. Kedua-duanya tersembunyi di 
dalam bakat atau keupayaan seseorang. Nabi s. a. w bersabda, "Orang yang 
bertuah menjadi baik adalah baik ketika di dalam kandungan ibunya, 
dan orang berdosa yang jahat adalah pendosa di dalam kandungan 
ibunya" . Begitulah keadaannya dan tiada siapa yang berhak berbincang 
mengenainya. Urusan takdir bukan untuk dibincangkan. Jika dibiarkan 
perbincangan demikian ia akan membawa kepada bidaah dan kekufuran. 

Lagipun tiada siapa boleh menjadikan takdir sebagai alasan untuk 
membuang segala ikhtiar, semua perbuatan baik. Seseorang itu tidak boleh 
mengatakan, 'Jika aku ditakdirkan menjadi baik maka aku bersusah payah 
membuat kebaikan sedangkan aku sudahpun diberkati'. Atau berkata, 'Jika 
aku sudah ditakdirkan menjadi jahat apa gunanya aku berbuat kebaikan'. 
Jelas sekali pendirian demikian tidak benar. Tidak wajar mengatakan, 'Jika 
keadaan aku sudah ditakdirkan pada azali apa untung atau rugi yang aku 
harapkan dengan usahaku sekarang'. Contoh yang baik diberikan kepada 
kita adalah perbandingan di antara Adam a. s dengan iblis yang dilaknat. 
Iblis meletakkan kesalahan kepada takdir, yang menyebabkan dia menjadi 
derhaka, maka dia menjadi kafir dan dibuang jauh daripada keampunan dan 
kehampiran Tuhan. Adam a. s mengakui kesilapannya dan memohon 
keampunan, menerima keampunan dari Allah dan diselamatkan. 

Menjadi kewajipan bagi orang Islam yang beriman untuk tidak cuba 
memahami sebab-sebab yang tersimpan di dalam takdir. Orang cuba 
berbuat demikian akan menjadi keliru dan tidak mendapat apa-apa 
melainkan keraguan. Bahkan dia mungkin kehilangan keyakinan. Orang 
yang beriman mestilah mempercayai kepada kebijaksanaan Allah yang 
mutlak. Segala yang manusia lihat terjadi pada dirinya di dalam dunia ini 
mesti ada alasan tetapi alasan itu bukan untuk difahami melalui lojik 
manusia kerana ia berdasarkan kebijaksanaan Tuhan. Di dalam kehidupan 
ini bila kamu temui pencacian terhadap Tuhan, kemunafikan, keingkaran, 
penipuan dan lain-lain yang jahat, jangan biarkan perkara-perkara tersebut 
menggoncangkan iman kamu. Ketahuilah Allah Yang Maha Tinggi dengan 
kebijaksanaan mutlak bertanggungjawab kepada semua perkara dan Dia 
lakukan apa yang kelihatan sebagai tidak baik sebagai menyatakan 


kekuasaan-Nya yang mutlak. Penzahiran kekuasaan yang demikian mungkin 
menyebabkan ada orang yang tidak tertahan dan menganggapnya sebagai 
tidak baik tetapi ada rahsia besar di sebaliknya yang tiada makhluk yang 
tahu melainkan Rasulullah s. a. w. Ada kisah orang arif berdoa kepada 
Tuhannya, "Wahai Yang Maha Suci, semua telah diatur oleh Engkau. 
Takdirku adalah kepunyaan-Mu. Ilmu yang Engkau letakkan padaku 
adalah milik-Mu". Ketika itu dia mendengar jawapan tanpa suara tanpa 
sepatah perkataan, keluar dari dalam dirinya mengatakan, "Wahai hamba- 
Ku. Segala yang engkau katakan adalah kepunyaan Yang Maha Esa 
dan dalam keesaan. Ia bukan milik hamba-hamba". Hamba yang 
beriman itu berkata, "Wahai Tuhanku, aku telah menzalimi diriku, aku 
bersalah, aku berdosa". Selepas pengakuan itu sekali lagi dia mendengar 
dari dalam dirinya, "Dan Aku mempunyai keampunan terhadap dirimu. Aku 
telah hapuskan kesalahan-kesalahan kamu, Aku telah ampun kamu". 

Biar mereka yang beriman tahu dan bersyukur yang segala kebaikan yang 
mereka lakukan bukanlah dari mereka tetapi melalui mereka, kejayaan 
datangnya dari Pencipta. Bila mereka bersalah biar mereka tahu bahawa 
kesalahan mereka datangnya dari diri mereka sendiri, kepunyaan mereka 
dan mereka boleh bertaubat. Kesalahan datangnya dari keegoan mereka 
yang batil. Jika kamu memahami ini dan mengingatinya kamu termasuk ke 
dalam golongan yang disebut Allah: "Dan yang apabila telah berbuat 
kejelikan atau menganiayai diri-diri mereka maka mereka ingat 
kepada Allah dan mereka minta diampunkan dosa-dosa mereka - 
bukankah tidak ada yang mengampunkan dosa-dosa melainkan 
Allah? Dan mereka tidak berkekalan di atas dosa yang mereka 
kerjakan, dan mereka tahu. Mereka itu balasannya ialah keampunan 
dari Tuhan mereka, syurga-syurga yang mengalir padanya sungai- 
sungai, mereka akan kekal padanya, dan alangkah baiknya balasan 
bagi orang-orang yang beramal". (Surah Imraan, ayat 135 & 136). 

Adalah baik bagi orang yang beriman mengakui yang dirinya sendirilah 
punca semua kesalahan dan dosanya. Itulah yang akan menyelamatkannya. 
Itu lebih baik dan lebih benar daripada meletakkan kesalahan dirinya kepada 
Yang Maha Perkasa, Maha Kuasa, Pencipta semua perkara. 

Bila Nabi s. a. w bersabda, "Telah diketahui bila seseorang itu berada di 
dalam kandungan ibunya samada dia akan menjadi baik atau 
pendosa" baginda maksudkan 'dalam kandungan ibu' itu adalah empat 
anasir yang melahirkan semua kekuatan atau tenaga dan kebolehan lahiriah. 
Dua daripada anasir tersebut adalah tanah dan air yang bertanggungjawab 
kepada pertumbuhan keyakinan dan pengetahuan, melahirkan kehidupan 
dan lahir dalam hati sebagai tawaduk (kerendahan diri). Dua anasir lain 
ialah api dan angin yang bertentangan dengan tanah dan air - membakar, 


membinasa, membunuh. Kudrat Tuhan yang menyatukan anasir-anasir yang 
berlawanan dan berbeza menjadi satu. Bagaimana air dan api boleh wujud 
bersama? Bagaimana cahaya dan kegelapan boleh terkandung di dalam 
awan? "Dia yang mengunjukkan kepada kamu kilat untuk 
menakutkankan dan kerana harapan, dan Dia jadikan mega yang 
berat. Dan petir itu beribadat dengan memuji Tuhannya, dan 
malaikat juga, lantaran takut kepada-Nya, dan Dia kirim halilintar 
dan Dia kenakannya kepada sesiapa yang Dia kehendaki...". (Surah 
ar-Ra'd, ayat 12 & 13). Satu hari wali Allah Yahya bin Mua'adh ar-Razi 
ditanya, "Bagaimana mengenali Allah?' Dia menjawab, "Melalui gabungan 
yang bertentangan". 

Pertentangan termasuk pada, dan sebenarnya keperluan bagi, memahami 
sifat-sifat Allah. Dengan menghadapkan diri kepada hakikat Ilahi seseorang 
menjadi cermin yang membalikkan kebenaran itu, juga sifat Yang Maha 
Perkasa dibalikkan. Dalam diri manusia terkandung seluruh alam maya. 
Sebab itu dia dipanggil penggabung yang banyak. Allah menciptakan 
manusia dengan dua tangan-Nya, tangan kemurahan-Nya dan tangan 
keperkasaan-Nya, keperkasaan dan kekuasaan. Jadi, manusia adalah cermin 
yang menunjukkan kedua-dua belah, yang kasar serta tebal dan yang halus 
serta indah. 

Semua nama-nama Ilahi menyata pada manusia. Semua makhluk yang lain 
hanya sebelah sahaja. Allah menciptakan iblis dan keturunannya dengan 
sifat kekerasan-Nya. Dia ciptakan malaikat dengan sifat kemurahan-Nya. 
Nilai-nilai kesucian dan kebaktian yang berterusan terkandung dalam 
kejadian malaikat, sementara iblis dan keturunannya yang diciptakan 
dengan sifat kekerasan-Nya, mempunyai nilai kejahatan, kerana itu iblis 
menjadi takabur, dan bila Allah perintahkan sujud kepada Adam dia ingkar. 

Oleh kerana manusia mempunyai kedua-dua ciri alam tinggi dan rendah, 
dan Allah telah memilih utusan-utusan dan wali-wali-Nya dari kalangan 
manusia, mereka tidak bebas daripada kesilapan. Nabi-nabi dipelihara dari 
dosa-dosa besar tetapi kesilapan kecil harus berlaku pada mereka. Wali-wali 
pula tidak terjamin dipelihara daripada dosa tetapi adalah dikatakan wali- 
wali itu hampir dengan Tuhan, mencapai makam kesempurnaan, mereka 
masuk ke bawah perlindungan Tuhan daripada dosa-dosa besar. 

Syaqiq al-Baqi berkata, "Terdapat lima tanda kebenaran: perangai yang 
lemah lembut dan lembut hati, menangis kerana menyesal, mengasingkan 
diri dan tidak peduli tentang dunia, tidak bercita-cita tinggi, dan memiliki 
rasa hati (gerak hati atau intuisi). Tanda-tanda pendosa juga lima ; keras 
hati, mempunyai mata yang tidak pernah menangis, mencintai dunia dan 


kesenangannya, bercita-cita tinggi, tidak bermalu dan tidak ada rasa atau 
gerak hati". 

Nabi s. a. w meletakkan empat nilai pada orang yang baik-baik, "Boleh 
dipercayai dan menjaga apa yang diamanahkan kepadanya dan 
mengembalikannya. Menepati janji. Bercakap benar, tidak berbohong. Tidak 
kasar dalam perbincangan dan tidak menyakitkan hati orang lain". Baginda 
s. a. w juga memberitahu empat tanda pendosa, "Tidak boleh dipercayai 
dan merosakkan amanah yang diberikan kepadanya, mungkir janji, 
menipu, suka bertengkar, memaki apabila berbincang dan 
menyakitkan hati orang lain" . Seterusnya pendosa tidak dapat 
memaafkan kawan-kawannya. Ini tanda tiada iman kerana kemaafan 
menjadi tanda utama orang beriman. Allah memerintahkan rasul-Nya: 
"Berilah maaf, dan suruhlah mereka (manusia) berbuat kebaikan, 
dan berpalinglah daripada orang-orang yang bodoh". (Surah A'raaf, 
ayat 199). 

Perintah 'maafkanlah' bukan hanya tertuju kepada Rasulullah s. a. w seorang 
sahaja. Ia mengenai semua orang dan tentu sahaja termasuk mereka yang 
beriman dengan Rasulullah s. a. w. Perkataan 'maafkanlah' bermakna jadikan 
tabiat memafkan, jadikan sifat atau peribadi. Sesiapa yang ada sifat pemaaf 
menerima satu daripada nama-nama Allah - ar-Rauf - Yang Memaafkan. 
"Barangsiapa memaafkan dan membereskan maka ganjarannya 
(adalah) atas (tanggungan) Allah". (Surah Syura, ayat 40). 

Ketahuilah ketaatan kepada Allah bertukar menjadi ingkar, kejahatan dan 
dosa menjadi kebaikan, tidak berlaku dengan sendiri, tetapi dengan 
rangsangan, pengaruh, tindakan serta usaha diri sendiri. Nabi s. a. w 
bersabda, "Semua anak dilahirkan muslim. Ibu bapanya yang 
menjadikannya Yahudi, Nasrani atau Majusi". Setiap orang ada bakat untuk 
menjadi baik atau jahat, boleh memiliki sifat-sifat baik dan buruk dalam 
masa yang sama. Jadi, adalah salah menghukum seseorang atau sesuatu 
sebagai sepenuhnya baik atau buruk. Tetapi benar jika dikatakan seseorang 
itu lebih banyak kebaikannya daripada kejahatannya ataupun sebaliknya. 

Ini bukan bermakna manusia masuk syurga tanpa amalan baik, juga bukan 
dia dihantar ke neraka tanpa amalan buruk. Berfikir cara demikian 
bertentangan dengan prinsip Islam. Allah menjanjikan syurga kepada 
hamba-hamba-Nya yang beriman dan beramal salih dan diancam-Nya 
orang-orang yang berdosa dengan azab neraka. "Barangsiapa berbuat 
baik maka (adalah) untuk kebaikan dirinya dan barangsiapa berbuat 
jahat maka untuk dirinya. Kemudian kepada Tuhan kamulah kamu 
akan dikembalikan". (Surah Jaasiaah, ayat 15). 


"Di hari ini dibalas setiap jiwa dengan apa yang dia telah usahakan. 
Tidak ada kezaliman pada hari ini. Sesungguhnya Allah cepat 
menghitung". (Surah Mukmin, ayat 17). 

"Ke rana apa juga amal yang baik yang kamu sediakan untuk diri 
kamu nanti kamu dapati (ganjaran)nya di sisi Allah". (Surah 
Baqaraah, ayat 110). 

15: DARWIS (SUFI) 

Ada satu golongan yang dikenali sebagai sufi. Empat tafsiran diberikan 
kepada istilah sufi. Ada yang melihatnya pada keadaan zahir mereka 
memakai baju bulu yang kasar. Bulu dalam bahasa Arab ialah suf. Dari 
perkataan ini mereka dipanggil sufi. Yang lain melihat kepada kehidupan 
mereka yang bebas daripada kekacauan dunia ini serta kedamaian dan 
ketenteraman mereka, keadaan yang sesuai dengan bahasa Arab safa. 
Daripada perkataan safa itu timbul istilah sufi. Yang lain pula memandang 
lebih mendalam, kepada hati mereka yang suci murni dan bebas daripada 
apa sahaja kecuali Zat Allah. Dalam bahasa Arab safi bererti kesucian hati 
dan dari perkataan itu dikatakan timbul istilah sufi. Yang lain memanggil 
mereka sufi kerana mereka hampir dengan Allah dan akan berdiri di barisan 
pertama di hadapan Allah pada hari kiamat. Safi dalam bahasa Arab 
bermakna barisan. 

Terdapat empat alam , empat dunia . Pertama ialah alam atau dunia 
jirim - tanah, air, api dan angin merupakan jirim dalam alam ini. Kedua 
ialah alam makhluk rohani - malaikat, jin, mimpi dan kematian , 
ganjaran Allah - lapan syurga dan keadilan Allah - tujuh neraka. Ketiga 
ialah alam huruf, nama-nama indah bagi sifat-sifat Allah, dan Loh 
Tersembunyi (Loh Mahfuz) yang menjadi sumber kepada perintah- 
perintah Allah . Keempat ialah alam Zat Allah Yang Maha Suci, alam 
yang tidak boleh digambarkan atau dihuraikan kerana pada alam ini 
atau tahap ini tidak ada perkataan, nama-nama , sifat-sifat atau 
persamaan. Tiada siapa kecuali Allah mengetahuinya. 

Terdapat pula empat jenis ilmu. Pertama ilmu tentang peraturan-peraturan 
Allah, dan berhubung dengan aspek lahir kehidupan dunia ini. Kedua ialah 
ilmu kerohanian, pengetahuan batin tentang sebab dan akibat. Ketiga ialah 
ilmu tentang jiwa, roh, mengenal diri dan melaluinya pengetahuan tentang 
ketuhanan diperolehi. Akhirnya ilmu tentang kebenaran atau hakikat. 

Roh juga ada empat jenis, roh kebendaan, roh yang arif, roh yang 
memerintah (roh sultan) dan roh kudus (roh suci). 


Yang zahir, kenyataan bagi Pencipta, juga ada empat jenis. Pertama ialah 
kenyataan di dalam rupa, bentuk, warna, seumpama gubahan-Nya. Kedua 
ialah kenyataan perbuatan dan tindak balas dalam perkara yang berlaku. 
Ketiga ialah kenyataan dalam sifat-sifat, bakat-bakat, perangai-perangai 
sesuatu. Akhirnya kenyataan bagi zat-Nya. 

Akal atau daya menimbang juga ada empat jenis: akal yang menguruskan 
soal-soal kehidupan duniawi, akal yang menimbang dan memikirkan soal- 
soal akhirat, akal bagi roh yang bertugas dalam bidang makrifat dan 
akhirnya akal yang meliputi. 

Perkara yang dibincangkan juga ada empat jenis. Empat jenis ilmu, empat 
jenis roh, empat jenis penzahiran (kenyataan) dan empat jenis akal. Ada 
orang yang berada pada tahap pertama ilmu, roh, kenyataan dan akal. 
Mereka adalah penghuni syurga pertama yang dipanggil syurga yang 
menjadi tempat kembali yang mensejahterakan, iaitu syurga keduniaan. 
Mereka yang berada pada tahap kedua ilmu, roh, kenyataan dan akal 
tergolong ke dalam syurga yang lebih tinggi, taman kesukaan dan 
kesenangan kurniaan Allah kepada makhluk-Nya, syurga di dalam alam 
malaikat.. Sebahagian manusia yang mencapai tahap ketiga ilmu, roh, 
kenyataan dan akal (makrifat) berada di dalam syurga peringkat ketiga, 
syurga langit-langit, syurga nama-nama dan sifat-sifat Ilahi dalam alam 
keesaan. 

Namun, mereka yang mencari dan terikat dengan ganjaran Allah, walaupun 
syurga, tidak dapat melihat hakikat sebenar dalam diri mereka dan dalam 
benda-benda di sekeliling mereka. Mereka yang arif, yang mencari hakikat, 
mereka yang mencapai suasana sebenar sufi, suasana keinginan 
menyeluruh - tidak inginkan sesuatu apa pun kecuali Allah, berhajat kepada 
Allah sahaja - meninggalkan segala-galanya dan tidak mencari apa-apa 
kecuali yang hak. Mereka temui apa yang mereka cari dan masuk ke dalam 
alam yang hak, dan kehampiran dengan Allah, dan hidup semata-mata 
kerana Zat Allah, tidak kerana yang lain. 

Ini sesuai dengan perintah Allah, "Carilah keselamatan dengan Allah" 
dan ikut nasihat Nabi s. a. w, "Kedua-dua dunia dan akhirat terlarang 
bagi orang yang mencintai Allah" . Nabi s. a. w tidak memaksudkan 
kedua-dua dunia dan akhirat dihukumkan haram. Apa yang baginda 
maksudkan ialah orang yang berkehendak menemui Allah menyekat 
keinginan hawa nafsunya, egonya, kasih sayang dan cita-citanya kepada 
dunia dan akhirat. 

Pencari yang hak memberi alasan: Dunia ini adalah ciptaan dan kita juga 
ciptaan. Semua yang dicipta berhajat kepada Pencipta. Bagaimana mungkin 


yang berhajat meminta kepada yang berhajat juga. Apa lagi jalan bagi yang 
diciptakan kecuali mencari Pencipta. 

Allah berfirman melalui Rasul-Nya, "Kecintaan-Ku, Wujud-Ku, adalah 
kecintaan mereka kepada-Ku". 

Nabi s. a. w bersabda, "Keadaanku yang sangat berhajat, kemiskinanku, 
adalah kemegahanku" . Keadaan yang sangat berhajat dan kecintaan 
kepada Allah menjadi asas kepada pencarian sufi. Keadaan kemiskinan yang 
menjadi kebanggaan Nabi s. a. w bukanlah kekurangan sesuatu berbentuk 
keduniaan atau kebendaan. Ia adalah pelepasan segala-galanya kecuali 
keinginan kepada Zat Allah. Ia adalah segala sesuatu- bukan sahaja yang di 
dalam dunia ini, malah yang dijanjikan di akhirat juga - dan lantaran itu 
suasana berhajat sepenuhnya untuk dipersembahkan kepada Allah. 

Inilah keadaan yang membawa seseorang kepada kekosongan atau 
ketiadaan diri, lenyap di dalam zat Allah. Ia adalah mengosongkan diri 
seseorang daripada apa sahaja kecuali cinta Allah. Kemudian hati menjadi 
bernilai atau layak untuk menerima janji Allah, "Aku tidak dapat 
ditanggung oleh langit dan bumi tetapi layak ditanggung oleh hati 
hamba-hamba-Ku yang beriman". 

Hamba yang beriman adalah yang melepaskan apa sahaja kecuali Yang Esa 
dari hatinya. Bila hati sudah disucikan, Allah melapangkannya dan 
memuatkan Diri-Nya ke dalamnya. Bayazid Bustami menggambarkan 
keluasan hatinya dengan katanya, "Jika segala yang maujud di dalam dan di 
sekeliling arasy, keluasan semua ciptaan Allah, diletakkan di penjuru hati 
manusia sempurna dia tidak akan merasai beratnya". 

Begitulah keadaan kekasih Allah. Kasihilah mereka dan sentiasalah bersama 
mereka kerana yang mencintai akan bersama-sama yang dicintai pada hari 
akhirat nanti. Tanda kecintaan itu ialah mencari kehadiran bersama-sama 
mereka, berkehendak mendengar perkataan mereka, dan dengan 
pandangan serta perkataan mereka, dapat merasakan kerinduan terhadap 
Allah Yang Maha Tinggi. 

Allah berfirman melalui Nabi-Nya, "Aku merasai kerinduan para hamba- 
Ku yang beriman, yang baik-baik, hamba yang sejati, terhadap Diri- 
Ku dan Aku juga merindui mereka 

Kekasih Allah kelihatan berbeza daripada orang lain, kelakuan dan tindakan 
mereka juga berbeza. Pada peringkat permulaan, ketika masih baharu, 
tindakan mereka kelihatan seimbang antara baik dengan buruk. Bila mereka 
maju lagi dan sampai kepada peringkat pertengahan, perbuatan mereka 


penuh dengan manfaat. Dalam semua hal kebaikan yang keluar melalui 
mereka bukan sahaja dalam ketaatan mereka mematuhi perintah Allah dan 
peraturan agama, tetapi juga dalam perbuatan yang mengandungi puncak 
kebahagiaan dan bersinar dengan cahaya kepada maksud bagi yang zahir. 

Mereka seolah-olah dipakaikan dengan pakaian daripada cahaya yang 
berwarna warni yang memancar daripada mereka menurut makam mereka. 

Apabila mereka dapat mengalahkan ego mereka dan kejahatan nafsu yang 
rendah dengan berkat kalimah tauhid "La ilaha illa Llah" dan sampai 
kepada kewujudan yang boleh membezakan antara yang hak dengan yang 
batil, yang benar dengan yang salah, cahaya biru langit memancar keluar 
daripada mereka. 

Bila dalam peringkat tersebut, dengan pertolongan dan ilham dari Allah, 
mereka berpindah sepenuhnya ke dalam kebaikan dan meninggalkan 
kejahatan keseluruhannya, cahaya merah membungkus atau membaluti 
mereka. 

Dengan berkata nama Allah - HU - nama itu tiada yang lain kecuali 
yang hak dapat menceritakannya mereka sampai kepada peringkat 
dipersucikan daripada segala sifat-sifat keji dan perbuatan jahat dan 
menemui suasana tenang dan aman, kemudian cahaya hijau keluar 
daripada mereka. 

Bila semua ego dan keinginan, bila semua kehendak diri sendiri dihapuskan 
melalui berkat HAQ, yang sebenarnya, dan bila mereka menyerahkan 
kehendak mereka kepada kehendak Allah dan reda dengan apa juga yang 
datang daripada-Nya, warna mereka berubah menjadi cahaya putih. 

Inilah gambaran orang-orang sufi daripada peringkat permulaan mereka di 
dalam perjalanan sampailah kepada peringkat pertengahan. Tetapi 
seseorang yang sampai kepada perbatasan peringkat ini tidak mempunyai 
bentuk atau warna. Dia menjadi seolah-olah sinaran cahaya matahari. 
Cahaya matahari tidak berwarna. Sufi yang sampai kepada makam yang 
paling tinggi tidak mempunyai kewujudan untuk membalikkan cahaya atau 
warna. Jika ada, warnanya ialah hitam, yang menyerap semua warna. Inilah 
tanda keadaan fana 

Orang ramai yang melihat kepadanya, keadaan yang tiada warna ini, 
kelihatan gelap, menjadi tabir menutupi cahaya makrifat yang dia miliki, 
seperti malam menutupi sinaran matahari. Allah berfirman: "Dan Kami 
jadikan malam itu (sebagai) pakaian. Dan Kami jadikan siang itu 
tempat penghidupan". (Surah Nabaa, ayat 10 & 11). 


Bagi mereka yang sampai kepada hakikat atau intipati akal dan ilmu, ada 
tanda dalam ayat di atas. 

Mereka yang sampai kepada kebenaran (hakikat) ketika di dalam dunia ini 
merasakan seolah-olah di penjarakan di sini di dalam bilik kurungan di 
bawah tanah yang gelap. Mereka menghabiskan hayat mereka di dalam 
kesusahan dan kesengsaraan. Mereka menanggung kesusahan yang besar, 
tekanan-tekanan keadaan, di dalam dunia yang gelap sepenuhnya. Nabi 
s. a. w bersabda, "Dunia ini adalah penjara bagi orang beriman" . 
Seperti yang baginda s. a. w khabarkan percubaan yang paling besar 
menimpa para nabi, kemudian yang hampir dengan Allah, kemudian dengan 
kadar menurun mengikut kadar seseorang itu mahu menghampiri Allah. 
Jadi, adalah sesuai bagi sufi memakai pakaian hitam dan mengikat serban 
hitam di kepalanya, kerana ia adalah pakaian orang yang bersedia 
menempuh kesusahan dan kesakitan di dalam perjalanan ini. 

Di dalam kenyataan, hitam adalah pakaian paling sesuai bagi mereka yang 
berkabung kerana kehilangan kemanusiaan dan kewujudan diri mereka. 
Ramai manusia yang kehilangan anugerah yang berharga kerana kecuaian, 
sesuai hanya untuk kemanusiaan, bagi mereka yang sedar, bagi yang boleh 
melihat kebenaran, enggan itu membunuh kehidupan abadi dengan tangan 
mereka sendiri. Membuang kasih Ilahi yang kerinduan di dalam hati mereka, 
memisahkan diri mereka enggan roh suci, mereka hilang kesempatan untuk 
kembali kepada asal mereka, kepada penyebab. Walaupun mereka tidak 
mengetahuinya, merekalah yang menderita bala yang paling besar. Jika 
mereka sedar yang mereka sudah kehilangan segala nikmat akhirat, 
kehidupan abadi, mereka tentunya memakai pakaian hitam, pakaian 
berkabung. Janda yang kematian suami berkabung selama empat bulan 
sepuluh hari. Ini adalah berkabung kerana kehilangan sesuatu di dalam 
dunia. Orang yang kehilangan kebaikan hidup yang abadi seharusnya 
berkabung secara abadi juga. 

Nabi s. a. w bersabda, "Mereka yang ikhlas sentiasa berada di tepi 
bahaya besar" . Betapa tepat gambaran ini mengenai orang yang terpaksa 
berjalan berjingkit-jingkit dengan penuh kewaspadaan! Tetapi inilah suasana 
sufi yang meninggalkan kewujudan dirinya dan berada di dalam alam fana. 
Kefakirannya terhadap dunia ini yang ditinggalkannya dan hajatnya yang 
penuh kepada Allah sangat besar, dan dia melepasi kemanusiaan sebagai 
keindahan yang bersangatan. 

Mereka yang memperolehi penyaksian kepada yang hak, setelah 
menyaksikan keindahan kebenaran itu, tidak ingin melihat yang lain lagi. 
Mereka tidak boleh melihat kecintaan dan kerinduan kepada apa sahaja. 
Bagi mereka, Allah jualah yang menjadi yang dikasihi, hanya Dia yang 


wujud. Begitulah keadaan mereka di dalam kedua-dua alam. Itulah satu- 
satunya matlamat mereka. Akhirnya mereka menjadi insan, dan Allah 
ciptakan insan supaya mengenali-Nya, supaya mencapai Zat-Nya. 

Menjadi kewajipan bagi setiap orang untuk mencari dan mengenali atau 
mengetahui tujuan dia diciptakan dan menghayati maksud tujuan tersebut, 
kewajipan yang mereka tanggung di dalam dunia ini dan di akhirat, supaya 
mereka tidak habiskan usia mereka di dalam kerugian, agar mereka tidak 
menyesal selama-lamanya di akhirat - dibungkus, lemas di dalam kerinduan 
yang akan mereka sedari akhirnya di dalam penyesalan yang abadi. 

16: PENYUCIAN DIRI 

Dua jenis penyucian: Pertama zahir, ditentukan oleh peraturan 
agama dan dilakukan dengan membasuh tubuh badan dengan air 
yang bersih. Keduanya ialah penyucian batin , diperolehi dengan 
menyedari kekotoran di dalam diri, menyedari dosanya dan 
bertaubat dengan ikhlas . Penyucian batin memerlukan perjalanan 
kerohanian dan dibimbing oleh guru kerohanian. 

Menurut hukum dan peraturan agama, seseorang menjadi tidak suci dan 
wuduk menjadi batal jika keluar sesuatu dari rongga badan. Ini perlu 
diperbaharui dengan wuduk. Dalam hal keluar mani dan darah haid mandi 
wajib diperlukan. Dalam hal lain, bahagian tubuh yang terdedah - tangan, 
lengan, muka dan kaki - mesti dibasuh. Mengenai pembaharuan wuduk Nabi 
s. a. w bersabda, "Pada setiap pembaharuan wuduk Allah perbaharui 
kepercayaan hamba-Nya yang cahaya iman digilap dan memancar 
dengan lebih bercahaya" . Dan, "Mengulangi bersuci dengan wuduk 
adalah cahaya di atas cahaya". 

Kesucian batin juga boleh hilang, mungkin lebih kerap daripada kesucian 
zahir, dengan sifat buruk, buruk perangai, perbuatan dan sifat yang 
merosakkan seperti sombong, takabur, menipu, mengumpat, fitnah, dengki 
dan marah. Perbuatan secara sedar dan tidak sedar memberi kesan kepada 
roh: mulut yang memakan makanan haram, bibir yang berdusta, telinga 
yang mendengar umpatan dan fitnah, tangan yang memukul, kaki yang 
membawa kepada kejahatan. Zina, yang juga satu dosa, bukan sahaja 
dilakukan di atas katil. Nabi s. a. w bersabda, "Mata juga berzina". 

Bila kesucian batin ditanamkan demikian dan wuduk kerohanian batal, 
membaharui wuduk demikian adalah dengan taubat yang ikhlas, yang 
dilakukan dengan menyedari kesalahan sendiri, dengan penyesalan yang 
mendalam disertai oleh tangisan (yang menjadi air yang membasuh 
kekotoran jiwa), dengan berazam tidak akan mengulangi kesalahan 


tersebut, berhasrat meninggalkan semua kesalahan, dengan memohon 
keampunan Allah, dan dengan berdoa agar Dia mencegahnya daripada 
melakukan dosa lagi. 

Sembahyang adalah menghadap Tuhan. Berwuduk, berada di dalam 
keadaan suci, menjadi syarat untuk bersembahyang. Orang arif tahu 
penyucian zahir sahaja tidak memadai, kerana Allah melihat jauh ke dalam 
lubuk hati, yang perlu diberi wuduk dengan cara bertaubat. Firman Allah: 

"Inilah apa yang dijanjikan untuk kamu, untuk tiap-tiap orang yang 
bertaubat, yang menjaga (batas-batas)". (Surah Qaaf, ayat 32). 

Penyucian tubuh dan wuduk zahir terikat dengan masa kerana tidur 
membatalkan wuduk. Penyucian ini terikat dengan siang dan malam bagi 
kehidupan di dalam dunia. Penyucian alam batin, wuduk bagi diri yang tidak 
kelihatan, tidak ditentukan oleh masa. Ia untuk seluruh kehidupan - bukan 
sahaja kehidupan sementara di dunia tetapi juga kehidupan abadi di akhirat. 

17: MAKSUD IBADAT SECARA AMALAN ZAHIR DAN IBADAT BATIN 

Lima kali sehari semalam, pada masa yang telah ditentukan, sembahyang 
diwajibkan kepada sekalian Muslim yang baligh dan berkuasa. Ini 
diperintahkan oleh Allah: "Kerjakan sembahyang dengan tetap dan 
akan sembahyang yang terlebih penting ". (Surah ai-Baqaraah, ayat 
238). 

Sembahyang menurut peraturan agama (rukun sembahyang) terdiri 
daripada berdiri, membaca Quran, rukuk, sujud, duduk, membaca dengan 
kedengaran beberapa doa. Pergerakan dan perbuatan ini melibatkan 
bahagian-bahagian tubuh, pembacaan diucap dan didengar melibatkan 
pancaindera dan deria, adalah sembahyang diri zahir. Kerana tindakan diri 
zahir ini dilakukan berulang-ulang, acapkali, di dalam setiap lima waktu 
sehari, bahagian pertama menurut perintah Allah "Dirikan sembahyang" , 
adalah lebih dari satu. Bahagian kedua perintah Allah "terutamanya 
sembahyang pertengahan" merujuk kepada sembahyang hati, kerana 
hati berada di tengah-tengah pada kejadian manusia. Tujuan sembahyang 
ini adalah mendapatkan kesejahteraan pada hati. Hati berada di tengah- 
tengah, antara kanan dengan kiri, antara hadapan dengan belakang, antara 
atas dengan bawah, antara kebaikan dnegan keburukan. Hati adalah pusat, 
titik pengimbang, penengah. Nabi s. a. w bersabda, "Hati anak Adam 
berada di antara dua jari Yang Maha Penyayang. Dia balikkan ke 
arah mana yang Dia kehendaki" . Dua jari Allah adalah sifat kekerasan- 
Nya yang berkuasa menghukum dan sifat keindahan-Nya dan pengasih-Nya 
yang memberi rahmat dan nikmat. 


Sembahyang sebenar adalah sembahyang hati. Jika hati lalai daripada 
sembahyang, sembahyang zahir tidak akan teratur. Bila ini terjadi 
kesejahteraan dan kedamaian diri zahir yang diharapkan diperolehi daripada 
sembahyang zahir itu tidak diperolehi. Sebab itu Nabi s. a. w bersabda, 

"Amalan sembahyang mungkin dengan hati yang diam". 

Sembahyang adalah penyerahan yang dicipta kepada Pencipta. Ia adalah 
pertemuan di antara hamba dengan Tuannya. Tempat pertemuan itu ialah 
hati. Jika hati tertutup, lalai dan mati, begitu juga maksud sembahyang itu, 
tidak ada kebaikan yang sampai kepada diri zahir daripada sembahyang 
yang demikian, kerana hati adalah intipati atau hakikat atau zat bagi jasad, 
semua yang lain bergantung kepadanya. Nabi s. a. w bersabda, " Ada 
sekeping daging di dalam tubuh manusia, jika ia baik maka baiklah 
semua anggota tetapi jika ia jahat maka jahat pula anggota. 
Ketahuilah, itulah hati". 

Sembahyang yang diperintahkan oleh agama (syariat) dilakukan pada waktu 
tertentu, lima kali sehari semalam. Sebaiknya dilakukan di dalam masjid 
secara berhemah, menghadap ka'abah, mengikut imam yang tidak munafik 
dan tidak ria'. 

Masa untuk bersembahyang batin tidak mengira masa dan tidak 
berkesudahan, bagi kehidupan ini dan juga akhirat. Masjid bagi sembahyang 
ini ialah hati. Jemaahnya ialah bakat-bakat kerohanian, yang mengingat dan 
mengucapkan nama-nama Allah Yang Esa di dalam bahasa alam batin. 
Imam sembahyang ini ialah kehendak yang tidak dapat disekat, arah 
kiblatnya ialah keesaan Allah, yang di mana-mana, dan keabadian- 
Nya dan keindahan-Nya. Hati yang sejati adalah yang boleh melakukan 
sembahyang yang demikian. Hati yang seperti ini tidak tidur dan tidak mati. 
Hati dan roh yang demikian berada di dalam sembahyang yang berterusan, 
dan manusia yang memiliki hati yang demikian, samada dia dalam jaga atau 
tidur, sentiasa berbuat kebaktian. Sembahyang batin yang dilakukan oleh 
hati adalah keseluruhan kehidupannya. Tiada lagi bunyi bacaan, berdiri, 
rukuk, sujud atau duduk. Pembimbingnya, imam sembahyang itu adalah 
Rasulullah s. a. w sendiri. Baginda berkata-kata dengan Allah Yang Maha 
Tinggi, "Engkau yang kami sembah dan Engkau jualah yang kami 
minta pertolongan". (Surah Fatihaah, ayat 4) . Ayat suci ini ditafsirkan 
sebagai tanda manusia sempurna, yang melewati atau melepasi dari 
menjadi kosong, hilang kepada segala kebendaan, kepada suasana keesaan. 
Hati yang sempurna demikian menerima rahmat yang besar daripada Ilahi. 
Satu daripada rahmat itu dinyatakan oleh Nabi s. a. w, " Nabi-nabi dan 
yang dikasihi Allah meneruskan ibadat mereka di dalam kubur 
seperti yang mereka lakukan di dalam rumah mereka ketika mereka 


hidup di dalam dunia". Dalam lain perkataan kehidupan abadi hati 
meneruskan penyerahan kepada Allah Yang Maha Tinggi. 

Bila sembahyang tubuh badan dan sembahyang diri batin berpadu, 
sembahyang itu lengkap, sempurna. Ganjarannya besar. Ia membawa 
seseorang secara kerohanian kepada kehampiran dengan Allah, dan secara 
zahir kepada peringkat yang paling tinggi mampu dicapai. Dalam alam 
kenyataan mereka menjadi hamba Allah yang taat. Suasana dalaman pula 
mereka adalah orang arif yang memperolehi makrifat sebenar tentang Allah. 
Jika sembahyang zahir tidak bersatu dengan sembahyang batin, ia adalah 
kekurangan. Ganjarannya hanyalah pada pangkat atau kedudukan, tidak 
membawa seseorang hampir dengan Allah. 

19: ZAKAT 

Ada dua jenis zakat: zakat yang diajarkan oleh syariat dan zakat 
kerohanian yang berlainan sifatnya . Zakat yang diajarkan oleh 
syariat ialah mengeluarkan daripada barang-barang dalam dunia ini. 
Setelah ditolak jumlah tertentu yang diperuntukkan sebagai 
kegunaan keluarga, satu bahagian dibahagikan kepada orang miskin 
. Zakat rohani Bagaimanapun diambil daripada perolehan barangan 
akhirat. Ia juga diberikan kepada orang miskin, iaitu miskin 
kerohanian. 

Zakat adalah memberi bantuan kepada orang miskin. Allah perintahkan: 

"Sedekah-sedekah itu untuk faqir-faqir dan miskin". (Surah at- 
Taubah, ayat 60). 

Apa juga yang diberi untuk tujuan ini sampai kepada tangan Allah Yang 
Maha Tinggi sebelum dihantar kepada yang memerlukannya. Jadi, tujuan 
zakat dan sedekah ini bukanlah terutamanya untuk membantu yang 
memerlukan, kerana Allah adalah Pemberi kepada semua yang memerlukan, 
tetapi supaya niat baik pemberi zakat dan sedekah itu diterima oleh Allah. 

Mereka yang hampir dengan Allah menjadikan ganjaran rohani daripada 
perbuatan baiknya sebagai kebaktian kepada orang yang berdosa. Allah 
Yang Maha Tinggi menyatakan keampunan-Nya mengampunkan orang- 
orang yang berdosa mengikut kadar doa, permohonan, pujian, puasa, 
sedekah, hajji dan lain-lain kebaikan para hamba-Nya yang berhasrat 
mengorbankan ganjaran kerohanian yang mereka harapkan sebagai hasil 
daripada ibadat dan ketaatan mereka, Allah dengan kemurahan-Nya 
menutup dan menyembunyikan dosa para pendosa sebagai balasan 
terhadap kebaktian para hamba-Nya yang baik-baik. 


Kemurahan hati hamba-hamba-Nya yang beriman hingga kepada peringkat 
mereka tidak memiliki apa-apa lagi, tidak menyimpan sesuatu apa pun 
untuk diri mereka, hinggakan tidak ada nama baik dari kebaikan mereka 
juga tidak ada harapan untuk balasan akhirat. Orang yang memasuki jalan 
ini kehilangan segala-galanya termasuklah kewujudan dirinya sendiri. Dia 
menjadi muflis sepenuhnya kerana dia benar-benar murah hati. Allah 
mengasihi orang yang murah hati sampai kepada peringkat muflis 
seluruhnya pada dunia ini. Nabi s. a. w bersabda, " Orang yang 
membelanjakan semua yang dimilikinya dan tidak berharap untuk 
memiliki apa-apa berada di dalam penjagaan Allah di dunia dan 
akhirat" 

Rabiatul Adawiyah berdoa, "Wahai Tuhan. Berikan semua bahagianku 
daripada dunia ini kepada orang-orang kafir dan jika ada bahagianku di 
akhirat bahagikannya kepada hamba-hamba-Mu yang beriman. Apa yang 
aku inginkan dalam dunia ini ialah merindui-Mu dan yang aku inginkan di 
akhirat ialah bersama-Mu, kerana manusia dan apa sahaja yang 
diperolehinya adalah milik-Mu". 

Allah membalas sehingga sepuluh kali ganda kepada orang yang 
bersedekah. "Barangsiapa kerjakan kebaikan maka baginya 
(ganjaran) sepuluh kali ganda". (Surah ai-An'aam, ayat 160). 

Faedah lain daripada sedekah ialah kesan penyuciannya. Ia menyucikan 
harta dan diri seseorang. Jika diri dibersihkan daripada sifat-sifat ego maka 
tujuan sedekah atau zakat batin (kerohanian) tercapai. 

Memisahkan seseorang dengan apa yang dia anggap sebagai miliknya 
mendatangkan balasan yang berganda di akhirat: "Siapakah yang hendak 
meminjamkan kepada Allah satu pinjaman yang baik lalu Dia 
gandakan (ganjaran) baginya, padahal (adalah) baginya ganjaran 
yang mulia?" (Surah ai-Hadiid, ayat 11). 

"Berbahagialah orang yang membersihkannya (jiwanya)". (Surah 
asy-Syams, ayat 9). 

Zakat, 'sedekah yang indah' adalah perbuatan yang baik, sebahagian 
daripada yang kamu terima, kebendaan dan kerohanian. Belanjakanlah 
kerana Allah, kepada Allah. Walaupun balasan berganda dijanjikan jangan 
pula melakukannya kerana balasan tersebut. Berikan zakat dan sedekah 
secara mengambil berat, dengan kasih sayang dan kasihan belas bukan 
sebagai budi, mengharapkan pujian, membuat penerima merasa terhutang 
budi dan terikat. 


"Wahai orang-orang yang beriman. Janganlah kamu batalkan 
(pahala) sedekah kamu dengan bangkitan dan gangguan". (Surah 
al-Baqarah, ayat 264). 

Jangan meminta dan mengharapkan faedah keduniaan bagi perbuatan baik 
kamu. Lakukannya kerana Allah semata-mata. Firman Allah: "Kamu tidak 
akan dapat (balasan) kebaikan kecuali kamu mendermakan 
sebahagian daripada apa yang kamu sayangi, dan sesuatu apa yang 
kamu dermakan itu Allah mengetahui akan dia". (Surah al-'Imraan, 
ayat 92). 

20: PUASA SYARIAT DAN PUASA KEROHANIAN 

Puasa syariat adalah menahan diri daripada makan, minum dan 
bersetubuh daripada terbit fajar hinggalah terbenam matahari . 
Puasa kerohanian selain yang demikian ditambah lagi memelihara 
pancaindera dan fikiran daripada perkara-perkara yang keji. Ia 
adalah melepaskan segala yang tidak sesuai, zahir dan batin. Rosak 
sedikit sahaja niat mengenainya rosaklah puasa rohani. Puasa syariat terikat 
dengan masa sementara puasa rohani pula berkekalan di dalam kehidupan 
sementara ini dan kehidupan abadi di akhirat. Inilah puasa yang sebenar. 

Nabi s. a. w bersabda, "Ramai orang yang berpuasa tidak mendapat 
apa-apa daripada puasanya kecuali lapar dan dahaga". Puasa syariat 
ada waktu berbuka tetapi puasa rohani berjalan terus walaupun matahari 
sudah terbenam, walaupun mulut sudah merasakan makanan. Mereka 
adalah yang menjaga pancaindera dan pemikiran bebas daripada kejahatan 
dan yang menyakitkan orang lain. Untuk itu Allah telah berjanji, "Puasa 
adalah amalan untuk-Ku dan Aku yang membalasnya" . Mengenai dua 
jenis puasa itu Nabi s. a. w bersabda, "Orang yang berpuasa mendapat 
dua kesukaan. Pertama bila dia berbuka dan kedua bila dia melihat" 
. Orang yang mengenali zahir agama mengatakan kesukaan yang pertama 
itu ialah kesukaan ketika berbuka puasa dan 'kesukaan apabila mereka 
melihat' itu ialah melihat anak bulan Syawal menandakan hari raya. Orang 
yang mengetahui makna batin bagi puasa mengatakan kesukaan berbuka 
puasa ialah apabila seseorang yang beriman itu masuk syurga dan 
menikmati balasan di dalamnya, dan kesukaan yang lebih lagi ialah 'apabila 
melihat', yang bermaksud apabila orang yang beriman melihat Allah dengan 
mata rahsia bagi hati. 

Lebih berharga daripada dua jenis puasa itu ialah puasa yang sebenarnya ( 

puasa hakikat ), iaitu mengelakkan hati daripada menyembah 
sesuatu yang lain dari Zat Allah . Ia dilakukan dengan mata hati buta 
terhadap semua kewujudan, walaupun di dalam alam rahsia di luar daripada 


alam dunia ini, melainkan kecintaan kepada Allah, kerana walaupun Allah 
menjadikan segala-galanya untuk manusia, Dia jadikan manusia untuk-Nya, 
dan Dia berfirman: "Insan adalah rahsia-Ku dan Aku rahsianya" . 
Rahasia itu ialah cahaya daripada cahaya Allah Yang Maha Suci. Ia 

adalah pusat atau jantung hati, dijadikan daripada sejenis jisim yang amat 
seni. Ia adalah roh yang mengetahui segala rahsia-rahsia yang hak. Ia 
adalah hubungan rahsia di antara yang dicipta dengan Pencipta. Rahsia itu 
tidak cenderung dan tidak mencintai sesuatu yang lain daripada Allah. 

Tidak ada yang berharga untuk diingini, tiada yang dikasihi di dalam dunia 
ini dan di akhirat, melainkan Allah. Jika satu zarah sahaja daripada sesuatu 
memasuki hati selain kecintaan kepada Allah, maka batallah puasa hakikat. 
Seseorang perlu memperbaharuinya, menghadapkan segala kehendak dan 
niat kembali kepada kecintaan-Nya, di sini dan di akhirat. Firman Allah, 
"Puasa adalah untuk-Ku dan hanya Aku yang membalasnya". 

21: HAJI KE MEKAH DAN HAJJI ROHANI KE HAKIKAT HATI 

Pekerjaan hajji menurut syariat ialah mengunjungi ka'abah di 
Makkah . Ada beberapa syarat berhubung dengan ibadat hajji: memakai 
ihram - dua helai kain yang tidak berjahit menandakan pelepasan semua 
ikatan duniawi; memasuki Makkah dalam keadaan berwuduk; tawaf keliling 
ka'abah sebanyak tujuh kali tanda penyerahan sepenuhnya; lari-lari anak 
dari Safa ke Marwah sebanyak tujuh kali; pergi ke Padang Arafah dan 
tinggal di sana sehingga matahari terbenam; bermalam di Musdalifah; 
melakukan korban di Mina; meminum air zamzam; melakukan sembahyang 
dua rakaat berhampiran dengan tempat Nabi Ibrahim a. s pernah berdiri. Bila 
semua ini dilakukan pekerjaan hajji pun sempurna dan balasannya 
diperakui. Jika terdapat kecacatan pada pekerjaan tersebut balasannya 
dibatalkan. Allah Yang Maha Tinggi berfirman: "Sempurnakan hajji dan 
umrah kerana Allah". (Surah al-Baqarah, ayat 196). 

Bila semua itu telah selesai banyak daripada hubungan keduniaan yang 
ditegah semasa pekerjaan hajji dibolehkan semula. Sebagai tanda 
selesainya pekerjaan hajji seseorang itu melakukan tawaf terakhir sekali 
sebelum kembali kepada kehidupan harian. 

Ganjaran untuk orang yang mengerjakan hajji dinyatakan oleh Allah dengan 
firman-Nya: "Dan barangsiapa masuk ke dalamnya amanlah ia, dan 
kerana Allah (wajib) atas manusia pergi ke rumah itu bagi yang 
berkuasa ke sana ". (Surah al-'Imraan, ayat 97). 

Orang yang sempurna ibadat hajjinya selamat daripada azab neraka. Itulah 
balasannya. 


Pekerjaan hajji kerohanian memerlukan persiapan yang besar dan 
mengumpulkan keperluan-keperluan sebelum memulakan perjalanan. 
Langkah pertama ialah mencari juru pandu, pembimbing, guru, seorang 
yang dikasihi, dihormati, diharapkan dan ditaati oleh orang yang mahu 
menjadi murid itu. Pembimbing itulah yang akan membekalkan murid itu 
bagi mengerjakan hajji kerohanian, dengan segala keperluannya. 

Kemudian dia mesti menyediakan hatinya. Untuk menjadikannya jaga 
seseorang itu perlu mengucapkan kalimah tauhid "La ilaha illa Llah" dan 
mengingati Allah dengan menghayati kalimah tersebut. Dengan ini hati 
menjadi jaga, menjadi hidup. Ia hendaklah mengingati Allah dan berterusan 
mengingati Allah sehingga seluruh diri batin menjadi suci bersih daripada 
selain Allah. 

Selepas penyucian batin seseorang perlu menyebutkan nama-nama bagi 
sifat-sifat Allah yang akan menyalakan cahaya keindahan dan kemuliaan- 
Nya. Di dalam cahaya itulah seseorang itu diharapkan dapat melihat ka'abah 
bagi hakikat rahsia. Allah memerintahkan Nabi Ibrahim a. s dan anaknya 
Nabi Ismail a. s melakukan penyucian ini: "Janganlah engkau sekutukan 
Aku dengan sesuatu apa pun dan bersihkan rumah-Ku untuk orang- 
orang tawaf, dan yang berdiri, dan yang rukuk, dan yang sujud". 
(Surah al-Hajj, ayat 26). 

Sesungguhnya ka'abah zahir yang ada di Makkah dijaga dengan 
bersih untuk para pekerja hajji. Betapa lebih lagi kesucian yang 
perlu dijaga terhadap ka'abah batin yang ke atasnya hakikat akan 
memancar. 

Selepas persediaan itu pekerja hajji batin menyelimutkan dirinya dengan roh 
suci, mengubah bentuk kebendaannya menjadi hakikat batin, dan 
melakukan tawaf ka'abah hati, mengucap di dalam hati nama Tuhan yang 
kedua- "ALLAH", nama yang khusus bagi-Nya. Ia bergerak dalam bulatan 
kerana laluan rohani bukan lurus tetapi dalam bentuk bulatan. Akhirnya 
adalah permulaannya. 

Kemudian ia pergi ke Padang Arafah hati, tempat batin yang merendahkan 
diri dan merayu kepada Tuhannya, tempat yang diharapkan seseorang dapat 
mengetahui rahasia "La ilaha illa Llah ", "Yang Maha Esa, tiada sekutu". 
Di sana ia berdiri mengucapkan nama ketiga "HU" - bukan sendirian 
tetapi bersama-Nya kerana Allah berfirman: " Dia beserta kamu walau 
di mana kamu berada". (Surah al-Hadiid, ayat 4). 

Kemudian dia mengucapkan nama keempat "HAQ", nama bagi 
cahaya Zat Allah - dan kemudian nama kelima "HAYYUN" - hidup 


Ilahi tang darinya hidup yang sementara muncul. Kemudian dia 
menyatukan nama Ilahi Yang Hidup Kekal Abadi dengan nama 
keenam "QAYYUM" - Yang Wujud Sendiri, yang bergantung kepada- 
Nya segala kewujudan. Ini membawanya kepada Musdalifah yang di 
tengah-tengah hati. 

Kemudian dia di bawa ke Mina, rahasia suci, intipati atau hakikat, di mana 
dia ucapkan nama yang ke tujuh "QAHHAR" - Yang Meliputi Semua, 
Maha Keras . Dengan kekuasaan nama tersebut dirinya dan kepentingan 
dirinya dikorbankan. Tabir keingkaran ditiupkan dan pintu kebatilan 
diterbangkan. 

Mengenai tabir yang memisahkan yang dicipta dengan Pencipta, Nabi s. a. w 
bersabda, ", Iman dan kufur wujud pada tempat di sebalik arasy Allah. 
Keduanya adalah hijab memisahkan Tuhan daripada pemandangan 
hamba-hamba-Nya. Satu adalah hitam dan satu lagi putih". 

Kemudian kepada roh suci dicukurkan daripada segala sifat kebendaan. 

Dengan membaca nama Ilahi ke delapan "WAHHAB" - Pemberi kepada 
semua, tanpa batas, tanpa syarat - dia memasuki daerah suci bagi 
Zat. Kemudian dia mengucapkan nama kesembilan " FATTAH " - 
Pembuka segala yang tertutup. 

Memasuki ke tempat menyerah diri di mana dia tinggal mengasingkan diri, 
hampir dengan Allah, dalam keakraban dengan-Nya dan jauh daripada 
segala yang lain, dia mengucapkan nama yang ke sepuluh "WAHID" - 
Yang Esa, yang tiada tara , tiada sesuatu menyamai-Nya. Di sana dia 
mula menyaksikan sifat Allah "SAMAD" - Yang menjadi sumber 
kepada segala sesuatu. Ia adalah pemandangan tanpa rupa, tanpa 
bentuk, tidak menyerupai sesuatu. 

Kemudian tawaf terakhir bermula, tujuh pusingan yang dalam tempoh 
tersebut dia mengucapkan enam nama-nama yang terakhir dan ditambah 
dengan nama ke sebelas "AHAD" - Yang Esa. Kemudian dia minum 
daripada tangan keakraban Allah. 

"Dan Tuhan mereka membuat mereka meminum minuman asli". 
(Surah Insaan, ayat 21) . 

Cawan yang di dalamnya minuman ini disediakan ialah nama yang kedua 
belas "SAMAD" - Sumber, yang menunaikan segala hajat, satu- 
satunya tempat meminta tolong. 


Dengan meminum dari sumber ini dia melihat semua tabir tersingkap 
daripada wajah keabadian. Dia mendongak melihat kepada-Nya dengan 
cahaya yang datang daripada-Nya. Alam ini tiada persamaan, tiada bentuk, 
tiada rupa. Ia tidak mampu diterangkan, diibaratkan, alam yang tidak ada 
mata pernah melihatnya, tiada telinga pernah mendengarnya dan tiada hati 
manusia yang ingat. Kalam Allah tidak didengar dengan bunyi atau dilihat 
dengan tulisan. Kesukaan yang tiada hati manusia boleh merasai ialah 
kelazatan menyaksikan hakikat Allah dan mendengar percakapan-Nya: 
"Kecuali orang yang bertaubat dan beriman serta mengerjakan amal salih, 
maka mereka itu Allah akan tukarkan kejahatan-kejahatan mereka kepada 
kebaikan-kebaikan" . (Surah al-Furqaan, ayat 70). 

Kemudian pekerja hajji itu dibebaskan daripada semua perbuatan yang 
daripada dirinya dan bebas daripada ketakutan dan dukacita. " Ketahuilah 
sesungguhnya pembantu-pembantu Allah, tidak ada ketakutan atas 
mereka dan tidak akan mereka berdukacita". (Surah Yunus, ayat 
62). 

Akhirnya tawaf selamat tinggal dilakukan dengan mengucapkan semua 
nama-nama Ilahi. 

Kemudian pekerja hajji kembali ke rumahnya, ke tempat asalnya, bumi suci 
di mana Allah ciptakan manusia dalam bentuk yang paling baik dan paling 
indah. Ketika kembalinya itu dia mengucapkan nama kedua belas "SAMAD", 
perbendaharaan yang daripadanya semua keperluan makhluk dibekalkan. 
Itu adalah alam kehampiran Allah. Itulah tempat kediaman pekerja hajji 
batin, dan ke sanalah mereka kembali. 

Hanya itulah yang dapat diceritakan sekadar lidah mampu ucapkan dan akal 
mampu terima. Selepas itu tiada berita yang boleh diberi kerana selebih 
daripada itu tidak boleh disaksikan, tidak dimengerti, tidak mampu difikir 
atau diterangkan. Nabi s. a. w bersabda, ” Ada ilmu yang tinggal tetap 
seumpama khazanah yang tertanam. Tiada siapa yang boleh 
mengetahuinya dan tiada siapa boleh mendapatkannya melainkan 
mereka yang menerima ilmu Ilahi", tetapi bila diperdengarkan 
kewujudan ilmu demikian, yang ikhlas tidak menafikannya. 

Manusia yang memiliki pengetahuan biasa mengumpulkan apa yang boleh 
dikumpulkan di permukaan. Orang yang memiliki ilmu ketuhanan 
mengeluarkan dasarnya. Hikmah kebijaksanaan orang arif adalah sebenar- 
benar rahsia bagi Allah Yang Maha Tinggi. Tiada siapa yang tahu apa yang 
Dia tahu kecuali Dia sendiri. "Sedang mereka tidak meliputi (sedikit 
pun) daripada ilmu-Nya kecuali apa yang dikehendaki-Nya. 


Pengetahuan-Nya meliputi langit-langit dan bumi, dan memelihara 
keduanya tidaklah berat bagi-Nya" . (Surah ai-Baqarah, ayat 255). 

Mereka yang dirahmati, yang dikurniakan sebahagian ilmu-Nya adalah nabi- 
nabi dan kekasih-Nya yang berjuang untuk datang hampir kepada-Nya. 
Firman-Nya: "Dia mengetahui rahsia dan yang lebih tersembunyi". 
(Surah Ta Ha, ayat 7). "Allah, tidak ada Tuhan melainkan Dia. 
Kepunyaan-Nya nama-nama yang sangat baik". (Surah Ta Ha, ayat 
8 ). 

Dan Allah paling mengetahui. 

22: MENYAKSIKAN YANG HAK MELALUI SUASANA KEDAMAIAN YANG 
DATANG DARIPADA PELEPASAN SEGALA KEDUNIAAN DAN MELALUI 
ZAUK. 

Nabi s. a. w bersabda, "Satu ilham Ilahi yang memutuskan seseorang 
daripada dunia ini dan kurniaan atas seseorang akan kenyataan atau 
cermin sifat-sifat Tuhan, menampakkan kepada seseorang keesaan 
Ilahi, lebih baik daripada pengalaman dunia dan akhirat" . Dan, 
" Orang yang tidak mengalami zauk (keghairahan) yang daripadanya 
menerima kenyataan makrifat Ilahi dan yang hak adalah tidak 
hidup". 

Banyak ayat-ayat dan hadis-hadis serta perkhabaran daripada wali-wali 
menceritakan suasana ini. "Dan apakah orang yang Allah luaskan 
dadanya kepada Islam, iaitu ia berjalan atas nur dari Tuhannya 
(sama dengan yang beku hatinya?). Maka kecelakaan (adalah) bagi 
mereka yang beku hatinya dari mengingat Allah. Mereka itu (adalah) 
dalam kesesatan yang nyata. Allah telah turunkan sebaik-baik 
perkataan, kitab yang sebahagiannya menyerupai sebahagiannya, 
yang diulang-ulangkan, yang seram lantarannya kulit-kulit badan 
orang yang takut kepada Tuhannya. Kemudian jadi lemas kulit-kulit 
mereka dan hati-hati mereka kepada mengingat Allah. Yang 
demikian itu pimpiman Tuhan, yang Ia pimpin dengannya siapa yang 
Ia kehendaki, dan barangsiapa disesatkan oleh Allah maka tidaklah 
ada baginya sebarang pimpinan". (Surah az-Zummar, ayat 22 & 23). 

Junaid al-Baghdadi berkata, "Bila zauk (keghairahan) bertemu dengan 
kenyataan Ilahi di dalam diri seseorang, dia itu berada di dalam keadaan 
samada kelazatan yang amat sangat atau keharuman yang mendalam". 

Ada dua jenis zauk: zauk lahiriah dan zauk rohaniah. Zauk lahiriah adalah 
hasil daripada ego diri. Ia tidak memberi kepuasan secara rohaniah. Ia 


dipengaruhi oleh pancaindera. Sering kali ianya kepura-puraan, berlaku agar 
dilihat atau diketahui oleh orang lain. Zauk jenis ini tidak berharga sedikit 
pun kerana ianya disengajakan, dengan kehendak atau niat: orang yang 
mengalaminya masih merasakan yang dia boleh berbuat dan memilih (tidak 
ada fana padanya). Tidak guna menganggap penting pengalaman yang 
demikian. 

Zauk kerohanian, Bagaimanapun, keseluruhannya berbeza, suasana yang 
dihasilkan oleh pengaliran tenaga kerohanian yang melimpah ruah. Secara 
biasa, pengaruh luar - seperti puisi yang indah yang dibaca, atau Quran 
dibaca dengan suara yang merdu, atau keghairahan yang dicetuskan oleh 
upacara zikir sufi - boleh mengakibatkan peningkatan kerohanian. Ini 
berlaku kerana pada ketika itu penentangan lahiriah seseorang dihapuskan, 
kehendak dan kekuatan akal untuk memilih diatasi. Bila kekuatan badan dan 
fikiran sudah dilemahkan suasana zauk adalah semata-mata bersifat 
kerohanian. Meneruskan perjalanan dengan pengalaman yang demikian 
sangat besar gunanya bagi seseorang. " Dan orang yang menjauhi 
berhala-hala daripada menyembahnya dan kembali kepada Allah 
adalah bagi mereka khabar yang menggirangkan. Oleh itu 
girangkanlah hamba-hamba-Ku. Yang mendengar perkataan lalu 
menurut yang sebaik-baiknya. Merekalah orang-orang yang dipimpin 
oleh Allah dan mereka itu ialah orang-orang yang mempunyai 
fikiran". (Surah az-Zumar, ayat 17 & 18). 

Nyanyian merdu burung-burung, keluhan pencinta, adalah sebahagian 
daripada penyebab luar yang menggerakkan tenaga kerohanian. Dalam 
suasana tenaga kerohanian yang demikian syaitan dan ego tidak boleh 
campur tangan; iblis bertindak di dalam alam kegelapan perbuatan- 
perbuatan yang muncul daripada ego diri dan tidak boleh berbuat apa-apa di 
dalam alam kemurahan dan keampunan yang bercahaya. Dalam alam 
kemurahan dan keampunan Allah, syaitan menjadi cair laksana garam di 
dalam air, sama seperti ia hilang apabila dibaca: "La haula wala guwwata 
illa billahil 'aliyyil 'azim" - Tiada daya dan upaya melainkan dengan 
Allah Yang Maha Tinggi, Maha Mulia. 

Pengaruh-pengaruh yang merangsangkan zauk kerohanian diterangkan oleh 
hadis, "Ayat-ayat Quran, puisi yang berhikmah dan ajaib mengenai cinta dan 
bunyi serta suara kerinduan menyalakan wajah roh". 

Zauk sebenar adalah hubungan cahaya dengan cahaya bila roh insan 
bertemu dengan cahaya Ilahi. Allah berfirman: "Yang suci untuk yang 
suci pula". (Surah an-Nuur > ayat 26). 


Jika zauk datang dari rangsangan ego dan syaitan tiada cahaya di sana . Di 
sana hanya ada kegelapan tanpa cahaya, ragu-ragu, penafian dan 
kekeliruan. Kegelapan menjadi bapa kepada kegelapan. Dalam bahagian roh 
dan jiwa, ego tidak ada bahagian. Firman Tuhan: "Yang tidak suci untuk 
yang tidak suci pula". (Surah an-Nuur, ayat 26). 

Penzahiran suasana zauk ada dua jenis: penzahiran zauk lahiriah yang 
bergantung kepada kehendak diri sendiri dan penzahiran zauk kerohanian 
yang di luar pilihan dan kehendak seseorang. Dalam kes pertama yang 
nyata ialah disengajakan. Jika seseorang menggeletar, bergoyang dan 
meraung walaupun bukan di bawah pengaruh kesakitan atau gangguan 
dalam tubuh, ia tidak dianggap sah. Apa yang sah ialah perubahan yang 
nyata pada keadaan lahiriah yang tidak disengajakan dan disebabkan oleh 
keadaan batin seseorang. 

Penzahiran yang tidak disengajakan adalah akibat tenaga kerohanian yang 
tidak dapat dikawal oleh seseorang. Rohnya yang di dalam zauk mengatasi 
pancaindera. Ia adalah umpama keadaan meracau orang yang demam 
panas, agak tidak mungkin mencegah orang yang demikian daripada 
terketar-ketar, bergoyang dan menjadi kaku di dalam meracau itu kerana 
dia tidak ada kuasa terhadap penzahiran yang keluar atau berlaku 
kepadanya itu. Begitu juga bila tenaga kerohanian membesar sehingga 
mengalahkan kehendak, fikiran dan tubuh badan, zauk yang lahir daripada 
yang demikian adalah benar, jujur dan bersifat kerohanian. Keadaan zauk 
kerohanian yang demikian, yang di masuki oleh para sahabat akrab Allah di 
dalam melakukan pergerakan dan pusingan pada upacara mereka, adalah 
cara untuk menimbulkan keghairahan dan dorongan pada hati mereka. Ini 
adalah makanan bagi mereka yang mengasihi Allah; ia memberikan tenaga 
di dalam perjalanan mereka yang sukar dalam mencari yang hak. Nabi s. a. w 
bersabda, "Upacara keghairahan yang dilakukan oleh para pencinta 
Allah, tarian dan nyanyian mereka , merupakan kewajipan bagi 
sebahagian, dan bagi sebahagian yang lain adalah harus sementara 
bagi yang lain pula adalah bidaah. Ia adalah kewajipan bagi manusia 
yang sempurna, harus bagi kekasih Allah dan bagi yang lalai adalah 
bidaah" . Dan, "Adalah sifat yang tidak sihat bagi orang yang tidak 
merasa kelazatan berada bersama kekasih Allah: puisi orang arif 
yang mereka nyanyikan, musim bunga, warna dan keharuman 
bunga, burung dan nyanyiannya". 

Orang yang lalai, yang menganggapkan mencari zauk kerohanian sebagai 
bidaah, orang yang tidak sihat sifatnya yang tidak dapat menikmati 
kelazatan yang indah, adalah sakit dan tidak ada penawar untuk penyakit 
ini. Mereka lebih rendah daripada burung dan haiwan, lebih rendah daripada 
keldai, kerana haiwan juga menikmati irama. Bila Nabi Daud a. s melagukan 


suaranya burung-burung terbang di sekelilingnya untuk menikmati 
kemerduan suaranya. Nabi Daud a. s berkata, "Orang yang tidak mengalami 
keghairahan tidak dapat merasai agamanya". 

Terdapat sepuluh suasana zauk. Sebahagiannya ketara dan tanda-tandanya 
kelihatan kepada orang lain, seperti kesedaran rohani dan berzikir 
mengingati Allah dan membaca Quran dengan senyap. Menangis, merasai 
penyesalan yang mendalam, takutkan azab Allah, kerinduan dan kesayuan, 
malu terhadap kelalaian diri; apabila seseorang menjadi pucat atau 
mukanya berseri-seri kerana keghairahan daripada suasana dalaman dan 
kejadian di sekelilingnya, membara dengan kerinduan terhadap Allah - 
semua ini dan semua keganjilan pada lahiriah dan rohaniah yang dihasilkan 
oleh perkara-perkara tersebut adalah tanda-tanda zauk atau keghairahan. 

23: PENGASINGAN DIRI DARI DUNIA DENGAN MEMASUKI KHALWAT 
DAN SULUK 

Khalwat dan suluk harus dilihat secara zahir dan batin. Khalwat zahir ialah 
apabila seseorang mengambil keputusan untuk memisahkan dirinya 
daripada dunia, memencilkan dirinya di dalam satu ruang yang terpisah 
daripada orang ramai supaya manusia dan makhluk di dalam dunia selamat 
daripada kelakuan dan kewujudannya yang tidak diingini. Dia juga berharap 
agar dengan berbuat demikian sumber kepada kewujudan yang tidak 
diingini, egonya dan hawa nafsu badannya akan terpisah daripada bekalan 
hariannya dan terhenti juga segala yang memuaskan dan 
mengenyangkannya. Seterusnya dia berharap pengasingan itu akan 
mendidik egonya dan seleranya, memberi peluang kepada perkembangan 
diri rohaninya. 

Bila seseorang memutuskan demikian niatnya mestilah ikhlas. Dalam satu 
segi dia seumpama meletakkan dirinya di dalam kubur, dalam keadaan mati, 
mengharapkan semata-mata keredaan Allah, berhasrat dalam hatinya 
melahirkan yang asli dan beriman, yang boleh lahir daripada kewujudannya 
yang hina ini. Nabi s. a. w bersabda, "Yang beriman adalah yang orang 
lain selamat daripada tangan dan lidahnya". 

Dia mengikat lidahnya dari berkata yang sia-sia kerana Nabi s. a. w bersabda, 
"Keselamatan manusia datang dari lidah dan kebinasaannya juga 
dari lidah" . Dia menutupkan matanya daripada yang diharamkan agar 
pandangannya yang khianat dan menipu daya tidak jatuh ke atas apa yang 
dimiliki oleh orang lain. Dia menutup telinganya dari mendengar 
pembohongan dan kejahatan , dan mengikat kakinya , membelenggunya dari 
pergi kepada dosa. 


Nabi s. a. w bersabda menceritakan setiap anggota badan boleh melakukan 
dosa sendirian, "Mata boleh berzina" . Bila salah satu daripada 
pancaindera berdosa satu makhluk hitam yang hodoh diciptakan 
daripadanya dan pada hari pembalasan ia menjadi saksi terhadap dosa yang 
kamu lakukan. Kemudian ia dicampakkan ke dalam neraka. 

Tuhan memuji orang yang menghindarkan dirinya daripada kesalahan 
kerana yang demikian merupakan penyesalan yang sebenar, taubat yang 
kuat. ", Adapun orang yang takut kepada kebesaran Tuhannya, dan 
menegah diri daripada hawa nafsunya, maka sesungguhnya syurga 
itu tempat kembalinya". (Surah an-Naazi'aat, ayat 40 & 41). 

Orang yang takutkan Tuhannya dan bertaubat, mengeluarkan kewujudannya 
yang hina daripada yang beriman dan mengeluarkan keburukannya daripada 
imannya, ditukarkan di dalam khalwatnya, sehingga jadilah ia jejaka 
tampan. Kewujudan yang elok ini menjadi khadam kepada penghuni syurga. 

Mengasingkan diri adalah benteng menghalang musuh bagi dosa diri sendiri 
dan kesalahan. Di dalamnya, sendirian, seseorang terpelihara di dalam 
kesucian. Firman Allah: "Barangsiapa percaya akan pertemuan 

Tuhannya hendaklah ia kerjakan amal salih dan janganlah ia 
sekutukan seseorang jua dalam ibadat kepada Tuhannya". (Surah al- 
Kahfi, ayat 110). 

Semua yang diceritakan hingga kini adalah maksud bagi suasana khalwat 
zahir. Maksud khalwat batin pula ialah mengeluarkan dari hati walaupun 
hanya memikirkan hal keduniaan, kejahatan dan ego, meninggalkan makan, 
minum. Harta, keluarga, isteri, anak-anak dan perhatian serta kasih sayang 
semuanya. 

Anggapan orang lain melihat atau mendengar tentangnya jangan masuk 
kepada khalwat ini. Nabi s. a. w bersabda, "Kebesaran dan apa yang 
diburunya adalah bala, dan melarikan diri daripada kebesaran dan 
mengharapkan pujian orang dan apa yang dibawanya adalah 
keselamatan." . Orang yang bercadang memasuki khalwat batin mestilah 
menutupi hatinya daripada kemegahan, sombong, takabur, marah, dengki, 
khianat dan yang seumpamanya. Jika sebarang perasaan yang demikian 
masuk kepadanya di dalam khalwatnya hatinya menjadi terikat. Ia tidak lagi 
terlepas daripada dunia dan khalwat demikian tidak berguna. Sekali 
kekotoran memasuki hati ia kehilangan kesuciannya dan semua kebaikan 
terbatal. "Apa yang kamu bawa itu sihir, sesungguhnya Allah akan 
membatalkannya (kerana) Allah itu tidak membaguskan amal orang- 
orang yang berbuat bencana" . (Surah Yunus, ayat 81). 


Walaupun perbuatan seseorang itu kelihatan bagus pada pandangan orang 
lain, bila sifat-sifat buruk memasukinya, orang itu dianggap berlaku khianat 
dan menipu dirinya sendiri dan juga orang lain. Nabi s. a. w bersabda, 

"Sombong dan takabur mencemarkan iman. Fitnah dan umpatan 
lebih buruk dari dosa zina" . Juga, "Sebagaimana api membakar kayu 
dendam membakar dan menghapuskan perbuatan baik seseorang" . 
Juga, "Fitnah itu tidur, laknati ke atas siapa yang mengejutkannya" . 
Juga, "Orang yang bakhil tidak masuk syurga walaupun dia habiskan 
umurnya dengan ibadat" . Juga, "Kepura-puraan adalah bentuk 
sembunyi mengadakan sekutu bagi Tuhan" . Juga, "Syurga menolak 
orang yang menolak orang lain". 

Banyak lagi tanda-tanda sifat buruk yang dikutuk oleh Rasulullah s. a. w. Apa 
yang dinyatakan sudah memadai untuk menunjukkan kepada kita bahawa 
dunia ini adalah tempat yang memerlukan berterusan di dalam berhati-hati 
dan berwaspada, perlu berjalan melaluinya dengan penuh cermat dan 
perhatian. Matlamat pertama jalan kerohanian ialah menyucikan hati dan 
langkah untuk memperolehinya ialah membenteras keegoan dan keinginan 
hawa nafsu. Di dalam khalwat, dengan berdiam diri, bertafakur dan berzikir 
terus menerus, ego seseorang diperbaiki. Kemudian Allah Yang Maha Tinggi 
menjadikan hati seseorang itu bercahaya. 

Tiada yang dilakukan di dalam khalwat secara perbuatan sendiri. Apa yang 
perlu ialah cinta, ikhlas dan keyakinan yang sebenar. Cara ini bukan cara 
orang tersebut sendiri. Dia menuruti cara para sahabat Rasulullah s. a. w, 
cara orang-orang yang mengikuti mereka dan cara orang yang mengetahui 
cara mereka dan mengikutinya. 

Bila orang yang yakin berada pada jalan ini menurut jalan taubat, ilham dan 
menyucikan hatinya, Allah mencabut dari hatinya dan dirinya segala yang 
merosakkan dan yang keji dan melindunginya agar dia tidak kembali 
kepadanya. Wajahnya akan menjadi cantik; perasaannya, samada 
dipendamkan atau dizahirkan, menjadi tulen. Apa sahaja yang dia lakukan 
dilakukannya dengan cara yang terpuji kerana dia berada di dalam 
kehadiran Ilahi. "Allah mendengar orang yang memuji-Nya" . Jadi, 
Allah menjaganya. Allah menerima doanya, kerinduannya dan puji-pujiannya 
dan mengabulkan segala keinginannya. "Barangsiapa mahukan 
kemuliaan maka bagi Allah jualah semua kemuliaan. Kepada-Nya 
naik perkataan yang baik, amal yang salih itu Dia angkat" . (Surah 
Fatir, ayat 10). 

Perkataan yang baik menyelamatkan lidah daripada perkataan yang sia-sia. 
Lidah adalah alat yang baik untuk memuji Tuhan, mengulangi nama-nama- 
Nya yang indah, memperakui keesaan-Nya. Allah memberi amaran terhadap 


perkataan yang sia-sia: "Tidak sekali-kali! Sesungguhnya yang 

demikian perkataan yang ia ucapkan padahal di belakang mereka 
satu dinding hingga hari mereka dibangkitkan (mereka tidak benar 
dalam perkataan mereka)". (Surah Mukminuun, ayat 100). 

Allah mengurniakan keampunan-Nya, kasihan belas-Nya kepada orang yang 
belajar dan mengamalkannya dengan niat yang baik. Dia membawanya 
hampir dengan membawanya kepada darjat yang lebih tinggi. Dia reda 
kepadanya, Dia maafkan kesalahannya. 

Bila seseorang telah dinaikkan kepada darjat itu hatinya menjadi seperti 
laut. Bentuk dan warna laut itu tidak berubah kerana sedikit Kekejaman dan 
penganiayaan yang orang ramai Buangkan kepadanya. Nabi s. a. w bersabda, 
"Jadilah seperti laut yang tidak berubah, tetapi di dalamnya tentera 
gelap (ego) kamu akan lemas" , seperti Firaun lemas di dalam Laut 
Merah. Dalam lautan itu kapal agama timbul dengan selamat dan sejahtera, 
ia berlayar di dalam lautan yang luas itu. Roh orang yang di dalam khalwat 
terjun ke dasarnya untuk mendapatkan mutiara kebenaran, membawa ke 
permukaan mutiara kebijaksanaan (makrifat) dari batu karang budi pekerti 
dan menyebarkannya ke tempat yang jauh. Firman Allah: " Keluar 
daripadanya mutiara dan marjan (batu karang)". (Surah ar- 
Rahmaan, ayat 22). 

Untuk memelihara lautan tersebut zahir kamu mestilah sama dengan batin 
kamu, diri kamu mestilah sama dengan apa yang kelihatan pada diri kamu. 
Suasana zahir dan suasana batin kamu mestilah satu. Bila ini terjadi, tiada 
lagi penipuan, hasutan atau kekacauan di dalam laut hati kamu. Tiada ribut 
nakal yang boleh memabukkan di dalam lautan yang tenang itu. Orang yang 
memperolehi suasana tersebut berada di dalam keadaan taubat 
sepenuhnya; ilmunya luas dan bermanfaat, perbuatannya semuanya adalah 
khidmat untuk orang lain, hatinya tidak mengalir kepada kejahatan. Jika dia 
tersilap atau lupa dia dimaafkan kerana dia ingat bila dia lupa dan bertaubat 
bila dia bersalah. Dia berada dalam kehampiran dengan Allah dan dirinya 
sendiri. 

24: DOA DAN ZIKIR BERHUBUNG DENGAN JALAN SULUK 

Sesiapa yang memilih untuk memisahkan dirinya daripada dunia supaya dia 
dapat menghampiri Allah hendaklah tahu ibadat-ibadat seperti doa dan zikir 
yang sesuai untuk tujuan tersebut. Melakukan ibadat tersebut memerlukan 
suasana yang suci dan sebaik-baiknya berada di dalam keadaan berpuasa. 
Bilik khalwat biasanya berhampiran dengan masjid kerana syarat bagi salik 
perlu meninggalkan bilik khalwatnya lima kali sehari bagi mengerjakan 
sembahyang berjemaah dan pada ketika tersebut hendaklah menjaga 


dirinya agar tidak menonjol, menyembunyikan diri dan tidak berkata-kata 
walau sepatah perkataan pun. Sesiapa yang di dalam suluk hendaklah 
mengambil langkah tegas untuk lebih menghayati dan mematuhi prinsip- 
prinsip, dasar-dasar dan syarat-syarat sembahyang berjemaah. 

Setiap malam, ketika tengah malam, salik mestilah bangun untuk 
mengerjakan sembahyang tahajjud, yang bermaksud suasana jaga 
sepenuhnya di tengah-tengah tidur. Sembahyang tahajjud membawa 
Symbol kebangkitan setelah mati. Bila seseorang berjaya bangun untuk 
melakukan sembahyang tahajjud dia adalah Pemilik hatinya dan 
pemikirannya bersih. Agar suasana jaga ini tidak rosak dia tidak seharusnya 
melibatkan diri dengan kegiatan harian seperti makan dan minum. 

Sebaik sahaja bangun dengan menyedari dibangkitkan daripada kelalaian 
kepada kesedaran, ucapkan: "Alhamduli-Llahi ahyani ba'da ma amatani 
wa-ilaihin-nusyur- Segala puji bagi Allah yang membangkitkan daku 
setelah mengambil hidupku. Selepas mati semua akan dibangkitkan dan 
kembali kepada-Nya". 

Kemudian bacakan sepuluh ayat terakhir surah al-'Imraan, iaitu ayat 190 - 
200. Selepas itu mengambil wuduk dan berdoa: 
"Kemenangan untuk Allah! Segala puji untuk-Mu. Tidak ada yang lain 
daripada-Mu yang layak menerima ibadat. Daku bertaubat dari dosaku. 
Ampuni dosaku, maafkan kehadiranku, terimalah taubatku. Engkau Maha 
Pengampun, Engkau suka memaafkan. Wahai Tuhanku! Masukkan daku ke 
dalam golongan mereka yang menyedari kesalahan mereka dan masukkan 
daku ke dalam golongan hamba-hamba-Mu yang salih yang memiliki 
kesabaran, yang bersyukur, yang mengingati Engkau dan yang memuji 
Engkau malam dan siang". 

Kemudian dongakkan pandangan ke langit dan buat pengakuan: 
"Aku naik saksi tiada Tuhan melainkan Allah, Esa, tiada sekutu, dan aku naik 
saksi Muhamamd adalah hamba Allah dan Rasul-Nya. Daku berlindung 
dengan keampunan-Mu daripada azab-Mu. Daku berlindung dengan 
keredaan-Mu daripada murka-Mu. Daku berlindung dengan-Mu daripada-Mu. 
Aku tidak mampu mengenali-Mu sebagaimana Engkau kenali Diri-Mu. Aku 
tidak mampu memuji-Mu selayaknya. Daku adalah hamba-Mu, daku adalah 
anak kepada hamba-Mu. Dahiku yang di atasnya Engkau tuliskan takdir 
adalah dalam tangan-Mu. Perintah-Mu berlari menerusi daku. Apa yang 
Engkau tentukan untukku adalah baik bagiku. Daku serahkan kepada-Mu 
tanganku dan kekuatan yang Engkau letakkan padanya. Daku buka diriku di 
hadapan-Mu, mendedahkan semua dosaku. Tiada Tuhan kecuali Engkau, 
dan Engkau Maha Pengampun, aku yang zalim, aku yang berbuat kejahatan, 
daku menzalimi diriku. Untukku kerana daku adalah hamba-Mu ampunkan 


dosa-dosaku. Engkau jualah Tuhan, hanya Engkau yang boleh 
mengampunkan". 

Kemudian menghadap ke arah kiblat dan ucapkan: "Allah Maha Besar! 
Segala puji untuk-Nya. Aku ingat dan membesarkan-Nya". 

Kemudian ucapkan sepuluh kali: "Segala kemenangan buat Allah". 

Kemudian ucapkan sepuluh kali: "Segala puji dan syukur untuk Allah". 

Kemudian ucapkan sepuluh kali: "Tiada Tuhan melainkan Allah". 

Kemudian lakukan sembahyang sepuluh rakaat, dua rakaat satu salam. Nabi 
s. a. w bersabda, "Sembahyang malam dua, dua". Allah memuji orang yang 
bersembahyang malam. " Dan di sebahagian malam hendaklah engkau 
sembahyang tahajjud sebagai sembahyang sunat untukmu, supaya 
Tuhanmu bangkitkan kamu di satu tempat yang terpuji". (Surah Bani 
Israil, ayat 79). 

"Renggang rusuk-rusuk mereka dari tempat tidur, dalam keadaan 
menyeru Tuhan mereka dengan takut dan penuh harapan, dan 
sebahagian daripada apa yang Kami kurniakan itu mereka 
belanjakan". (Surah as-Sajadah, ayat 16 & 17). 

Kemudian pada akhir malam bangun semula untuk mengerjakan 
sembahyang witir tiga rakaat, sembahyang yang menutup semua 
sembahyang-sembahyang pada hari itu. Pada rakaat ketiga selepas al- 
Faatihah bacakan satu surah dari Quran, kemudian angkatkan tangan 
seperti pada permulaan sembahyang sambil ucapkan "Allahu Akbar!" dan 
bacakan doa qunut. Kemudian selesaikan sembahyang seperti biasa. 

Setelah matahari terbit orang yang di dalam suluk perlu melakukan 
sembahyang isyraq, sembahyang yang menerangi, dua rakaat. Selepas itu 
melakukan sembahyang istihadha' dua rakaat, mencari perlindungan dan 
keselamatan daripada syaitan. Pada rakaat pertama selepas al-Faatihah 
bacakan surah al-Falaq. Dalam rakaat kedua selepas al-Faatihah bacakan 
surah an-Nas. 

Bagi mempersiapkan diri untuk hari itu lakukan sembahyang sunat 
istikharah, sembahyang meminta petunjuk Allah untuk keputusan yang 
benar pada hari itu. Pada tiap rakaat selepas al-Faatihah bacakan ayat al- 
Kursi. Kemudian tujuh kali surah al-Ikhlas. Kemudian pagi itu lakukan 
sembahyang dhuha, sembahyang kesalihan dan kedamaian hati. Lakukan 
enam rakaat. Bacakan surah asy-Syams dan surah ad-Dhuha. Sembahyang 


dhuha diikuti oleh dua rakaat kaffarat, sembahyang penebusan terhadap 
kekotoran yang mengenai seseorang tanpa boleh dielakkan atau disedari. 
Tersentuh dengan kekotoran walaupun secara tidak sengaja masih berdosa, 
boleh dihukum. Ini boleh berlaku walaupun di dalam suluk, misalnya melalui 
keperluan tubuh badan. Nabi s. a. w bersabda, "Jaga-jaga dari najis - 
walaupun ketika kamu kencing, satu titik tidak mengenai kamu - kerana ia 
adalah keseksaan di dalam kubur". Setiap rakaat, selepas membaca al- 
Faatihah bacakan surah al-Kausar tujuh kali. 

Satu lagi sembahyang - panjang, walaupun empat rakaat - harus dilakukan 
dalam satu hari semasa khalwat atau suluk. Ini adalah sembahyang tasbih - 
sembahyang penyucian atau pemujaan. Jika seseorang itu mengikuti 
mazhab Hanafi dia melakukannya empat rakaat satu salam. Jika dia 
berfahaman Syafi'e dilakukannya dua rakaat satu salam, dua kali. Ini jika 
dilakukan di siang hari. Jika dilakukan malam hari Hanafi dan Syafi'e 
sependapat, dua rakaat satu salam, dua kali. 

Nabi s. a. w memberitahu mengenai sembahyang ini kepada bapa saudara 
baginda, Ibnu Abbas, "Wahai bapa saudaraku yang ku kasihi. Ingatlah aku 
akan berikan kepada kamu satu pemberian. Perhatikanlah aku akan 
Sampaikan kepada kamu satu yang sangat baik. Ingatlah aku akan berikan 
kepada kamu kehidupan dan harapan baharu. Ingatlah aku akan berikan 
kepada kamu sesuatu yang bernilai sepuluh daripada perbuatan-perbuatan 
yang baik. Jika kamu kerjakan apa yang aku beritahu dan ajarkan kepada 
kamu Allah akan ampunkan dosa-dosa kamu yang lalu dan yang akan 
datang, yang lama dan yang baharu, yang kecil dan yang besar. Lakukan 
secara diketahui atau tidak diketahui, secara tersembunyi atau terbuka". 
"Engkau kerjakan sembahyang empat rakaat. Pada tiap-tiap rakaat selepas 
al-Faatihah kamu bacakan satu surah dari Quran. Ketika kamu berdiri 
bacakan lima belas kali: Subhana Llahi il-hamdu li-Llahi la ilaha illa Llahu 
wa-Llahu akbar, wa-la hawla wa-la quwwata illa billahil l-'Ali I-'Azim. Bila 
kamu rukuk, tangan di atas lutut, bacakan sepuluh kali. Ketika berdiri 
ulanginya sepuluh kali lagi. Ketika kamu sujud bacakan sepuluh kali. Bila 
kamu bangun dari sujud bacakan sepuluh kali. Ketika duduk bacakan 
sepuluh kali. Sujud semula bacakan sepuluh kali. Duduk semula bacakan 
sepuluh kali. Kemudian bangun untuk rakaat kedua. Lakukan serupa untuk 
rakaat yang lain sehingga empat rakaat". "Jika kamu mampu lakukan 
sembahyang ini setiap hari. Jika tidak lakukan sekali sebulan. Jika tidak 
mampu juga lakukan sekali setahun. Jika masih tidak mampu lakukan sekali 
seumur hidup". 

Jadi, empat rakaat itu tasbih diucapkan sebanyak tiga ratus kali. 
Sebagaimana Nabi s. a. w ajarkan kepada bapa saudara baginda Ibnu Abbas, 


dianjurkan juga kepada orang yang bersuluk melakukan sembahyang 
tersebut. 

Selain daripada tugas tersebut orang yang di dalam suluk juga dianjurkan 
membaca Quran sekurang-kurangnya sebanyak 200 ayat sehari. Dia juga 
hendaklah mengingati Allah secara terus menerus dan menurut suasana 
rohani, samada menyebut nama-nama-Nya yang indah secara kuat atau 
senyap di dalam hati. Ingatan di dalam hati secara senyap hanya bermula 
bila hati kembali jaga dan hidup. Bahasa zikir ini adalah perkataan rahsia 
yang tersembunyi. 

Setiap orang mengingati Allah menurut keupayaan masing-masing. Allah 
berfirman: "Hendaklah kamu sebut Dia sebagaimana Dia pimpin 
kamu". (Surah ai-Baqarah, ayat 198). 

Ingatlah kepada-Nya menurut kemampuan kamu. Pada setiap tahap 
kerohanian ingatan itu berbeza-beza. Ia mempunyai satu nama lagi, ia 
mempunyai satu sifat lagi, satu cara lagi. Hanya orang yang ditahap itu tahu 
zikir yang sesuai. 

Orang yang di dalam suluk juga dianjurkan membaca surah al-Ikhlas seratus 
kali sehari. Perlu juga membaca Selawat seratus kali sehari. Dia juga perlu 
membaca doa ini sebanyak seratus kali: 

"Astaghfiru Llah al-'Azim, la ilaha illa Huwa l-Hayy ul-Qayyum - mimma 
qaddamtu wa-ma akhkhartu wa-ma 'alantu wa-ma asrartu wa-ma anta 
a'lamu bihi minni. Anta l-Muqaddimu wa-antal Muakhkhiru wa-anta 'ala kulli 
syai in Qadir". 

Masa yang selebihnya setelah dilakukan ibadat-ibadat yang telah 
dinyatakan, gunakan untuk membaca Quran dan lain-lain pekerjaan ibadat. 

25: MIMPI-MIMPI 

Mimpi yang dimimpikan di antara masa seseorang hampir lena hingga dia 
tidur lena adalah benar dan berfaedah. Mimpi-mimpi ini selalunya 
merupakan pembawa pembukaan dan perantaraan kepada yang luar biasa. 
Bukti kebenaran mimpi dinyatakan oleh Allah dengan firman-Nya: 

"Sesungguhnya Allah akan buktikan mimpi itu benar kepada Rasul- 
Nya, kamu akan masuk Masjidil Haram jika dikehendaki Allah 
dengan aman". (Surah al-Fath, ayat 27). 

Dan memang benar Nabi s. a. w memasuki kota Makkah yang masih dikuasai 
oleh musuh-Omusuh baginda, tahun sesudah baginda bermimpi. Contoh lain 
ialah mimpi Nabi Yusuf a. s: "Tatkala Yusuf berkata kepada bapanya. 


'Wahai bapaku, sesungguhnya aku melihat sebelas bintang dan 
matahari serta bulan - aku lihat - bersujud kepadaku". (Surah 
Yusuf, ayat 4). 

Nabi s. a. w bersabda, " Tidak ada nabi yang datang selepas aku tetapi 
boleh datang pembukaan-pembukaan yang lain. Orang yang beriman 
akan melihat pembukaan itu dalam mimpi mereka atau pembukaan 
itu akan ditunjukkan kepada mereka menerusi mimpi". "Bagi 
mereka pembukaan tentang khabar baik dalam dunia ini dan di 
akhirat". (Surah Yunus, ayat 64). 

Mimpi datangnya dari Allah tetapi kadang-kadang ada juga yang datang dari 
syaitan. Nabi s. a. w bersabda, "Sesiapa yang melihatku di dalam mimpi 
sesungguhnya dia benar-benar melihatku kerana syaitan tidak dapat 
mengambil bentukku" . Syaitan juga tidak dapat mengambil bentuk 
mereka yang mengikut iman, jalan kebenaran, makrifat, kebenaran dan 
cahaya Nabi s. a. w. Orang arif mentafsirkan hadis Nabi s. a. w di atas dengan 
mengatakan syaitan bukan sahaja tidak dapat mengambil bentuk Nabi s. a. w 
malah syaitan juga tidak dapat berpura-pura mengakui seseorang atau 
sesuatu yang ada sifat kemurahan dan kebaikan atau kasih sayang dan 
lemah lembut dan beriman. Sesungguhnya Nabi-nabi, wali-wali, malaikat, 
Masjidil haram, matahari, bulan, awan putih, Quran yang suci, merupakan 
kewujudan yang ke dalamnya syaitan tidak boleh masuk juga tidak dapat 
mengambil bentuk mereka. Ini kerana syaitan adalah tempat dan keadaan 
yang menzahirkan kekerasan, hukuman dan kesengsaraan. Ia hanya boleh 
menggambarkan kekeliruan dan keraguan. Bila seseorang sudah memiliki di 
dalam dirinya kenyataan nama Allah, 'Pembimbing Mutlak Kepada 
Kebenaran', bagaimana sifat yang membawa kekacauan itu boleh menyata 
dalam dirinya? Sifat-sifat yang bertentangan satu sama lain tidak boleh 
bertukar tempat, seperti air dengan api. Kemurkaan tidak dapat mengambil 
tempat kemurahan, juga tidak boleh api menyerupai air. Mereka menolak 
sesama mereka, mereka berjauhan, mereka kepunyaan ruang yang 
berlainan. Allah Pisahkan kebenaran daripada kepalsuan: 
"Demikianlah Allah nyatakan kebenaran dan kepalsuan... dengan 
misalan dan ibarat...". (Surah ar-Ra'd, ayat 17). 

Tetapi syaitan boleh mengaku menjadi Allah dan menipu manusia, 
membawa mereka menjadi sesat. Ini hanya boleh dilakukan dengan izin 
Allah. Allah mempunyai banyak sifat-sifat yang kelihatan bertentangan satu 
sama lain. Misalnya sifat-Nya Yang Gagah dan Keras kelihatan berlawanan 
dengan sifat-Nya Yang Indah dan Lemah-lembut. Syaitan dilaknati hanya 
boleh berpura-pura mengambil watak kemarahan dan keperkasaan kerana 
ia secara kejadian asalnya adalah bentuk menyatakan kekerasan Allah. Allah 
memiliki kedua-dua sifat, Pembimbing Mutlak kepada kebenaran dan juga 


Pembawa kepada kesesatan. Syaitan tidak boleh menjelma dengan watak 
sifat yang mengandungi nilai pembimbingan. Jika syaitan berpura-pura 
menjelmakan sebarang sifat Allah, ia lakukannya dengan kehendak dan izin 
Allah, bagi membimbing orang yang beriman kepada kebaikan dengan 
menentang kejahatan, membawanya kepada kebenaran dengan cara 
menentang kepalsuan. Dalam kenyataannya syaitan tidak ada sebarang 
kuasa untuk merampas iman daripada seseorang yang beriman; ia hanya 
boleh mengambilnya jika orang yang beriman itu sendiri mencampakkan 
imannya. 

Allah memerintahkan Nabi-Nya supaya: "Katakanlah: 'Inilah jalanku, 
yang aku dan orang-orang yang mengikuti daku menyeru (manusia) 
kepada Allah dengan basirah (penyaksian yang jelas). Maha Suci 
Allah! Dan bukanlah aku dari golongan musyrikin". (Surah Yusuf, 
ayat 108). 

Dalam ayat ini 'orang yang mengikuti daku' adalah manusia sempurna, guru 
kerohanian yang sebenar yang akan datang selepas Nabi Muhamamd s. a. w, 
yang akan mewarisi ilmu batin baginda dan kebijaksanaan baginda dan yang 
akan berada hampir dengan Allah. Manusia yang demikian digambarkan 
sebagai 'pelindung dan pembimbing sebenar'. (Surah al-Kahfi, ayat 17). 

Ada dua jenis mimpi; subjektif (memberi pandangan atau perasaan sendiri) 
dan objektif (bermatlamat), masing-masing dibahagi kepada dua jenis. Jenis 
pertama mimpi subjektif ialah bayangan atau gambaran suasana kerohanian 
yang tinggi dan hasil daripada keharmonian, dan kelihatan dalam gambar 
seperti matahari, bulan, bintang, pemandangan padang pasir putih 
bermandikan cahaya, taman syurga, mahligai, roh yang cantik dalam bentuk 
malaikat dan lain-lain. Ini semua adalah sifat-sifat hati yang murni. Jenis 
kedua mimpi subjektif mengandungi gambaran yang berkaitan dengan 
suasana seseorang yang bebas daripada keresahan, yang mengenal diri dan 
menemui ketenteraman fikirannya. Gambaran-gambaran ini adalah 
kelazatan yang dia akan temui dalam syurga, bau-bauan dan suara di dalam 
syurga. Dia akan bermimpikan beberapa jenis haiwan dan burung yang 
menyerupai yang paling cantik yang jenisnya ada dalam dunia. Haiwan yang 
dilihat di dalam mimpi itu adalah haiwan syurga. Misalnya, unta adalah 
haiwan syurga. Kuda dihantar sebagai haiwan yang membawa tentera suci 
di dalam peperangan menentang orang-orang kafir di sekelilingnya dan di 
dalamnya. Lembu jantan kepada Nabi Adam a. s bagi menenggala tanah 
untuk ditanam gandum. Kambing biri-biri datangnya dari madu syurga, unta 
diciptakan dari cahaya syurga, kuda daripada selasih manis di dalam syurga, 
biri-biri daripada kunyit syurga. 


Baghal menggambarkan suasana terendah seseorang yang menemui hati 
dan fikiran yang tenang. Bila dia mimpikan baghal itu tandanya dia cuai dan 
malas di dalam melakukan ibadat sebab hawa nafsu badannya menahan, 
dan usaha kerohaniannya tidak memberi hasil. Kemudian dia harus 
bertaubat dan teruskan melakukan kebajikan supaya dia akan mendapat 
hasil. 

Keldai diciptakan dari batu syurga dan diberikan untuk berkhidmat kepada 
Nabi Adam a. s dan keturunannya. Keldai adalah lambang jasad dan 
keperluan kebendaannya, ego dan pentingkan diri sendiri. Jasad adalah 
haiwan yang membawa beban, membawa roh. Jika seseorang menjadi 
hamba kepada jasad dia adalah umpama orang yang memikul keldai di atas 
bahunya, tetapi manusia sebenar menunggangi keldai jasad kebendaannya. 
Jadi, keldai melambangkan cara atau alat dia mengarahkan urusan 
akhiratnya di dalam dunia ini. 

Berkata-kata dengan jejaka tampan dengan wajah yang berseri-seri adalah 
tanda kenyataan Ilahi sampai kepada seseorang itu kerana mereka yang 
sudah memperolehi makrifat kepada kenyataan Ilahi di dalam syurga akan 
muncul di dalam rupa yang cantik. Nabi s. a. w menggambarkan orang 
demikian sebagai berkeadaan serba-kena, serba-elok, lemah lembut dan 
mempunyai mata kehitaman yang indah. Baginda bahkan mengatakan, "Aku 
lihat Tuhanku dalam rupa jejaka tampan". Kerana Allah tidak menyerupai 
sesuatu, hadis ini dimengertikan sebagai kenyataan sifat-sifat Allah Yang 
Maha Indah digambarkan di dalam cermin roh yang suci. Gambaran ini 
dinamakan bayi bagi hati. Rupa kebendaan, badan, adalah cermin kepada 
kebijaksanaan ketuhanan yang mengajarkan dan membentuk kita. 
Gambaran ini juga adalah perhubungan di antara hamba dengan Tuhan. 
Saidina Ali r.a berkata, "Jika aku tidak dibentuk oleh Tuhanku aku tidak akan 
mengenal-Nya". 

Bagi pembentukan kerohanian, seseorang itu memerlukan petunjuk, 
bimbingan dan teladan daripada pembimbing yang masih hidup. Guru-guru 
yang menjadi pembimbing adalah nab-nabi dan orang-orang yang hampir 
dengan Allah yang mewarisi kebijaksanaan nabi-nabi. Melalui pengajaran 
mereka hati dan diri seseorang diterangi cahaya, menerangi perjalanan 
mereka. Murid menemui roh yang diilhamkan di dalam dirinya melalui 
mereka yang menjadi guru kerohanian tersebut. "Dia jualah yang tinggi 
darjat-Nya, yang memiliki arasy. Dia kirimkan roh (dari perintah- 
Nya) kepada sesiapa yang Dia kehendaki dari hamba-hamba-Nya 
buat Dia ancam dengan hari pertemuan". (Surah Mukmin, ayat 15). 

Untuk keselamatan hati kamu mestilah mendapatkan guru yang 
mengilhamkan kamu dengan roh itu. 


Imam al-Ghazali berkata, " Tidak menjadi kesalahan bagi seseorang melihat 
Allah dalam mimpinya sebagai gambaran yang indah. Gambaran itu adalah 
Symbol menurut peringkat kerohanian seseorang. Apa yang dilihat tentu 
sekali bukan Zat Yang Maha Suci yang tidak serupa dengan sesuatu. Begitu 
juga Nabi s. a. w tidak dapat dilihat dalam rupa baginda yang asli , kecuali 
mereka yang menjadi waris kepada hikmah kebijaksanaan baginda , ilmu dan 
amalan baginda , dan yang mengikuti baginda secara keseluruhan. Yang lain , 
bila mereka mimpikan Rasulullah s. a. w, mimpikan simbol menurut 
kemampuan dan suasana mereka , tetapi mereka tidak sebenarnya melihat 
baginda". 

Kata qil (kata orang bijak pandai), "Dibolehkan melihat Allah di dalam mimpi 
sebagai cahaya atau rupa manusia". Dia menyatakan Diri-Nya dalam bentuk 
sifat-sifat-Nya. Kepada Nabi Musa a. s Dia kelihatan sebagai api pada pokok 
jujube yang terbakar. Itu adalah penzahiran tentang Kalam Suci yang Nabi 
Musa a. s dengan sebagai Belukar Terbakar, mengatakan, "Wahai Musa, 
apakah di tangan kamu?' (Surah Ta Ha, ayat 15). 

Apa yang kelihatan kepada Musa a. s sebagai api adalah cahaya Ilahi. Dia 
melihatnya sebagai api menurut peringkat dan hasratnya, kerana dia sedang 
mencari api. Bagi manusia, peringkat kewujudan terendah pada dirinya ialah 
tumbuh-tumbuhan, kemudian haiwan. Apakah yang ganjil jika manusia yang 
telah menyucikan dirinya daripada tahap-tahap rendah itu sehingga menjadi 
manusia sempurna, melihat kenyataan Tuhan dizahirkan sebagai Belukar 
Terbakar. Bagi manusia sempurna yang lain Allah menzahirkan Kalam-Nya 
sebagai perkataan mereka sendiri, keluar daripada mulut mereka. Bayazid 
al-Bustami berkata, "Zatku adalah Yang Maha Mulia. Betapa besarnya 
kemuliaan daku" . Kalam Suci keluar daripada mulut Junaid al-Baghdadi, 
"Tiada yang lain kecuali Allah di dalam jubahku" . Terdapat rahsia- 
rahsia besar di dalam peringkat seperti ini yang dicapai oleh manusia 
sempurna. Terlalu sukar untuk menerangkannya dan terlalu panjang untuk 
menghuraikannya. Ia hanya berkaitan dengan mereka yang menghabiskan 
hayatnya mengejar ilmu batin. 

Untuk menjadi penerima penzahiran Ilahi dan untuk berhubung dengan roh 
Nabi s. a. w, seseorang mesti diajar dan dididik dan dibawa ke peringkat 
kerohanian tersebut. Orang yang baharu memasuki perjalanan kerohanian 
tidak boleh berharap dapat berhubung dengan Allah dan Rasul-Nya. Di 
antara guru yang suci yang hampir dengan Allah dan Rasul-Nya ada 
hubungan yang mengatasi zahiriah. Jika Nabi s. a. w masih hidup seseorang 
boleh mengambil ilmu secara langsung daripada baginda dan tidak perlulah 
kepada perantaraan. Tetapi oleh kerana baginda sudah wafat dan berpindah 
kepada alam baqa, baginda berpisah dengan keadaan keduniaan dan 
kebendaan. Jadi, seseorang tidak dapat berhubung secara langsung dengan 


baginda. Hal yang sama juga terjadi pada guru yang benar. Bila mereka 
meninggal dunia orang ramai tidak boleh lagi belajar dengan mereka. 

Kamu akan faham jika kamu mempunyai pengertian yang mendalam, jika 
kamu mencari bukan untuk menjadi luar biasa. Mencari untuk memperolehi 
kefahaman ini dengan renungan mendalam, agar kamu melepasi kegelapan 
ego diri kamu dengan cahaya yang dinyalakan. Kamu perlu cahaya untuk 
melihat, untuk mengerti. Kamu tidak boleh melihat di dalam kegelapan. 
Cahaya itu hanya jatuh pada tempat yang sesuai, yang teratur dan suci, 
tempat yang mulia. Orang yang baharu, dengan dirinya sendiri, tidak dapat 
meletakkan dirinya dalam kesesuaian dan sebab itu memerlukan guru. 

Guru yang masih hidup mestilah ada hubungan dengan Nabi s. a. w - iaitu 
jika dia benar-benar pewaris suasana Nabi s. a. w. Dalam perjalanannya dia 
menerima bimbingan daripada Nabi s. a. w dan diajarkan untuk menjadi 
hamba Allah yang sabar. Dengan bantuan ini dia menjadi alat bagi 
penerusan jalan batin. Selebihnya adalah rahsia. Hanya orang yang layak 
mengalaminya akan mengalaminya. 

"Bagi Allah jualah kemuliaan dan bagi Rasul-Nya dan bagi orang 
mukmin". (Surah Munafiquun, ayat 8). 

Suasana yang mulia ini adalah rahsia. 

Latihan kerohanian bukanlah perkara mudah. Roh kebendaan berada di 
dalam tubuh dan dilatih dengannya. Tempat roh kerohanian di dalam hati. 
Tempat roh sultan adalah pusat hati. Tempat roh kudus (roh suci) adalah 
rahsia. Rahsia itu adalah jalan yang menghubungkan yang hak dengan 
orang yang beriman. Ia adalah juru bahasa, menterjemahkan yang hak 
kepada si pencari, kerana rahsia itu kepunyaan Allah, adalah hampir 
dengan-Nya dan amanah-Nya. 

Ada juga mimpi akibat kelakuan buruk. Ia menunjukkan sifat-sifat ego yang 
menguasai atau kesedaran terhadap kesalahan tetapi dia tidak mampu 
menghentikannya. 

Malah dalam suasana yang lebih baik bila seseorang diingatkan oleh Allah 
tentang kesalahan dan dosanya dia mimpikan haiwan liar seperti harimau 
dan singa, serigala dan beruang, anjing dan babi jantan, dan haiwan-haiwan 
kecil - musang, arnab, kucing ular, kala jengking dan haiwan yang 
memakan daging dan juga haiwan berbisa, haiwan yang merosakkan., 

Untuk menyatakan sebahagian kecil kejahatan yang ditunjukkan oleh 
gambaran-gambaran itu: Harimau adalah simbol; ujub dan besar diri serta 
takabur yang sampai kepada peringkat angkuh dengan Allah: "Orang- 


orang yang mendustakan ayat-ayat Kami dan tidak mahu terima dia, 
maka tidak akan dibuka pintu-pintu langit dan tidak akan mereka 
masuk syurga sehingga unta boleh masuk ke lubang jarum". (Surah 
al-A'raaf, ayat 40). 

Hukuman yang sama juga bagi mereka yang angkuh dengan sesama 
manusia. 

Serigala adalah simbol kasihkan diri yang melampau dan inginkan pujian. 
Beruang melambangkan kemarahan dan keberangan dan kezaliman ke atas 
orang yang dia kuasai. Serigala melambangkan kerakusan tanpa 
memperdulikan haram dan halal, bersih atau kotor. Anjing melambangkan 
kasihkan dunia dan huru harinya. Babi melambangkan kedinginan, cita-cita 
tinggi, berendam dan hawa nafsu yang kuat. Musang menunjukkan 
penipuan, pembohongan, menipu dalam urusan dunia. Arnab menunjukkan 
kelakuan yang sama, kecuali dilakukan secara tidak sedar dan dalam 
kelalaian. Harimau bintang - usaha yang digunakan tanpa pertimbangan 
dan menyakitkan hati, juga ingin menjadi terkenal. Kucing - kebakhilan dan 
memutar belit. Ular - berbohong, mengata-ngata, membuat tuduhan palsu 
dan menyakitkan orang lain dengan perkataannya. Kala jengking - kritik 
yang tidak sihat, mempersendakan orang dan tidak menerima mereka. 
Tebuan - bahasa kesat yang menyakitkan hati orang. 

Jika seseorang bermimpi berlawan dengan salah satu daripada haiwan 
tersebut tetapi tidak dapat mengalahkannya dia perlu memperkuatkan lagi 
usaha, ibadat dan ingatan secara sedar, sehingga sekali pukul binatang itu 
dapat dihapuskan. Jika bermimpi membunuh binatang itu bermakna dia 
telah berhenti melakukan kesalahan dan menyakitkan hati orang lain. Allah 
berfirman: " Dia akan hapuskan daripada mereka kejahatan dan Dia 
akan perbaiki keadaan mereka". (Surah Muhammad, ayat 2). 

Jika dia bermimpi salah satu daripada binatang itu berubah menjadi manusia 
itu tandanya suasananya yang salah dahulu telah diperbetulkannya dan 
taubatnya diterima, kerana tanda sebenar taubat diterima ialah ketidak- 
upayaan melakukan kesalahan yang sama. "Kecuali orang yang 
bertaubat dan beriman dan mengerjakan akal sal i h, maka mereka itu 
Allah tukarkan kejahatan mereka dengan kebaikan..." (Surah al- 
Furqaan, ayat 70). 

Bila seseorang diselamatkan daripada kejahatan dan kesalahan dia mesti 
menjaganya sungguh-sungguh, jangan berasa sudah selamat, kerana hawa 
nafsu dan ego mendapat kembali kekuatannya melalui ingatan yang sedikit 
terhadap keingkaran, bangkangan dan kejahatan, dan membawa seseorang 
kembali kepada cara lama. Suasana roh yang sejahtera dengan mudah akan 


hilang. Tujuan Allah memerintahkan hamba-hamba-Nya menahan diri 
daripada yang haram adalah mengwujudkan amaran yang berterusan untuk 
menjaga seseorang agar sentiasa berwaspada. 

Ego jahat yang memerintah kadang-kadang kelihatan dalam mimpi sebagai 
orang kafir; diri yang mengkritik diri sendiri boleh kelihatan sebagai orang 
Yahudi; diri yang berperangsang kadang-kadang kelihatan sebagai orang 
Kristian. 

26: PENGIKUT-PENGIKUT JALAN KEROHANIAN 

Orang-orang yang mengikuti jalan kerohanian terbahagi kepada dua 
bahagian atau golongan. Golongan pertama ialah yang termasuk ke 
dalam kumpulan Sunnis; mereka yang mengikuti peraturan Quran 
dan amalan serta peraturan yang berasal daripada kelakuan dan 
perbuatan Rasulullah s. a. w. Mereka ikuti peraturan ini dalam perkataan, 
perbuatan, pemikiran dan perasaan, dan mereka mengikuti maksud batin 
agama - iaitu mereka mengerti bukan ikut secara taklid buta. Mereka 
beramal dan hidup menurut peraturan agama, merasainya dan 
menikmatinya, bukan semata-mata menanggung sesuatu yang dipaksakan 
ke atas mereka. Inilah jalan kerohanian yang mereka ikut. Inilah 
persaudaraan hamba-hamba Allah yang berkasih sayang. Sebahagian 
daripada mereka dijanjikan syurga tanpa hisab, yang lain akan menderita 
sedikit azab hari kiamat dan kemudian masuk syurga. Namun ada juga 
sebahagian yang memasuki neraka beberapa ketika yang singkat untuk 
menyucikannya daripada dosa sebelum masuk syurga. Tiada yang akan 
kekal di dalam neraka. Yang akan kekal di dalam neraka ialah orang kafir 
dan munafik. 

Golongan kedua terdiri daripada kumpulan-kumpulan yang bidaah. 
Nabi s. a. w telah memberi peringatan , " Kamu, seperti Bani Israil 
sebelum kamu, seperti umat Isa anak Maryam, akan dibahagikan 
dan dipisahkan di antara satu sama lain. Sebagaimana mereka 
mereka-reka dan mengubah-ubah, kamu juga akan mengadakan 
bidaah. Dengan masa berlalu dalam bidaah, tentangan dan dosa, 
kamu akan jadi seperti mereka dan berbuat yang sama. Jika mereka 
masuk ke dalam lubang ular yang berbisa kamu juga akan mengikuti 
mereka. Kamu patut tahu Bani Israil berpecah kepada tujuh puluh 
satu kumpulan. Kesemuanya dalam kesesatan kecuali satu. Dan 
orang Nasrani berpecah kepada tujuh puluh dua kumpulan, dan 
semuanya sesat kecuali satu. Aku bimbang umatku akan dipecahkan 
kepada tujuh puluh tiga kumpulan. Ini terjadi kerana mereka 
mengubah yang benar kepada yang salah dan yang haram kepada 
yang halal menurut pertimbangan mereka sendiri, untuk muslihat 


dan keuntungan mereka, kecuali satu, semua kumpulan itu akan ke 
neraka, dan kumpulan yang satu itu akan selamat." Bila ditanya 
siapakah yang satu diselamatkan itu baginda bersabda, " Mereka yang 
mengikuti kepercayaan dan perbuatanku serta para sahabatku". 

Di bawah ini dinyatakan sebahagian daripada jalan bidaah yang dipegang 
dan diikuti oleh orang-orang yang mengakui diri mereka orang kerohanian: 

• Hululiyya - percaya kepada penjelmaan dalam bentuk makhluk atau 
manusia, mendakwa halal melihat tubuh dan wajah yang cantik, samada 
perempuan atau lelaki, siapa sahaja samada isteri-isteri atau suami-suami, 
anak-anak perempuan atau saudara-saudara perempuan orang lain. Mereka 
juga bercampur dan menari bersama-sama. Ini jelas bertentangan dengan 
peraturan Islam dan menjaga kesucian dan kehormatan di dalam peraturan 
tersebut. 

• Haliyya - mencari kerasukan zauk dengan cara menari, menyanyi, 
menjerit dan bertepuk tangan. Mereka mendakwa syeikh mereka berada 
dalam suasana yang mengatasi batasan hukum agama. Jelas sekali mereka 
terpesung jauh daripada perjalanan Nabi s. a. w yang dalam tindak tanduk 
mematuhi hukum agama. 

• Awliya'iyya - mendakwa mereka berada dalam kehampiran dengan Allah 
dan mengatakan bila hamba hampir dengan Tuhan semua kewajipan agama 
terangkat daripada mereka. Seterusnya mereka mendakwa seorang wali, 
orang yang hampir dengan Allah, menjadi sahabat akrab-Nya, mempunyai 
kedudukan yang lebih tinggi daripada nabi. Mereka mengatakan ilmu sampai 
kepada Rasulullah s. a. w melalui Jibrail sementara wali menerima ilmu secara 
langsung dari Tuhan. Pandangan salah tentang suasana mereka dan apa 
yang mereka sifatkan kepada diri mereka adalah dosa mereka yang paling 
besar yang membawa mereka kepada bidaah dan kekufuran. 

• Syamuraniyya - percaya dunia ini kekal abadi, dan sesiapa yang 
mengucapkan perkataan abadi akan terlepas daripada tuntutan agama, lagi 
mereka tidak ada hukum halal dan haram. Mereka menggunakan alat musik 
dalam upacara ibadat mereka. Mereka tidak memisahkan lelaki dengan 
perempuan. Mereka tidak membezakan dua jantina itu. Mereka adalah 
kumpulan kafir yang tidak boleh diperbetulkan lagi. 

• Hubiyya - mengatakan bila manusia sampai ke peringkat cinta mereka 
bebas daripada semua kewajipan agama. Mereka tidak menutup kemaluan 
mereka. 


• Huriyya - seperti Haliyya, enggan menjerit, menyanyi, menari dan 

bertepuk tangan, mereka menjadi kerasukan dan di dalam suasana 
kerasukan itu mereka mendakwa mengadakan hubungan jenis dengan 

bidadari; bila keluar dari kerasukan mereka mandi junub. Mereka 

dimusnahkan oleh pembohongan mereka sendiri. 

• Ibahiyya - enggan mengajak kepada kebaikan dan melarang 

kemungkaran. Mereka menghukumkan haram sebagai halal. Mereka 

memahatkan pendapat ini kepada kaum perempuan. Bagi mereka semua 
perempuan halal bagi semua lelaki. 

• Mutakasiliyya - menjadikan prinsip kemalasan dan meminta sedekah 
dari rumah ke rumah sebagai cara mendapatkan keperluan harian mereka. 
Mereka mendakwa telah meninggalkan segala hal ehwal dunia. Mereka gagal 
dan terus gagal di dalam kemalasan mereka. 

• Mutajahiliyya - berpura-pura jahil dan dengan sengaja berpakaian tidak 
sopan, cuba menunjukkan dan berkelakuan seperti orang kafir, sedangkan 
Allah berfirman, "Jangan cenderung kepada yang berbuat dosa". 
(Surah Hud, ayat 113) . Nabi s. a. w bersabda, "Sesiapa yang cuba 
berlagak seperti satu kaum dia dianggap salah seorang dari 
mereka". 

• Wafiqiyya - mendakwa hanya Allah yang boleh kenal Allah. Jadi, mereka 
membuang jalan kebenaran. Kejahilan yang disengajakan membawa mereka 
kepada kemusnahan. 

• Ilhamiyya - berpegang dan mengharapkan kepada ilham, meninggalkan 
ilmu pengetahuan, melarang belajar, dan berkata Quran adalah hijab bagi 
mereka, dan fikiran puisi adalah Quran mereka. Mereka meninggalkan Quran 
dan sembahyang, sebaliknya mengajarkan anak-anak mereka puisi. 

Pemimpin-pemimpin dan guru-guru dari kumpulan Sunni mengatakan para 
sahabat, dengan berkat kehadiran Rasulullah s. a. w di tengah-tengah 
mereka, berada dalam suasana zauk dan keghairahan kerohanian yang 
sangat tinggi. Pada zaman kemudian peringkat kerohanian yang demikian 
tidak tercapai lagi oleh orang ramai dan ia menjadi semakin hilang. Yang 
masih tinggal diturunkan kepada pewaris-pewaris kerohanian pada jalan 
kebenaran Ilahi, yang kemudiannya terbahagi kepada banyak cabang- 
cabang. Ia berpecah kepada terlalu banyak kumpulan sehingga 
kebijaksanaan dan tenaganya menjadi sangat berkurangan dan berselerak. 
Dalam banyak kes segala yang tinggal hanyalah rupa yang dibaluti oleh 
pakaian guru kerohanian tanpa sebarang makna, kekuatan dan tenaga di 
bawah pakaian tersebut. Walaupun dalam suasana kosong itu ia masih juga 


berpecah dan berganda, bertukar menjadi bidaah. Sebahagian menjadi 
Qalandari - peminta sedekah yang mengembara. Yang lain menjadi Haydari 
dan berpura-pura menjadi wira. Yang lain pula menamakan diri mereka 
Adhami dan berpura-pura mengikuti wali Allah Ibrahim Adham yang 
meninggalkan takhta kerajaan dunia ini. Masih ramai lagi yang lain. 

Dalam zaman kita mereka yang mengikuti jalan kebenaran sesuai dengan 
hukum agama menjadi semakin berkurangan. Pengikut-pengikut yang benar 
pada jalan ini boleh dikenali melalui dua kenyataan. Pertama, kenyataan 
zahir, yang menunjukkan keadaan kehidupan harian mereka yang 
dibentengi oleh hukum dan amalan agama. Kedua kenyataan dalaman, 
contoh teladan yang si pencari itu ikuti dan lahirkan dan dengan apa yang 
dia dibimbingkan. Sesungguhnya tiada yang lain untuk diikuti melainkan 
Nabi Muhamamd s. a. w, yang menjadi teladan, yang pada satu masa dahulu 
baginda sendiri berada dalam suasana mencari dan kebenaranlah yang 
baginda cari. Tanpa ragu-ragu roh suci baginda sahaja yang menjadi 
perantaraan. Itulah undang-undang yang mesti dipatuhi oleh orang yang 
beriman bagi penerusan kehidupan agama dalam kehidupan. Cara lain, wali 
yang memiliki pesaka kerohanian Nabi s. a. w boleh memberkati si pencari 
dengan kewujudan kebendaannya. Sesungguhnya syaitan tidak boleh 
mengambil rupa Nabi s. a. w. 

Waspadalah wahai pengembara pada jalan kerohanian, orang buta tidak 
boleh memimpin orang buta. Perhatian kamu mesti bersungguh-sungguh 
agar kamu dapat membezakan kebaikan yang paling kecil daripada 
kejahatan yang paling kecil. 

27: PENUTUP 

Pengembara di atas jalan kepada kebenaran mestilah mempunyai 
kebijaksanaan, kefahaman dan pengertian yang mendalam akan fitnah 
sesuatu. Ini semua merupakan kelayakan awal yang perlu dimilikinya. 

"Allah ciptakan hamba bijaksana dan berkebolehan yang 
meninggalkan dunia tempat huru hara mereka ke laut yang hanya 
ombak menjadi ujian mereka perbuatan baik adalah kapal yang 
menempuh gelombang". 

Orang memasuki jalan ini kerana ada matlamat yang dia tuju. Perhatiannya 
tetap teguh kepada matlamat namun, dia tidak boleh abaikan pentingnya 
persiapan untuk pengembaraan ini. Bila dia mempersiapkan diri dia mesti 
berjaga-jaga jangan ditipu oleh rupa yang menawan dan dia mesti tidak 
membebankan dirinya dengan muatan atau menjadikan perhentian atau 
setesen kerohanian sebagai matlamat terakhir. 


Orang yang berada pada jalan kerohanian mengatakan segala perbuatan 
kepunyaan Yang Menciptakannya, manusia tidak sepenuhnya 
bertanggungjawab; di dalam tangannya perbuatan boleh kelihatan lain 
daripada apa yang sebenarnya. Allah berfirman: "Apakah mereka 

(berasa) aman (daripada) percubaan Aliah? Kera n a tidaklah ada 
yang berasa aman daripada percubaan Allah melainkan kaum yang 
muflis". (Surah ai-A'raaf, ayat 99). 

Inilah dasar bagi jalan ini; meninggalkan semua muatan di belakang dan 
bergantung kepada Allah semata-mata, tidak dibingungkan oleh rangsangan 
pada setesen-setesen di sepanjang perjalanan. Dalam hadis Qudsi Allah 
berfirman: "Wahai Muhammad! Sampaikan khabar gembira kepada 
pendosa-pendosa yang Aku Maha Pengampun. Tetapi sampaikan 
kepada mereka yang benar-benar kepunyaan-Ku dan ikhlas pada 
niatnya untuk-Ku bahawa Aku sangat cemburu (terhadap apa yang 
mereka inginkan di samping Aku)". 

Kekeramatan yang zahir pada mereka yang hampir dengan Allah dan 
Setesen kerohanian yang mereka nyatakan adalah benar. Tetapi orang- 
orang yang seperti ini masih tidak terlepas daripada rangsangan Allah dan 
ujian-Nya merangsang kepada dosa - kadang-kadang mereka diberi 
kejayaan bila mereka mula berbuat dosa, jadi mereka fikir suasana atau 
keadaan mereka adalah milik mereka dan kekeramatan itu juga milik 
mereka. Hanya nabi-nabi dan mukjizat mereka yang bebas daripada ujian 
demikian. Adalah dikatakan ketakutan kehilangan iman ketika tercabut 
nyawa dari badan adalah satu-satunya penjagaan yang akan menjamin iman 
pada saat akhir. 

Hassan al-Basri pernah berkata bahawa kepada orang yang hampir dengan 
Allah berjaya melalui ketakutan mereka terhadap Allah. Di dalam diri 
mereka takut jauh lebih kuat daripada harap kerana mereka tahu bahayanya 
diperbodohkan oleh sifat semula jadi manusia. Tipu daya ini menarik 
manusia keluar daripada jalan tanpa mereka menyedarinya. Dia juga 
berkata orang yang sihat takutkan penyakit dan harapannya adalah sedikit, 
sementara orang yang berpenyakit tidak lagi takutkan ditimpa penyakit dan 
harapannya untuk sihat bertambah. 

Nabi s. a. w bersabda, "Jika ditimbang takut dan harap pada orang 
beriman kedua-duanya adalah sama" . Dengan rahmat Allah, ketika saat 
akhir kita, Allah lebihkan harapan kita daripada ketakutan. Nabi s. a. w 
bersabda, " Semua umatku akan menghembuskan nafas terakhirnya 
dengan kepercayaan dan harapan kepada rahmat Allah" , kerana Allah 
menjanjikan, "Keampunan-Ku meliputi segala-galanya" , dan, 
"Rahmat-Ku mendahului murka-Ku". 


Allah Maha Pemurah, Penyayang dan Pengampun, tentu sekali para hamba 
boleh bergantung kepada-Nya. Namun pengembara pada jalan kerohanian 
mesti takut dan menyelamatkan dirinya daripada kemurkaan Allah. Untuk 
itu perlu dia serahkan semua yang dimilikinya - dirinya sendiri, 
kewujudannya - letakkan segala-galanya di kaki-Nya dan berlindung 
dengan-Nya di dalam-Nya. 

Wahai pencari. Duduklah di atas lutut kamu di hadapan Tuhan kamu! Akui 
dan bertaubat terhadap kesalahan-kesalahan kamu! Tanggalkan daripada 
diri kamu segala kewujudan kebendaan! Akui dan bertaubat daripada dosa- 
dosa kamu yang lalu dan nantikan di pintu keampunan-Nya tanpa membawa 
apa-apa, dalam keadaan berhajat penuh kepada-Nya! Jika kamu lakukan ini 
tentunya kamu akan menerima rahmat-Nya, berkat-Nya, makrifat-Nya, 
kasih-Nya dan belas kasihan-Nya; dan semua dosa-dosa kamu dan 
kekotoran kamu akan hancur dan terlucut daripada kamu. Kerana Dia jualah 
Maha Besar, Pemurah, Penyayang, Tuhan yang kekal abadi, Maha Berkuasa! 

Kami memohon keselamatan dan kesejahteraan ke atas penghulu kami Nabi 
Muhamamd s. a. w, keturunan baginda, sahabat-sahabat baginda dan 
sekalian pengikut baginda. Segala puji dan syukur kepunyaan Allah; kami 
serahkan segala-galanya ke dalam tangan-Nya. 


AMIN! 


